အချိန်-ဟင်းလင်းပြင် (သို့ မဟုတ်) ရီလေတီဗတီ သို့ခြေလှမ်းစတင်ခြင်း – အပိုင်း (၂) | Curiosity Science Magazine\nAugust 14, 2016 · by Thaw Zin Htun\t· in Physical Science.\t·\nအပိုင်း (၁) ကို အောက်ပါ Link မှာ ဖတ်ရှု နိုင်ပါတယ် ။\nအထူးရီလေတီဗတီသီအိုရီ (The Special Theory of Relativity)\nအထူး ရီလေတီဗတီ သီအိုရီ (Special Relativity Theory) ရဲ့အဓိက အခြေခံအချက်နှစ်ချက်ကတော့ (၁) ရူပဗေဒ ရဲ့ နိယာမတွေ ဟာ ဘယ်အခြေအနေ မှာပဲရောက်နေရောက်နေ တစ်သမတ် ထဲ မပြောင်းမလဲရှိနေရမယ် ၊ (၂) အလင်းရဲ့ အလျှင်ဟာ ဘယ်သူ့ အတွက်မဆို ဘယ်လိုတိုင်းတိုင်း (မှန်မှန်ကန်ကန် နည်းစနစ်ကျကျ တော့တိုင်းပေါ့နော်) တသတ်မတ် ထဲ ကိန်းသေတစ်ခုအနေနဲ့ ရှိနေရမယ် ။ Newton တင်မက Maxwell ရဲ့အလင်းဆိုင်ရာ သီအိုရီပါ ထည့်ပြီးစဉ်းစားလိုက်တာပဲဖြစ်ပါတယ် ။ ဒီ သီအိုရီ လေး ဟာ ကြည့်ရင်သာရိုးရှင်းပြီး ဘာမှမဟုတ်ဘူး ထင်ရပေမဲ့ တကယ်က အရမ်းကို အသုံးဝင် တဲ့ သီအိုရီဖြစ်ပါတယ်။ Einstein ဟာ ဒြပ်ထုတည်မြဲမှု နိယာမ ( Law of Conservation of Mass) နဲ့ စွမ်းအင်တည်မြဲမှု နိယာမ ( Law of Conservation of Energy ) နှစ်ခုကိုလဲပေါင်းစပ်ခဲ့ပါသေးတယ် ။ ဒြပ်ထု ဟာလဲ စွမ်းအင် ကိုပြောင်းလဲနိုင်သလို စွမ်းအင် ဟာ လဲ ဒြပ်ထုအဖြစ်ပြောင်းလဲနိုင်ပါတယ် လို့ ဆိုပါတယ် ။ ဒါဟာ အထူး ရီလေတီဗတီ သီအိုရီ ကို အခြေခံထားတဲ့ သဘောတရားပါ ။ အထူးကျော်ကြားလှတဲ့ E=mc2 ဆိုတဲ့ ညီမျှခြင်း (E=energy, m=mass, c=speed of light in vacuum=3x 10^8 m/s) မည်သည့်အရာကမျှ အလင်းထက်ပိုမြန်မြန်မသွားလာနိုင် (Thou shalt not travel faster than light) ဆိုတဲ့ နိယာမ ၊ အလျှင်ကြောင့် အချိန်ပြောင်းလဲခြင်း တို့ ဟာ အထူးရီလေတီဗဒီ သီအိုရီ ရဲ့ နောက်ဆက်တွဲ တွေ ပဲပေါ့ ။ ဘာလို့အလင်းထက် မြန်မြန်မသွားနိုင်တာလဲကတော့ ရှင်းပါတယ် ။ E=mc^2 အရ စွမ်းအင် နဲ့ဒြပ်ထုမှာ တိကျတဲ့ ညီမျှချက်တစ်ခုရှိပါတယ် ။ အရာဝတ္ထုတစ်ခု ဟာ အရှိန်များများနဲ့ သွားလေ သူ့ ရဲ့ဒြပ်ထု ဟာ ပိုပိုကြီးလာပါတယ် ။ ဒါ ဟာ သာမန်ကျွန်တော်တို့ နေ့ စဉ် သွားလာနေတဲ့ကား ၊ အဆုံးစွန်ဆုံး ဆိုရရင် အသံထက်မြန်တယ်ဆိုတဲ့ ဂျက်လေယဉ်တွေမှာတောင် ဘာမှမသိသာပါဘူး ။ ခင်ဗျားဟာ အလင်းအလျှင်ရဲ့၁၀% (ဆယ်ပုံတစ်ပုံဆိုတာ မနဲဘူးနော် ..3x 10^7 m/s ရှိတယ် ။ အမြန်ဆုံး Jet လေယာဉ်တောင် 2020.6 m/s ပဲသွားနိုင်သေးတယ် ။ အမြန်ဆုံး ဂျက်လေယာဉ်ထက် အစပေါင်း တစ်သောင်းခွဲ နီးပါး ပိုမြန်တယ် ။ ) နဲ့ သွားမယ်ဆိုရင်တော့ ခင်ဗျား ဒြပ်ထုရဲ့ဝ.၅ % သာ တိုးလာဦးမှာ ဖြစ်ပါတယ် ။ ဒါပေမဲ့အလင်းအလျှင်ရဲ့ ၉၀% နဲ့ ခရီးသွားမယ်ဆို၇င်တော့ ခင်ဗျား ရဲ့ ဒြပ်ထု ဟာ နှစ်ဆ တိုးလာမှာပါ ။ တိုးလာတာ ဟာ တသတ်မတ် တိုးတာမဟုတ်ပါဘူး ။ ၉၀ % အကျော်မှာ ဆိုရင်တော့ ခင်ဗျားရဲ့ ဒြပ်ထု ဟာ တစ်ရှိန်ထိုးကြီး ကို တက်လာပါပြီ ။ တစ်ဖြည်းဖြည်းနဲ့ အလင်းရဲ့ အလျှင်နားနီးကပ်လာလေ တိုးလာလေ၊ စွမ်းအင်လဲပိုများများလိုလာလေလေဖြစ်ပါတယ် ။ (ဒြပ်ထုကြီးတင်တိုးလို့ မရပါဘူး ၊ စွမ်းအင်ပါလိုက်တိုးရပါတယ် ၊ ဒါမှသာ စွမ်းအင်-ဒြပ်ထု တည်မြဲခြင်းဥပဒေသ နဲ့ ကိုက်ညီမှာဖြစ်ပါတယ် ) ဖြစ်ပြီး အလင်းရဲ့ အလျှင်နဲ့ ခရီးသွားတဲ့အခါမှာကျတော့ ခင်ဗျား ရဲ့ ဒြပ်ထု ဟာ အနန္တ (Infinity) ဖြစ်သွားပါပြီ ။ ဒီလိုအနန္တဒြပ်ထုကိုလိုက်ဖို့ ဆိုတာ အနန္တစွမ်းအင် လိုအပ်ပါတယ် ။ ရူပဗေဒ မှာ အနန္တဆိုတာ အဓိပ္ပာယ်မရှိတဲ့ကိန်းပါ ။ အနန္တစွမ်းအင် ဆိုတာလဲ မရှိတဲ့အတွက် မည်သည့်ဒြပ်ထုတစ်ခုရှိတဲ့ အရာမဆို အလင်းရဲ့ အလျှင် သို့ မဟုတ် အလင်းရဲ့ အလျှင်ထက်ပိုမြန်ပြီးမသွားနိုင်ရခြင်း ဖြစ်ပါသည် ။ အလင်း သို့ မဟုတ် အလင်း ကဲ့သို့ သော ဒြပ်ထုမရှိသော (သို့ မဟုတ်) Intrinsic Mass=0ဖြစ်သော [ Intrinsic mass ဆိုတာ Energy ကိုတည်ပြီး c^2 နဲ့ စားတာပါ ။ Four-dimensional momentum တစ်ခု ဟာ Null Vector ဖြစ်တယ်ဆိုရင် အရာတစ်ခုကို ဒြပ်ထုမရှိသော အရာ လို့ ခေါ်ပါတယ် ။ ဥပမာ အလင်းမှုန် (photon) အစုတွေဟာ ဦးတည်ရာတစ်ခုထဲရွေ့ နေခြင်း ၊ အလွယ်အားဖြင့် လျစ်လျူရှုလို့ ရလောက်အောင်သေးငယ်သောအမှုန်များလို့ မှတ်လိုက်ပါ ။ ] အရာများမှသာ အလင်းအလျှင် (c) နဲ့သွားလာနိုင်ပါတယ် ။\nအထူး ရီလေတီဗတီ သီအိုရီ ရဲ့ နောက်တစ်ချက်ဟာ ဟင်းလင်းပြင်နဲ့ အချိန်ကိုပေါင်းစဉ်းနိုင်ခဲ့တာပါ ။ လေးဘက်တိုင်းဆိုတာ အတိုင်းလေးခု ရှိတဲ့ ကျတော်တို့ ရဲ့ အာကာသ ပါ ။ အလျား , အနံ , အမြင့် အပြင် Einstein ဟာ အချိန်ကို ပါထဲ့သွင်းပြီး လေးဘက်တိုင်းလုပ်ခဲ့ပါတယ် ။ Aလမ်း န့ဲ Bလမ်း ဆုံ က C tower ရဲ့လေးလွှာ မှာ ညနေ လေးနာရီ တွေ့ ရအောင် လို့ ကျွန်တော် က ပြောလိုက်တယ်ဆိုပါတော့ ။ A လမ်းဆိုတာက x , B လမ်း ဆိုတာက y , လေးလွှာဆိုတာက z ဖြစ်ပြီး ညနေလေးနာရီ ဆိုတာ က တော့ time လို့ ခေါ်တဲ့ အချိန် ပဲဖြစ်ပါတယ် ။ လေးဘက်တိုင်းမှာ x,y,z သည် တည်နေရာ (Space) ကို ဖော်ပြလို့တည်နေရာပြ အတိုင်း များ (Spatial Dimensions) လို့ ခေါ်ပြီး time ကတော့ အချိန်ကို ညွှန်းတဲ့ Dimension ဖြစ်လို့အချိန်ပြအတိုင်း (Time Dimension) လို့ သတ်မှတ်ပါတယ် ။ စုပေါင်းပြီးတော့ Spacetime Dimensions, အချိန်-ဟင်းလင်းပြင် ပြအတိုင်းများ လို့ လဲခေါ်ပါတယ် ။ ( Hyperspace အကြောင်းမှာပြောထားပြီးသားကို အကျဉ်းပြန်ခြုံးပြတာပါ )\nဒီ အထူး ရီလေတီဗတီ သီအိုရီရဲ့ နောက်တစ်ချက်ကတော့ ပကတိအချိန်(absolute time) အယူအဆ ကို ဖျောက်ပစ်လိုက်တာပါပဲ ။ ပကတိ အချိန် သဘောမရှင်းပြခင် နှိုင်းရ အလျှင် (Relative Velocity) အကြောင်းနဲနဲပြောပြပါရစေ ။ ကားတစ်စီးဟာ တစ်နာရီ မိုင် ၅၀ နှုန်းနဲ့ သွားနေတယ်ဆိုပါတော့ ။ လမ်းဘေးမှာရပ်နေတဲလူတစ်ယောက် ရဲ့ အမြင်နဲ့ ဆို ဒီကားဟာ တစ်နာရီ မိုင် ၅၀ သွားနေပါတယ် ။ သူတို့ နှစ်ယောက်ကြားက နှိုင်းရအလျှင် (Relative Velocity) ဟာ တစ်နာရီမိုင် ၅၀ ပါ ။ ဒါပေမဲ့ အဲ့ကားဘေးမှာပဲ မောင်မောင် ဆိုတဲ့လူတစ်ယောက်က အဲ့ကား ကို တစ်နာရီ မိုင် ၃၀ နှုန်းနဲ့ ဆိုင်ကယ်နဲ့ လိုက်နေတယ်ဆိုပါတော့ ။ မောင်မောင်အနေနဲ့ ဆိုရင် ဒီကား ဟာ သူ့ ထက်တစ်နာရီကို မိုင် ၂၀ ပဲပိုမြန်ပါတော့တယ် ။ သူတို့ နှစ်ယောက်ကြားက နှိုင်းရအလျှင် (Relative Velocity) ဟာ တစ်နာရီမိုင် ၂၀ ပါ ။ (အရှိန် ဟာ Vector ဖြစ်တဲ့အတွက်ပေါင်းလို့ နှုတ်လို့ ရပါတယ် ။ ကားကောဆိုင်ကယ်ကော ကော ဦးတည်ချက်တစ်ခုထဲလို့ ယူဆထားပါ ။ ဦးတည်ချက်မတူလဲ သဘောတရားတူတူပါပဲ ။ တွက်နည်းကွဲပါတယ်။ ကိုးတန်းဆယ်တန်း တုန်းက Vector တွေအပေါင်းအနှုတ်တွေကို မှတ်မိဦးမယ်ထင်ပါတယ် ) ။ ကဲ အဲ့ဒီ ကားနေရာမှာ ကားမဟုတ်ဘဲ အလင်းလို့ တွေးကြည့်ရအောင် ။ ကျွန်တော်တို့ ဟာ အလင်းနောက်ကို တစ်နာရီ မိုင် ၂၀ နှုန်းနဲ့ သွားလဲ အလင်း ရဲ့ အလျှင်ဟာ မပြောင်းမလဲ သွားနေတုန်းပဲ ။ အလင်း က3x 10^8 m/s နဲ့ သွားလို့ကျွန်တော်တို့ က2x 10^8 m/s နဲ့ လိုက်ရင်လဲ အလင်းဟာ ကျွန်တော်တို့ ထက်3x 10^8 နဲ့ ပဲဆက်သွားနေပါတယ် ။ (ကိုသာထက်အောင် ရဲ့ Issue2က အချိန်နဲ့ အလျှင်ဆိုတဲ့ ဆောင်းပါးမှာ ပိုပြီးအကျယ်တပြန့် ရေးသားထားတာတွေ့ ရပါတယ် ။ ) ဘာလို့ ဆို အလင်းရဲ့ အလျှင်ဟာ ပကတိ (absolute) ဖြစ်လို့ ပါ ။ တခြားအရာတွေပေါ်မူတည်ပြီးမပြောင်းလဲခြင်းကို ပကတိဖြစ်နေတဲ့ သဘောလို့ ခေါ်ပါတယ် ။ ပကတိဖြစ်နေတဲ့အရာကို ကျွန်တော်တို့ ဟာ ဘာနှိုင်းရအနေနဲ့ မှလိုက်ပြီးပြောင်းလို့ မရပါဘူး။ ခုန ကဆိုရင် မန္တလေးရဲ့ အကွာအဝေး ဟာ ပကတိမဖြစ်ဘူး ။ ဘာလို့ ဆို ဘယ်နေရာကပြောတာလဲဆိုတာအပေါ်မူတည်နေလို့ ပါ ။ အခုအလင်းကတော့ ဘယ်အရာရဲ့ ပေါ်မှာမှ မမှီခို မမူတည်ဘူး ။ ဘယ်တော့မဆို သူ ဟာ တစ်သမှတ်ထဲဖြစ်နေတဲ့အတွက် သူ ဟာ ပကတိဖြစ်ပါတယ် ။ Einstein ရဲ့ အထူးရီလီတီဗတီ ဒုတိယ အချက်အရ အလင်းအလျင်ဟာပကတိဖြစ်နေရပါမယ် ။ဒါဆိုဖြစ်နိုင်ခြေတစ်ခုသာရှိတော့တယ် ။အလင်းအလျှင်နောက်ကို လိုက်နေတဲ့ ကျွန်တော်တို့ အတွက် အချိန်ဟာ နှေးသွားလို့ ပါ ။ (Time dilation လို့ ခေါ်ပါတယ်) ဒီနေရာအချိန်ဟာ Newton ယူဆခဲ့သလို ပကတိမဟုတ်တော့ပါဘူး ။ အချိန်သည်ပင်လျှင် အလင်းရဲ့ အလျှင် (ပကတိ) အပေါ်မှာ မူတည်နေတဲ့ နှိုင်းရသဘောတရားတစ်ခုဖြစ်သွားပါပြီ ။\nNewton သီအိုရီ အရ အရင်လိုက်ကြည့်ရအောင် ။ အလင်းတန်းလေးတစ်ခုကို ကျွန်တော်တို့ ဟာ လွှတ်လိုက်တယ်ဆိုပါတော့ ။ ဘယ်သူမဆို အလင်းသွားဖို့ အချိန်ဘယ်လောက်ကြာလဲဆိုတာ ကို လက်ခံကြမှာပါ ( Newton အတွက် အချိန်ဟာ ပကတိ ဖြစ်တယ် ။ ) ဒါပေမဲ့ အလင်းရဲ့ သွားခဲ့တဲ့ အကွာအဝေး ဘယ်လောက်ရှိလဲဆိုတာတော့ တစ်ယောက်နဲ့ တစ်ယောက်မတူနိုင်တော့ပါဘူး ။ ( ဟင်းလင်းပြင် သည်ပကတိမဟုတ် ) ။ ထို့ ကြောင့် ပကတိမဟုတ်သော ဟင်းလင်းပြင် ကိုတည် ပြီး ပကတိဖြစ်သောအချိန်နှင့် စားထားသော အလျှင် [ အလျှင် (နှိုင်းရ) = အကွာအဝေး (နှိုင်းရ) / အချိန်(ပကတိ) ] သည်လည်းပဲ ပကတိ မဟုတ်သော နှိုင်းရအလျှင်သာဖြစ်ရပါမည် ။ တစ်ဦးနှင့်တစ်ဦး မတူညီနိုင်ပါ။\nEinstein သီအိုရီအရလိုက်ကြည့်၇အောင် ။ အလင်းတန်း ကိုလွှတ်လိုက်ပြီးတဲ့အခါ လူတွေ အကုန်လုံးဟာ အလင်းရဲ့ အလျှင်ကို တူတူပဲဆိုတာသဘောတူကြပါတယ် ။ ဒါပေမဲ့ သူတို့ ဟာ အလင်းရဲ့ သွားရာအကွာအဝေး နဲ့ အချိန်ကိုတော့ တစ်ယောက်နဲ့ တစ်ယောက် မတူနိုင်တော့ပါဘူး ။ အလျှင်ဟာ ပကတိ ဖြစ်ပြီး အကွာအဝေး နဲ့ အချိန်ကတော့နှိုင်းရသဘောတွေဖြစ်သွား ပါပြီ ။ [ အလျှင် (ပကတိ) = အကွာအဝေး (နှိုင်းရ) / အချိန်(နှိုင်းရ) ] ။ တစ်နည်းအားဖြင့်ဆိုရသော် Einstein ရဲ့ သီအိုရီဟာ အချိ်န်ရဲ့ ပကတိသဘောတရား ကို အဆုံးသတ်လိုက်တာပါပဲ ။ ခုခေတ်မှာ အနုမြူနာရီ (Atomic Clock ) တွေကို ဒုံးပျံတွေပေါ်တင် ၊ မြင့်မားတဲ့အရှိတွေနဲ့ကမ္ဘာ့ပတ်လမ်းမှာ ပတ်ခိုင်းလိုက်ပြီး သွားခိုင်းတဲ့အခါမှာ ကမ္ဘာပေါ်မှာရှိတဲ့ အနုမြူနာရီ နဲ့ဒုံးပျံ ပေါ်က နာရီရဲ့အချိန် ဟာ အနည်းငယ်မျှ ကွာဟ နေတာကို လက်တွေ့ သိရှိလိုက်ရပါပြီ ။ ကျွန်တော်တို့ အမြန်ဆုံးသွားလာနိုင်တဲ့ ၊အလင်းအလျှင်ထက် အဆတစ်သောင်းခွဲခန့် နှေးနေတဲ့ယဉ်တွေနဲ့ တောင် အချိန်ဟာနဲနဲလေး ကွာတယ် ဆိုရင် အလင်းအလျှင်ဆိုရင်တော့ အချိန်ဟာရပ်သွားမယ် ဆိုတာ ဖြစ်ကို ဖြစ်နိုင်ပါတယ် ။ ပကတိ အချိန် အယူအဆ ကို ပစ်ပယ် ခဲ့တဲ့ သာမန် မူပိုင်ခွင့်ရုံးစာရေးလေး တစ်ယောက်ရဲ့သူမတူထူးခြားလှတဲ့ ဥာဏ်ကြောင့် ကျွန်တော်တို့ဟာ စမ်းသပ်တွေ့ ရှိလို့ မရနိုင်တဲ့ ether ဆိုတဲ့ အရာ ကို ပယ်ဖျက်နိုင်ခဲ့ ပါတယ် ။ ထို့ အပြင် ကျွန်တော်တို့ ပုံမှန်တွေးနေတဲ့ ဟင်းလင်းပြင် (Space) နဲ့ အချိန်(Time) ကို သီးသန့် ခွဲတွေးနေတဲ့ အယူအဆ ကို လဲ ပယ်ဖျက်ခဲ့ပြီး ဟင်းလင်းပြင်-အချိန် (Spacetime) ဆိုပြီးပေါင်းစည်းပေးခဲ့ပါတယ် ။\nအလင်းကန်တော့ခုံးများ (Light Cones)\nMaxwell ရဲ့ ညီမျှခြင်းတွေအရ ဆိုရင် အလင်းရဲ့ အလျှင်ဟာ ဘယ် ကလာလာတူတူပဲပါ ။ နေကလာတဲ့အလင်းလဲ ဒီအလျှင်ပဲ ။ ခင်ဗျား အခန်းထဲက မီးချောင်းက အလင်းလဲ ဒီ အလျှင်ပါပဲ ။ ဒီကိုသေသေချာချာတွက်ထုတ်ထားတဲ့ သုတသန ပြုမှုတွေအများကြီးရှိပါတယ် ။ ဒါကဆက်ပြီးဘယ်လိုကောက်ချက်ဆွဲကြသလဲဆိုရင် အရာဝတ္ထုတစ်ခုကအနေ အလင်းကို အချိန်တစ်ခု ၊နေရာတစ်ခု (အမှန်လေးတစ်ခု လို့ မြင်ကြည့်ပါ) ကနေပြီး တော့ ထုတ်လွှတ်လိုက်တဲ့အခါမှာ အလင်းဟာ သူ့ ရဲ့အလင်းစက်ဝိုင်းတွေအဖြစ်နဲ့ ပြန့် နှံ့ သွားပါတယ် ။ သူ့ ရဲ့ အရင်းအမြစ်နဲ့ က ကြီးကြီးသေးသေး အလင်းကတော့ တစ်သမှတ်နှုန်းအတိုင်းပဲ ပြန့် နှံ့ သွားမှာဖြစ်ပါတယ် ။ ဥပမာပြောရရင် ရေထဲကိုကျောက်ခဲတုံးလေး ပစ်ချလိုက်သလိုပေါ့ ။ ပစ်ချတဲ့နေရာကို ဗဟိုပြုပြီး စက်ဝိုင်းလေးတွေဟာ တဖြည်းဖြည်းနဲ့ ပြည့်နှံ့ လာပါတယ် ။ အချိန်တစ်ခု စီ မှာ ပျံ့ နှံ့ လာတဲ့ ကျောက်တုံးတွေကို မှတ်တမ်းတင်ပြီးအချိန်ဆိုတဲ့လိုင်းမှာ စီချလိုက်မယ်ဆိုရင် ကန်တော့ ပုံ အလင်းခုံး တစ်ခုရလာပါတယ် ။ (ပုံ-၃ ကိုရှု ပါ) ဒီမှာကျွန်တော်တို့ ဟာ ဟင်းလင်းပြင် ဒိုင်မင်းရှင်း နှစ်ခုနဲ့ အချိန်ဒိုင်မင်းရှင်းတစ်ခုကိုပဲ စဉ်းစားကြရအောင် ။\nပုံ – ၃ : အလင်း၏ ရေပွက်ပမာ ပြန့် ကားပုံ\nကျောက်ခဲရေထဲကျတဲ့နေရာလေး ကို P လို့ သတ်မှတ်လိုက်ရအောင် ။ အဖြစ်အပျက် P (ကျောက်ခဲရေထဲကျခြင်း) ကြောင့် ဖြစ်ပေါ်လာမဲ့နောက်ဆက်တွဲတွေ (အချိန်အတိုင်း ရဲ့ လိုင်းတစ်လျှောက်) တွေ စုပြီးဆွဲလိုက်တော့ ကန်တော့ပုံ အလင်း ကိုရပါတယ် ။ ထို့အတူပဲအမှတ် P ကနေပြီတော့ နောက်ပြန်ဆွဲလိုက်မယ် ဆိုရင်ပြောင်းပြန် အလင်းကန်တော့ နောက်တစ်ခုကိုထပ်မံရမရှိမှာပါ .. ။ အပေါ်ပိုင်းက အလင်းကန်တော့ကိုတော့ အနာဂတ်ပြအလင်း ကန်တော့ (Future Light Cone) လို့ ခေါ်ပြီး အောက်ပိုင်းအလင်းကန်တော့ကိုတော့ အတိတ်ကာလပြ အလင်းကန်တော့ (Past Light Cone) လို့ သတ်မှတ်ပါတယ် ။ အနာဂတ် ကန်တော့ ဟာ အဖြစ်အပျက် ဖြစ်ပြီး ကိစ္စတွေကို ဖော်ပြနေပြီး အတိတ်ကာလပြ ကန်တော့ကတော့ အဖြစ်အပျက်မဖြစ်ခင်က အကြောင်းအရာတွေ ကို ဖော်ပြနေပါတယ် ။ တကယ်က လေးဘက်တိုင်းမှာဖော်ပြရမှာဖြစ်ပေမဲ့ သုံးဘက်တိုင်း (ဟင်းလင်းပြင် အတိုင်းနှစ်ခုနဲ့ အချိန်အတိုင်းတစ်ခု) တို့ နဲ့ ဖော်ပြတာ က သဘောတရားကို ပိုမိုနားလည်လွယ်စေလို့ ပါ ။ (ပုံ – ၄ တွင်ရှု)\nပုံ-၄ : အဖြစ်အပျက်တစ်ခုကိုဖော်ပြသည့် ဟင်းလင်းပြင်-အချိန် ပုံ\nဒီပုံမှာကြည့်လိုက်မယ် ဆို ရင် စကြာဝဠာတစ်ခုလုံးမှာ ရှိတဲ့အဖြစ်အပျက်တွေကို သုံးပိုင်းခွဲလိုက်လို့ ရပါတယ် ။ အနာဂတ် ကာလ ပြ အလင်းကန်တော့မှာ ဖြစ်တဲ့အဖြစ်အပျက်များ ၊ အတိတ်ကာလပြအလင်းကန့် တော့ မှာဖြစ်တဲ့အဖြစ်အပျက်များ နဲ့ပြင်ပတစ်နေရာမှာ ဖြစ်တဲ့အဖြစ်အပျက်များဆိုပြီးတော့ပါ ။ အတိတ် အလင်းကန်တော့ ထဲက အဖြစ်အပျက်တွေ ဟာ အဖြစ်အပျက် P ပေါ်အကျိုးသက်ရောက်စေတဲ့အဖြစ်အပျက်တွေ ရဲ့ အစုအဝေး ပါ ။ တစ်နည်းအားဖြင့်ဆိုရင် P ကိုဖြစ်စေတဲ့ “အကြောင်း (Cause)” တွေပါ ။ အနာဂတ်ကာလပြ အလင်းကန်တော့ ထဲမှာ ရှိနေတဲ့ အဖြစ်အပျက်တွေ ကသာလျှင် အဖြစ်အပျက် P ရဲ့ အကျိုးဆက်တွေကိုခံစားရမှာပါ ။ တစ်နည်းအားဖြင့်ဆိုရင် အနာဂတ်ပြအလင်း ကန်တော့ ထဲကအရာတွေဟာ “အကျိုး (effect)” တွေဖြစ်ပါတယ် ။ အတိတ် ကော အနာဂတ်မှာ မပါတဲ့အ ဖြစ်အပျက်တွေ ကတော့ ပြင်ပတစ်နေရာဆိုတဲ့ နေရာမှာတော့ ရှိနေပါတယ် ။ သူတို့ ကတော့ အနာဂတ်ပြ အလင်းကန်တော့ထဲမ၀င်လာမခြင်း တော့ အဖြစ်အပျက် P ဟာ သူတို့ အပေါ်မှာသက်ေ၇ာက်မှုရှိနေဦးမှာမဟုတ်ပါဘူး ။ ဥပမာ နေပေါက်ကွဲမှဖြစ်စဉ်ကိုစဉ်းစားကြည့်ရအောင် ။ ခုနက P နေရာမှာ နေပေါက်ကွဲမှုကိုအစားထိုးကြည့်တာပေါ့ ။ နေပေါက်ကွဲပြီးတာ နဲ့ ရှစ်မိနစ် ခန့် ထိ ကျွန်တော်တို့ ဟာ ဘာမှခံစားရဦးမှာမဟုတ်ပါဘူး ။ဘာလို့ ဆို နေကအလင်းက ကမ္ဘာကိုရောက်ဖို့ရှစ်မိနစ် ကြာလို့ ပါ ။ ကျွန်တေ်ာတို့ ဟာအတိတ်ကာလ ရှစ်မိနစ် ကနေ ကိုမြင်နေရတာဖြစ်ပါတယ်။ နေစတင်ပေါက်ကွဲတဲ့အချိန်မှာ ကျွန်တော်တို့ ကမ္ဘာက ပြင်ပတစ်နေရာဆိုတဲ့နေရာမှ တည်ရှိနေပါတယ် ။ တဖြည်းဖြည်း အချိန် ရှစ်မိနစ်ကြာမှသာ နေမင်းကြီးပေါက်ကွဲသွား တဲ့ အဖြစ်အပျက်ရဲ့ အကျိုးဆက်ကို ခံစားရမှာပါ ။ ထို့ အတူပဲ … ကျွန်တေ်ာတို့ ဟာ ဟိုး အလင်းနှစ်ပေါင်းများစွား က အဖြစ်အပျက်တွေကို မမြင်ရသေးတာ ဟာ ကျွန်တော်တို့ဟာ အဖြစ်အပျက်တွေ ရဲ့အနာဂတ်ပြအလင်းကန်တော့ထဲမရောက်သေးလို့ ပါ ။ အခုကျွန်တော်တို့ မြင်နေရတဲ့ကြယ်တွေဟာ ပေါက်ကွဲပြီးသွားတာတွေဖြစ်နိုင်တယ် ။ အလင်းနှစ် တစ်ထောင်ဝေးတဲ့ကြယ်ဆိုရင် ကျွန်တော်တို့ ဟာ လွန်ခဲ့တဲ့နှစ်ပေါင်း တစ်ထောင်က အဲ့ကြယ်ရဲ့ ပုံကို မြင်နေရတာ ပါ ။ (အလင်းနှစ်တစ်ထောင်နေရာက အလင်းက ကျွန်တော်တို့ ဆီ ရောက်ဖို့ နှစ်ပေါင်းတစ်ထောင် ခန့် ကြာပါတယ် ။ ) ကျွန်တော်တို့ ဟာ ကျွန်တော်တို့ ရဲ့ စကြာဝဠာကြီး ကို အတိတ် အနေနဲ့ ပဲမြင်နေရတာပါ ။ လွန်ခဲ့တဲ့ နှစ်သန်းပေါင်းများစွာကကြယ်တွေကိုမြင်နေရတာပေါ့ ။ William Herschel ရဲ့ စကားနဲ့ ဆိုရင် ကောင်းကင်ပြင်က တစ္ဆေသရဲ တွေပါ့ ။ ခုလက်ရှိအချိန်မှာကြယ်တွေပေါ်ဖြစ်နေတဲ့အဖြစ်အပျက်တွေကိုတော့ နောင်လာမဲ့နှစ်သန်းပေါင်းများစွာ က ကျွန်တော်တို့ ရဲ့ သားမြေးတွေ ကမြင်ရမှာပေါ့ဗျာ ။ ကြယ်တစ်ခုပေါက်ကွဲသွားပြီထား ၊ ကျွန်တော်တို့ ဟာ အဲ့ဒီပေါက်ကွဲမှု အဖြစ်အပျက့် ရဲ့ အနာဂတ်ပြအလင်းကန်တော့ထဲဝင်တဲ့အချိန် မှာ သာ အဲ့ပေါက်ကွဲမှုကိုမြင်နိုင်မှာဖြစ်ပါတယ် ။ ဘာပဲပြောပြော ကျွန်တော်တို့ အကုန်လုံးဟာ အချိန်ဆိုတဲ့ ဒိုင်မင်းရှင်းမှာ အတူတူခရီးနှင်နေကြတာပဲ မဟုတ်ဘူးလားဗျာ ။\nပုံ – ၅ : နေပေါက်ကွဲခြင်း အဖြစ်အပျက် ၏ အလင်းကန်တော့ပြပုံ\nဒီအထူး ရီလေတီဗတီ သီအိုရီ အရဆိုရင် စကြာဝဠာတစ်ခုလုံးများအဖြစ်အပျက်တိုင်းမှာ ကိုယ်ဆီကိုယ်ဆီ အလင်းကန်တော့တွေဆွဲလို့ ရတာပေါ့ ။ အလင်း ရဲ့ အလျှင်ဟာ တရားသေပဲဖြစ်လို့ အဖြစ်အပျက်တိုင်းဟာလဲ တူညီ တဲ့အလင်းကန်တော့လေးတွေရှိဖြစ်နေမှာပေါ့ ။ (ပုံ-၆)\nပုံ-၆ : စကြာဝဠာတစ်ခုလုံးမှ အဖြစ်အပျက်များပြ အလင်းကန်တော့ခုံးများ\nဒီလောက်ဆိုရင် အထူးရီလေတီဗတီ သီအိုရီ ဆိုတာကို အကြမ်းဖျင်းလောက်တော့နားလည်လောက်ပါပြီ ။ ဒီသီအိုရီ အရ ဆိုရင် ကျွန်တော်တို့ ဟာ အလင်းထက်မြန်မြန် ခရီးသွားလို့ မရပါဘူး ။ ဒီအထူးရီလေတီဗတီ သီအိုရီ ဟာ Michelson-Morley Experiment က တွေ့ ရှိလာတဲ့ အလင်း အလျှင် ဟာ တစ်သတ်မှတ်ထဲဖြစ်တယ်ဆိုတဲ့အဖြစ်အပျက်ကို ကျေနပ်ဖွယ်ရာ ရှင်းပြနိုင်ပါတယ်။ အရာဝတ္ထုတွေရဲ့ အလင်းအလျင်နဲ့ နီးကပ်စွာ သွားရင်ဖြစ်တဲ့အဖြစ်တွေကိုလဲ ရှင်းရှင်းလင်းလင်း နားလည်မြင်သာအောင် ရှင်းပြနိုင်စွမ်းရှိပါတယ် ။ အောင်မြင်မှုတွေလဲအများကြီးရလာပါတယ် ။ ဒါပေမဲ့ ဒီ သီအိုရီ မှာ ပြသနာလေးတစ်ခုတက်လာပါတယ် ။ ကျွန်တော်တို့ ဟာ ဒြပ်ဆွဲအား(Gravity) လို့ ခေါ်တဲ့ မင်းသားကြီး ကိုထဲ့မစဉ်းစားထားပါဘူး ထည့်လဲစဉ်းစားလိုက်ကော Newton ရဲ့ဒြပ်ဆွဲအားနိယာမ နဲ့မကိုက်ညီတော့ပါဘူး ။အရာဝတ္ထုနှစ်ခုကြားက ဒြပ်ဆွဲအား ဟာ ထို အရာဝတ္ထုနှစ်ခုရဲ့ ဒြပ်ထုတွေနဲ့ အကွာအဝေးပေါ်ကိုမူတည်ပါတယ် ။ [ F= G (m1 x m2 /r^2) ) ကိုမှတ်မိဦးမှာပါ ။ ] တကယ်လို့ အဖြစ်အပျက်တစ်ခုကြောင့် အရာဝတ္ထုတစ်ခုကိုရွှေ့လိုက်ပြီဆိုတာနဲ့နောက်အရာဝတ္ထုတစ်ခုပေါ်ကို တစ်ပြိုင်နက်ထဲ သွားသက်ရောက်ရမှာပါ ။ အဲ့ဒီမှာနဲနဲလေးပြသနာရှိလာပါပြီ ။ ခုနက အနာဂတ်ပြ အလင်းကန်တော့ထဲကိုမ၀င်လာခင်ကထဲကို က သွားပြီး တော့ အခြားဝတ္ထုပေါ် သက်ရောက်မှုရှိမှရပါတော့မယ် ။ပြောချင်တာက နေပေါက်ကွဲမှုဖြစ်စဉ်မှာဆို နေပေါက်ကွဲလိုက်တာနဲ့တစ်ပြိုင်နက်ထဲ ကျွန်တော်တို့ အပေါ် အကျိုးသက်ရောက်မှုဟာစက္ကန့် မခြားပဲ ဖြစ်ရပါမယ်။ ဒြပ်ဆွဲအား ဟာ အလင်းထက် နှေးပြီ့း ခရီးသွားရမဲ့ အစား အနန္တကိန်းလောက်ကြီးမားတဲ့ အလျှင် လောက်နဲ့သွားမှ Newton ရဲ့ နိယာမ နဲ့ကိုက်ညီတော့မှာဖြစ်ပါတယ် ။ Einstein ဟာ သူ့ ရဲ့ အထူး ရီလေတီဗတီ သီအိုရီ ကို Newton ရဲ့ဒြပ်ဆွဲအား နိယာမ နဲ့ကိုက်ညီအောင်လို့ ကြိုးစားပါတော့တယ် ။ သူ ဟာ ၁၉၀၈ ခုနှစ်က နေ ၁၉၁၄ ထိ ခြောက်နှစ်တိုင်တိုင်ကြိုးစားပေမဲ့မအောင်မြင်ခဲ့ပါဘူး ။ ၁၉၁၅ ခုနှစ်မှာတော့ သူ ဟာ ဒီကိစ္စ ကိုရှင်းလင်းနိုင်ခဲ့ပါတယ် ။ သူဟာ သူ ရဲ့ ကျော်ကြားလှတဲ့ ယေဘုယျ ရီလေတီဗတီ သီအိုရီ (The General Relativity Theory) ကို ၁၉၁၅ ခုနှစ်မှာတင်ပြခဲ့ပါတယ် ။ ကဲ ယေဘုယျ ရီလေတီဗတီ သီအိုရီ ကို ဆက်ကြည့်ရအောင်လားဗျာ ။\nယေဘုယျရီလေတီဗတီသီအိုရီ (The General Theory of Relativity)\nယေဘုယျ ရီလေတီဗတီ သီအိုရီ ဟာ ဒြပ်ဆွဲအား ကို ဂျီသြမေတြီ နည်းအရ ရှင်းပြတဲ့ သီအိုရီတစ်ခုပါ ။ Einstein ဟာ သူ့ ရဲ့အထူးရီလေတီဗတီ မှာ Newton ရဲ့ ဒြပ်စွဲအား ကို ထည့်ပြီးစဉ်းစားလိုက်တဲ့အခါမှာ ဒီသီအိုရီ ကို ရရှိလာပါတယ် ။ ဒီ သီအိုရီ ရဲ့အဓိက အယူအဆ ကတော့ ဒြပ်ဆွဲအား(gravity) ဟာ ကျွန်တော်တို့နဂိုက နားလည်ထားခဲ့သလို “အား” တစ်ခုမှ မဟုတ်ပါဘူး ။ ဒြပ်ဆွဲအားဆိုတာဟာ ကျွန်တော်တို့ ရဲ့ အချိန်-ဟင်းလင်းပြင် (Space-time) ရဲ့ကောက်ကွေးမှု ကြောင့်ဖြစ်ပေါ်လာသော အကျိုးဆက်တစ်ရပ်ဖြစ်ပါသည်တဲ့ ။ ဘာလို့ ကောက်ကွေးရသလဲဆိုတော့ သူ့ ထဲမှာရှိနေတဲ့ အရာဝတ္ထုတွေနဲ့စွမ်းအင်တွေကြောင့်ပါတဲ့ ။အချိန်-ဟင်းလင်းပြင်ကြီးကို ရေမြှုပ်မွေ့ ရာ တစ်ခုလို့ မြင်ကြည့်လိုက် ။ အဲ့ရေမျြှုပ်မွှေ့ ရာပေါ် ကို သံလုံး ကြီးတစ်လုံး တင်လိုက်လို့ ရှိရင် အဲ့ မွှေ့ ရာ ကြီးမှာ ချိုင့်မသွားဘူးလား? ထို့ အတူပဲ ကျွန်တော်တို့ ရဲ့လေးဘက်တိုင်း အချိန်-ဟင်းလင်းပြင် ကြီး ဟာ လဲ သူ့ အထဲမှာရှိနေတဲ့ အရာဝတ္ထုတွေ (ဥပမာ ကြယ်များ၊ဂြိုလ်များ) နဲ့စွမ်းအင် များ ကြောင့် ချိုင့်တွေဖြစ်ပြီး ကောက်ကွေးတဲ့ သဏ္ဍာန်ရှိပါတယ်။ ကမ္ဘာ ဟာ နေ ကို ဘဲဥပုံ ပတ်တာဟာ ဒြပ်ဆွဲအား လို့ ဆိုတဲ့ အားကြောင့်မဟုတ်ပါဘူး ။ ကမ္ဘာအပါအ၀င် မည်သည့် အရာဝတ္ထုသည်မဆို အချိန်-ဟင်လင်းပြင်ထဲမှာ Geodesic ( Geodesic ဆိုတာ ကွေးနေတဲ့ မျက်နှာပြင်ပေါ်မှာ ရှိတဲ့ အမှတ်နှစ်ခု ကြားက အနီးဆုံး အကွာအဝေးပါ ။ ပုံ-၇ တွင်ရှု ) ဆိုတဲ့ လိုင်းပေါ် က နေပဲသွားပါတယ်။ ကမ္ဘာဟာ လေးဘက်တိုင်း အချိန်-ဟင်းလင်းပြင်မှာ အဖြောင့်အတိုင်း (Geodesic) အတိုင်းသွားတယ်ဆိုပေမဲ့ ကျွန်တော်တို့ ရဲ့ သုံးဘက်တိုင်း အာကာသ ကြီးမှာတော့ အချိန်-ဟင်းလင်းပြင်ရဲ့ ကောက်ကွေးမှုကြောင့် အဖြောင့်မသွားနိုင်တော့ဘဲ ဘဲဥပုံ အဖြစ် သွားနေရတာပါ ။ ဒီဖြစ်စဉ်ကို Stephen Hawking က ဘာနဲ့ ဥပမာပေးလဲဆိုရင် တောင်တွေအပေါ်မှာပျံသန်းနေတဲ့ လေယာဉ်ပျံနဲ့ဥပမာပေးပါတယ် ။ လေယဉ်ပျံ ဟာသုံးဘက်တိုင်းဟင်းလင်းပြင် (မိုးပေါ်မှာ) အဖြောင့်အတိုင်းပဲ သွားပါတယ် တဲ့။ ဒါပေမဲ့ သူ့ရဲ့အရိပ်ဟာ နှစ်ဘက်တိုင်းဟင်းလင်းပြင် (မြေကြီးပေါ်မှာ) တော့ ကောက်ကွေ့ နေတဲ့မြေကြီးနဲ့ အတူ တွန့် ခေါက်သွားသလိုပါပဲ ။ အချိန်-ဟင်းလင်းပြင် ဟာ နေရဲ့ ကြီးမားတဲ့ ဒြပ်ထုကြောင့် ကောက်ကွေးသွားရတယ် ။ မွှေ့ ရာပေါ်မှာ သံလုံးကြီးတင်ထားတယ်လို့မြင်ကြည့်ပါ ။ တကယ်လို့ သာ ခင်ဗျားဟာ ဂေါ်လီလုံးလေးကို အဲ့ သံလုံး ရဲ့ချိုင့်ကြီးနေရာမှာ သွားချလိုက်ရင် ဂေါ်လီလုံးလေး ဟာ သံလုံး ကို ပတ်ပြီးလည်နေမှာပါ ။ ကမ္ဘာဟာဂေါ်လီလုံးလေးလို ပါပဲ ။ လေးဘက်တိုင်း အချိန်-ဟင်းလင်းပြင်မှာတော့ သူ ဟာအဖြောင့်တိုင်းသွားပေမဲ့ ကျွန်တော်တို့ရဲ့ သုံးဘက်တိုင်း ဟင်လင်းပြင် မှာ တော့ ဘဲဥပုံ သွားနေတယ်ဆိုပြီး မြင်ရတာဖြစ်ပါတယ်။\nပုံ-၇ Geodesic ပြပုံ\nပုံ-၈ ကောက်ကွေးသော လေးဘက်တိုင်းတွင် နေကိုကမ္ဘာကပတ်နေပုံ\nစာရွက်တစ်ရွက်ကိုတွန့် ခြေသွားအောက် ခြေပစ်လိုက် ၊ ပီးတော့ ပိုးကောင်လေးတစ်ကောင်ကို အဲ့စာရွက်ပေါ်တင်ကြည့်လိုက် ။ ပိုးကောင်လေး ဟာ စာရွက် ကြေမွနေတာကို ဘယ်သိပါ့မလဲ ။ သူလမ်းလျှောက်ရင် အဖြောင့်တိုင်းလျှောက်လို့ ရမှာမဟုတ်ဘူး ။ ကွေ့ လိုက်စောင်းလိုက် ဖြစ်နေမှာပဲ ။ ဒါကို ပဲ သူ က မသိရင် မမြင်ရတဲ့ အားတစ်ခု က နေပြီးတော့ သူ့ ကို အဖြောင့်တိုင်းလျှောက်လို့ မရအောင် တွန်းနေတယ်လို့ သူထင်မှာပဲ ။ Newton လဲအဲ့လိုပါပဲ ။ သူဟာ အချိန်-ဟင်းလင်းပြင်ရဲ့ ကောက်ကွေးမှုကို မတွေးခဲ့လို့ဒြပ်ဆွဲအား ကို အား တစ်ခုအဖြစ် သတ်မှတ်ခဲ့တာပါ ။ သူဟာဘယ်တုန်းကမှဒီ ဒြပ်ဆွဲအား ဆိုတာ ဘာလို့ ရှိနေတယ်ဆိုတာကို မရှင်းပြနိုင်ခဲ့ပါဘူး ။ Einstein က ရှင်းပြခဲ့တာပါ ။ ဒြပ်ဆွဲအား မရှိဘူးပြောတာမဟုတ်ဘူး နော် ။ ဒြပ်ဆွဲအားဆိုတာ အားတစ်ခုမဟုတ်ဘဲ အချိန်-ဟင်းလင်းပြင် ကြီးရဲ့ ကောက်ကွေးမှုကြောင့်ဖြစ်ပေါ်လာတဲ့အကျိုးဆက်တစ်ခုပဲလို့ပြောတာပါ ။ ဒြပ်ဆွဲအားဆိုတာထက် ဒြပ်ဆွဲခြင်းအကျိုးရလဒ် လို့ သုံးရင် ပိုမိုမှန်ကန်ပါလိမ့်မယ် ။\nတကယ်တော့ Einstein နဲ့Newton တို့ရဲ့ သီအိုရီနှစ်ခုလုံးကို တကယ်ယှဉ်ကြည့်မယ်ဆိုရင် ဂြိုဟ်ပတ်လမ်းတွေကို ခန့်မှန်းပုံခြင်း က တူတူပါပဲ ။ ဒါပေမဲ့ Mercury ဂြိုဟ် ရဲ့ပတ်လမ်း သွေဖည်မှု ကိစ္စမှာ Newton ခန့် မှန်းထားတာနဲ့ နဲနဲလေးကွာနေပါတယ် ။ အဲ့ effect လေးဟာ မသိသာပါဘူး (အသေးစိတ်မဖော်ပြတော့ပါ) ။ ဒါပေမဲ့ အဲ့ဒီ Effect ကို Einstein ရဲ့ယေဘုယျ ရီလေတီဗတီ သီအိုရီ အရဆိုရင်တော့ ကိုက်ညီနေပါတယ် ။ သူ့ ရဲ့သီအိုရီ ကို ပထမဆုံးသက်သေပြနိုင်ခဲ့တဲ့အချက်ပဲပေါ့ ။\nဒါဆိုရင် Newton ရဲ့သီအိုရီနဲ့ Einstein ရဲ့ သီအိုရီ ကိုက်သွားပီ ။ အလင်းကန်တော့ခုံး ကိုစဉ်းစားကြည့်ရအောင် ။ နေပေါက်ကွဲပီးပီးချင်းမှာ ကမ္ဘာ ဟာ ပြင်ပတစ်နေရာမှာရှိနေတော့ ဘာမှသက်ရောက်မှုမရှိသေးပါ။ နေပေါက်ကွဲမှုဟာ အချိန်ဟင်းလင်းပြင်ကို အကျိုးသက်ရောက်စေပါတယ် ။ အလင်းနဲ့ အတူ ဒြပ်ဆွဲမှုအကျိုးရလဒ် (ဒြပ်ဆွဲအားလို့ မသုံးတော့ပါ ။) ဟာလဲ ရှေ့ကိုထွက်လာပါတယ် ။ ဘယ်လိုလဲဆိုတော့ ကောဇောတစ်ချပ်ကိုလူလေးယောက် တစ်ယောက်ကို တစ်ဖက်စွန်းစီကနေ တင်းတင်း ဆွဲထားတယ်လို့ မြင်ကြည့်ပါ ။ တစ်ဖက်ကနေပြီးတော့ ကောဇော ကို ခါ ချလိုက်မယ်ဆို၇င် လှိုင်းတွန့် တစ်ခုပေါ်လာပါမယ် ။အဲ့လှိုင်းတွန့် ဟာဟိုဘက်ကိုရောက်ဖို့အချိန်တစ်ခုလိုပါတယ် ။ အဲ့လိုပါပဲ ။ နေပေါက်ကွဲမှုကို ကျွန်တော့်တို့ ဆီ အကျိုးသက်ရောက်ဖို့ ဆို ဒြပ်ဆွဲမှုအကျိုးရလဒ် ရောက်လာမှအကျိုးသက်ရောက်မှာပါ။ အဲ့တော့ ဒြပ်ဆွဲမှုအကျိုးရလဒ် သည်လဲ အလင်းနဲ့ အတူကျွန်တော့်တို့ ဆီကိုရောက်ပါတယ် ။ အထူးရီလေတီဗတီ မှာခန့် မှန်းထားတဲ့အတိုင်း မှန်နေတာတွေ့ ရှိရပါတော့တယ် ။ အချိန်-ဟင်းလင်းပြင်ရဲ့ ကောက်ကွေးမှု ဟာ သူ့ ထဲမှာရှိတဲ့ ဒြပ်ထုတွေကိုအကျိုးသက်ရောက်စေပါတယ် ။ ထို့ အတူပဲ အထဲက ဒြပ်ထုတွေ ရဲ့ရွေ့ လျားမှုဟာ လဲ အချိန်-ဟင်းလင်းပြင် ကိုပြန်လည်အကျိုးသက်ရောက်မှု ရှိစေပါတယ် ။ အချိန်-ဟင်းလင်းပြင်ဆိုတာ Newton ယူဆထားခဲ့သလို မလှုပ်မရှားဘဲရပ်နေတဲ့ ဇာတ်ခုံကြီးတစ်ခုမဟုတ်တော့ပါဘူး ။ ဇာတ်ခုံကြီးရဲ့ ရွေ့ လျားမှုကြောင့် ကပြနေတဲ့သူတွေ ပေါ် သက်ရောက်မှုရှိပါတယ် ။ ထို့ အတူပဲ ကပြနေတဲ့ သူတွေ ရဲ့ ရွေ့ လျားမှုတွေ ဟာ လဲ ဇာတ်ခုံကြီးအပေါ်မှာတစ်ဖန်ပြန်လည် သက်ရောက်မှုရှိပြန်ပါတယ် ။\nထို့အတူပဲ အလင်းတန်းတွေဟာလဲ အချိန်-ဟင်းလင်းပြင်ထဲမှာ Geodesic အတိုင်း သွား ပါတယ် ။ ကဲ ကျွန်တော်တို့ ရဲ့ ဟင်လင်းပြင် ကြီး ဟာကောက်ကွေးနေတယ်ဆိုတာတော့ သိလိုက်ရပြီ ။ အဲ့တာဆိုရင် အဲ့ဒီ ကောက်ကွေးနေတဲ့ ဟင်းလင်းပြင်ထဲမှာ သွားနေတဲ့ အလင်းတန်းတွေဟာလဲ အဖြောင့်မသွားနိုင်တော့ပါဘူး ။ ဟင်းလင်းပြင် ကောက်ကွေးခြင်း ဟာ ဒြပ်ဆွဲမှု အကျိုးရလဒ် ကို ဖြစ်ပေါ်စေတယ်ဆိုရင် ဒြပ်ဆွဲမှု ဟာ အလင်းအပေါ်မှာ လဲ သက်ရောက်မှုရှိရမှာပေါ့ ။ Einstein ဟာ ကြယ်တွေ က နေပြီးတော့ ကျွန်တော်တို့ဆီကိုလာတဲ့အလင်းတန်းတွေ ဟာ နေ ရဲ့ အနား ကို သာဖြတ်လာခဲ့တယ်ဆိုရင် ကျွန်တော်တို့ နားရောက်တဲ့အခါမှာ နေရဲ့ ဒြပ်ထုကြောင့် ကောက်ကွေးသွားရမယ်လို့ဆိုပါတယ် ။ အဲ့ဒီတော့ ကြယ်တွေဟာ ကျွန်တော်တို့ မြင်ရတဲ့ နေရာဟာ တကယ်ရှိခဲ့တဲ့ နေရာ ကို မြင်ရတာမဟုတ်တော့ပါဘူး တဲ့ ။ ရေထဲကို တစ်ပိုင်းနှစ်ထား တဲ့ သစ်သားချောင်း တစ်ခုလိုပဲ ရှိခဲ့တယ်လို့ ထင်ရတဲ့နေရာ (Apparent Position) ကို သာမြင်ရတာဖြစ်ပါတယ် တဲ့ ။ ပုံမှန်တော့ ဒီ ဖြစ်ရပ်ကသိပ်မသိသာဘူးဗျ .. ။ နေကလာတဲ့အလင်းကြောင့် အဲ့ကြယ်တွေကိုမမြင်ရတာများတယ် ။တကယ်လို့ခင်ဗျား က နေကြတ်တဲ့အချိန် မှာ ကြည့်မယ်ဆို၇င်တော့ မြင်နိုင်တယ်တဲ့ ။ သ်ိပ္ပံပညာ ရှင်တွေ ဟာ နေကြတ်ချိန်မှာ သေချာ စူးစမ်းလေ့လာမှုတွေလုပ်ကြည့်တော့ Einstein ပြောခဲ့တဲ့အတိုင်းဖြစ်နေတယ်ဆိုတာတွေ့ ခဲ့ရပါတယ် ။ ဒြပ်ဆွဲမှုအကျိုးရလဒ် ဟာ အလင်းကိုကောက်ကွေးစေတယ်ဆိုတာ အတည်ပြုလို့ ရခဲ့ပါတော့တယ် ။\nပုံ-၉းဒြပ်ဆွဲမှုအကျိုးရလဒ်ကြောင့်အလင်းယိုင်ခြင်းပြပုံ\nခုနက ကျွန်တော်တို့ဟာ အလျှင် ကို အသုံးချပြီး အချိန်ကိုပြောင်းလို့ ရတယ်ဆိုတာသိလိုက်ရပြီ။ (Atomic Clock တွေ နဲ့အမြန်ဆုံးသွားနိုင်တဲ့ ယာဉ်တွေပေါ်တင်ပြီးစမ်းသပ်ခဲ့တာ မှတ်မိမှာပါ ။ ) Einstein ဟာ သူ့ ရဲ့ ယေဘုယျ ရီလေတီဗတီ သီအိုရီကနေပြီးတော့နောက်ထပ် ကောက်ချက်တစ်ခုကိုချခဲ့ပါသေးတယ် ။ ဒြပ်ဆွဲမှုအကျိုးရလဒ် ဟာ အချိန်ကိုပါနှေးစေတယ်ဆိုတဲ့အချက်ပါ ။ ကမ္ဘာမြေကြီးနဲ့ နီးတဲ့နေရာမှာ ဖြစ်တဲ့အဖြစ်အပျက်တွေကို အမြင့်တစ်နေရာက လူကကြည့်မယ်ဆိုရင် နှေးနေတယ်လို့ ထင်ရမှာပါ ။ ဘာလို့ ဆို ဒြပ်ဆွဲမှုအကျိုးရလဒ် ဟာ အချိန်ကို ပြောင်းလဲစေတဲ့အတွက်ဖြစ်ပါတယ် ။ အလင်းဟာ ကမ္ဘာရဲ့ ဒြပ်ဆွဲခြင်း ကို ဆန့် ကျင်ဖက်အတိုင်း အပေါ်ကိုတက်တဲ့အခါမှာ သူ့ရဲ့စွမ်းအင်လျော့ကျသွားပါတယ် ။ စွမ်းအင်လျော့ကျတာနဲ့ တစ်ပြိုင်နက် သူ့ ရဲ့ ကြိမ်နှုန်း (Frequency – တစ်စက္ကန့် တွင် အမှတ်တစ်ခုအပေါ်ဖြတ်သွားသော အလင်းလှိုင်းအရေအတွက်) လဲ လျော့ကျသွားပါတယ် ။ ကြိမ်နှုန်းလျော့ ကျသွားတာနဲ့ တစ်ပြိုင်နက် အချိန်လဲမြင့်တက်သွားပါတယ် ။ ( ကြိမ်နှုန်းသည်အချိန်နဲ့ ပြောင်းပြန်အချိုးကျသည်။) အဲ့ဒီတော့ အပေါ်က လူအနေနဲ့ ကြည့်မယ်ဆိုရင် အောက်မှာရှိတဲ့ အရာတွေ က အချိန်ပိုကြာနေတယ်လို့ ထင်ရမယ်လို့Einstein ကဆိုပါတယ် ။ သူ့ အဆိုကို ၁၉၆၂ ခုနှစ်မှာ အလွန်မြင့်တဲ့ရေစင်ကြီး ရဲ့ အပေါ်နဲ့ အောက်မှာ တိကျသေချာတဲ့ နာရီနှစ်ခု ကို စက္ကန့် မလွဲအောင် တိုက်ပြီး ထားတဲ့အခါမှာ အောက်မှာ ရှိတဲ့ နာရီ က သွားတာ ပိုပြီးနှေးနေတယ်ဆိုတာ ကို တွေ့ ရပါတယ် ။ ဒီအကျိုးသက်ရောက်မှု ကို နောက်ပိုင်းမှာ ပြင်ပမှာ တကယ် ကို ထည့်သွင်းစဉ်းစား ရ ပါတော့တယ် ။ ဥပမာ အမွှာညီနောင် နှစ်ယောက် ရှိတယ်လို့ မြင်ကြည့်ပါ ။ သူတို့ နှစ်ယောက် ဟာ အသက်တူတူ ပဲ ။ ဒါပေမဲ့ တစ်ယောက် ဟာ တောင်ကြီးမှာ နေပြီးနောက်တစ်ယောက် ဟာ ရန်ကုန်မှာ နေတယ်ဆိုရင်တောင်ကြီးမှာနေတဲ့တစ်ယောက် ဟာ ရန်ကုန်မှာနေတဲ့တစ်ယောက်ထက် အသက်ကြီးတာပိုမြန်ရပါမယ် ။ ဒါပေမဲ့ ဒီကိစ္စမှာတော့ အသက်က သိပ်ကွာသွားမှာမဟုတ်ပါဘူး ။ အလွန်ဆုံး ကွာသွားလှ မိနစ်ပိုင်းလောက်ပေါ့ ။ ဒါပေမဲ့ အာကာသထဲမှာ အလင်းနီးပါးမြန်တဲ့နှုန်းတဲ့ ခရီးသွားတဲ့ကိစ္စ တွေကို တွေးတော့မယ်ဆိုရင်တော့ ဒီ ရီလေတီဗတီ သီအိုရီ ရဲ့ အကျိုးသက်ရောက်မှု ဟာ အရမ်းကို သိသာပါတယ် ။\nNewton ရဲ့ အယူအဆတွေ ဟာ ပကတိဟင်းလင်းပြင် သဘောတရား ကို အဆုံးသတ် ခဲ့တယ် ။ Einstein ဟာ တစ်ဖန် သူ့ ရဲ့သီအိုရီတွေမှာ ပကတိ အချိန် သဘောတရား ကို အဆုံးသတ်ခဲ့ ပြန်ပါတယ် ။ ရီလေတီဗတီ သီအိုရီ အရ ဆိုရင် အချိန်ဆိုတာ ဟာ ခင်ဗျား အလျှင်ဘယ်လောက်နဲ့ သွားနေလဲ နဲ့ ခင်ဗျား ဘယ်နေရာမှာရောက်နေသလဲ ဆိုတဲ့အရာနှစ်ခုပေါ်မှာ မူတည် ပြီးတော့ တစ်ယောက် နဲ့ တစ်ယောက် တိုင်းတာမှုခြင်းကွာသွား ပါပြီ ။ ဒီ သီအိုရီ ဟာ ကျွန်တော်တို့ ရဲ့အချိန်-ဟင်းလင်းပြင် အယူအဆ ကို တစ်ဆစ်တစ်ချိုးပြောင်းလေ စေလိုက်တာပါပဲ ။ အချိန်နဲ့ ဟင်းလင်းပြင် ကိုသီးသန့် ခွဲတွေးနေရင်း က နေ အချိန်-ဟင်းလင်းပြင် ဆိုပြီးပေါင်း တွေး ဖို့ အတွက် Einstein ဟာ လမ်းပြပေးခဲ့ပါတယ် ။ Swiss မူပိုင်ခွင့်ရုံး က စာရေးလေး ကနေ ပြီးတော့ သိပ္ပံမှာ ဘုရင်တစ်ပါးလို ဖြစ်နေတဲ့ Newton ရဲ့ အယူအဆတွေကို ရဲရဲဝင့်ဝင့် မေးခွန်းထုတ် ရဲ ခဲ့တာကြောင့် ခေတ်သစ်သိပ္ပံမှာ အခြေခံတစ်ခု ဖြစ်တဲ့ ရီလေတီဗတီ သီအိုရီ ပေါ်ပေါက်လာခဲ့ရပါတယ် ။ ဒါကြောင့် ခင်ဗျားလဲ အဆိုတစ်ခု ကို ဟုတ်လောက်တယ်လို့ ထင်တယ်ဆိုတိုင်း ၊ ဘယ်သူဘယ်ဝါ က ပြောလို့ ဆိုတိုင်း ယုံပြီး မနေပါနဲ့။ အဲ့အဆိုကို မေးခွန်းထုတ်ပါ ။ ရီလေတီဗတီ ကိုလဲ ပြန်မေးခွန်းထုတ်လို့ ရပါတယ် ။ ကိုယ့်စိတ်ထဲမှာ သံသယ ကို မထားပါနဲ့။ ဘယ်သူပြောလို့ ဆိုတိုင်း ခေါင်းမငြိမ့်လိုက်ပါနဲ့။ တစ်ချို့ ကပြောတတ်ကြတယ် ။ ငါတို့ လူတွေ ဆိုတာ ဦးနှောက်က သေးသေးလေး ၊ အဲ့ဦးနှောက်လေးနဲ့ရှေးလူကြီးတွေ ကိုမေးခွန်းမထုတ်ချင်နဲ့ ၊နင့်ဦးနှောက်လေးတစ်ထွာတစ်မိုက်နဲ့အာမခံချင်နဲ့ လို့ ပြောတတ် ကြပါတယ် ။ ဟုတ်ပါတယ် ။ ကျွန်တော်တို့ ဦးနှောက်တွေဟာ သေးသေးလေး တွေပါ ။ ဒါပေမဲ့ အဲ့ဒီသေးငယ်တဲ့ ဦးနှောက်လေးတွေနဲ့ ပဲ ကမ္ဘာကြီး ကိုပြောင်းလဲခဲ့တာ မေးခွန်းထုတ်ရဲတဲ့ ၊ စပ်စုတတ်တဲ့ လူတွေ ပါ ။ Newton ၊ Faraday ၊ Maxwell ၊ Einstein အစ ရှိတဲ့လူတွေအကုန်လုံးဟာ စပ်စုရဲ တဲ့ ၊ ရှေးရိုးတွေကို မေးခွန်းထုတ်ရဲ ခဲ့တဲ့ လူတွေပါ ။ ဒါကြောင့်ခင်ဗျားလဲ ရှေးရိုး ဆိုတာတစ်ခုထဲနဲ့ တင် ငြိမ်မနေဘဲနဲ့ အကုန်လုံး ကို လိုက်စပ်စုပါ ၊ မေးခွန်းထုတ် ပါ လို့အကြံပြုရင်း ကျွန်တော်နဲ့ ခင်ဗျားရဲ့ ရီလေတီဗတီ ခရီး ကိုဒီမှာ အဆုံးသတ်ရအောင်လားဗျာ ။\nNorthern Light ဆိုတာဘာလဲ →


Kim Jong Kook နဲ့ အီစီကလီဆက်လုပ်ရင် သတ်ပစ်မယ်လို့ ခြိမ်းခြောက်ခံနေရတဲ့ Hong Ji Young\nOn March 21, 2018 March 21, 2018 By Naing Naing\n‘Running Man’ ရဲ့ ‘2018 Global Project’ မှာ ပါဝင်အားဖြည့်တဲ့ Trot သီချင်းအဆိုတော် Hong Jin Young တစ်ယောက်ကတော့ Runner တွေရဲ့ ချစ်ခင်မှုနဲ့အတူ ခြိမ်းခြောက်မှုအချို့ကိုလည်း လက်ခံရရှိခဲ့ပါတယ်။ အကြောင်းရင်းကတော့ သူမဟာ Runner တွေရဲ့အချစ်တော်ကြီး Kim Jong Kook နဲ့ အရမ်းရင်းနှီးပြနေလို့ပါတဲ့။\nHong Jin Young က သူမရဲ့ Instagram ကနေပြီး Kim Jong Kook နဲ့အတူရိုက်ကူးထားတဲ့ Video Clip လေးတစ်ခုကိုတင်ခဲ့ပါတယ်။ ဒီတပတ် Running Man Program ရိုက်ကူးရေးလုပ်ရာမှာလည်း သူတို့နှစ်ဦးရဲ့ ဝတ်စားဆင်ယင်မှုက အရမ်းလိုက်ဖက်နေလေတော့ အခြားအဖွဲ့ဝင်တွေက စနောက်ခဲ့ကြရာမှာ Hong Jin Young က “သူမပွင့်ပွင့်လင်းလင်းပြောရမယ်ဆိုရင် Jong Kook Oppa နဲ့ သတင်းတွေထွက်လာပြီးထဲက သူမကို Instagram ကနေပြီး ခြိမ်းခြောက်တဲ့ Message တွေရောက်လာခဲ့ပါတယ်။ နိုင်ငံတကာက Kim Jong Kook Fan အချို့က Jong Kook Oppa ကိုဆက်ပြီးမြူဆွယ်နေမယ်ဆိုရင် သတ်ပစ်မယ်ဆိုပြီး သူမကို ခြိမ်းခြောက်လာခဲ့ပါတယ်” ဆိုပြီးပြောပြခဲ့ပါတယ်။\nဒါကို အဖွဲ့ဝင် Yang Se Chan က “Jong Kook Hyung နဲ့ Ji Hyo Noona တို့ကို Ship ကြတဲ့ Fan အရေအတွက်က အရမ်းကိုများပြီး Spartace Couple ကို အားပေးကြတဲ့ Community ကအရမ်းကြီးနေတာကြောင့်ပါ” ဆိုပြီး Hong Jin Young ကိုဖြေသိမ့်ပေးခဲ့ပါတယ်။\nA post shared by hongjinyoung 홍진영 (@sambahong) on Jul 1, 2017 at 3:38am PDT\nဟိုတစ်လောက Kim Jong Kook နဲ့ Song Ji Hyo တို့နှစ်ဦးရဲ့ Dating Rumor ထွက်လာပြီးနောက်ပိုင်းမှာ Spartace ကို Ship ကြတဲ့ Fan တွေရဲ့အားပေးမှုက အရမ်းကိုဆတ်ဆတ်ထိမခံဖြစ်လာပါတော့တယ်။ မီးလောင်ရာလေပင့်ဆိုသလိုပဲ Kim Jong Kook ရဲ့အမေက “Song Ji Hyo ကိုသူမအနေနဲ့ ချွေးမလေးတစ်ယောက်လို့ပဲ မြင်မိပါတယ်” ဆိုပြီး ‘My Ugly Duckling’ အစီစဉ်မှာ ပြောဆိုလာခဲ့ပါတယ်။\nဟိုအရင်ထဲက ‘Monday Couple’ ရဲ့ Fan တွေနဲ့အပြိုင် ‘Spartace’ Fan တွေဟာ သူတို့ Idol တွေကို လုံးဝအထိမခံနိုင်စွာနဲ့ အားပေးထောက်ခံလာခဲ့ကြတာပါ။ ခုလို အခြေနေမျိုးမှာ Hong Jin Young ကလည်း ပါဝင်လာပြန်တော့ Fan တွေအရမ်းကိုစိုးရိမ်သွားပုံရပါတယ်။ Hong Jin Young ကတော့ “သူမက Running Man မှာ ခဏလေးလာပြီး သရုပ်ဆောင်တာပါ။ ပြီးရင် သူမ လေလိုပဲ ပျောက်ကွယ်သွားမှာပါ” ဆိုပြီးတော့ ပြောလာခဲ့ရာ Running Man အဖွဲ့ဝင်အားလုံး တဝါးဝါးနဲ့ရယ်ပွဲကျခဲ့ပါတော့တယ်။\nကဲ.. ပရိသတ်ကြီးလည်း Running Man ရဲ့ ‘Global Project’ အစီစဉ်လေးကို အားပေးကြပါဦးနော်။ Runner တွေကတော့ မတိုက်တွန်းလည်း ‘Running Man’ ကို Right Time ကြည့့်ကြမယ်ဆိုတာ ယုံပါတယ်။ ?\nA post shared by hongjinyoung 홍진영 (@sambahong) on Feb 17, 2018 at 6:50pm PST\nPREVIOUS POST Previous post: တစ်ကိုယ်စီ ရွက်လွှင့်ကြတော့မယ့် Fifth Harmony\nNEXT POST Next post: အပြီးတိုင်ဖျက်သိမ်းခဲ့ကြတဲ့ နာမည်ကြီး K-Pop Idol Girl Group များ!!


ရခိုင်ပြည်နယ် မြို့နယ်အချို့တွင် AA အဖွဲ့ဝင်များ ပြည်သူများကြား ရောနှောမှုရှိ၊ မရှိ လုံခြုံ? - Yangon Media Group\nရခိုင်ပြည်နယ် မြို့နယ်အချို့တွင် AA အဖွဲ့ဝင်များ ပြည်သူများကြား ရောနှောမှုရှိ၊ မရှိ လုံခြုံ?\nရန်ကုန်၊ ဇန်နဝါရီ ၃၁- ရခိုင် ပြည်နယ်ရှိ မြို့နယ်အချို့တွင် AA အကြမ်းဖက်အဖွဲ့ဝင်များ ပြည်သူများအကြား ဝင်ရောက်ရောနှော နေခြင်းကြောင့် လုံခြုံရေးအရ စစ် ဆေးနေကြောင်း သိရသည်။\nရခိုင်ပြည်နယ်အတွင်းရှိ ကျောက်တော်၊ ပုဏ္ဏားကျွန်း၊ ရသေ့ တောင်၊ ဘူးသီးတောင်၊ မောင် တော၊ မြောက်ဦး၊ မြေပုံမြို့နယ်များ ရှိ ကျေးရွာများသို့ AA အကြမ်းဖက်အဖွဲ့က ပြည်သူများနှင့် ဝင် ရောက်ရောနှောနေသည်ဟု သိရ ကြောင်း၊ အကြမ်းဖက်မှုများဖြင့် AA အကြမ်းဖက်အဖွဲ့ကို နိုင်ငံ တော်မှ အမှုဖွင့်ထားပြီးဖြစ်သဖြင့် ယင်းသို့ ရောနှောနေမှုများကို စစ် ဆေးရန် ရခိုင်ပြည်နယ်အစိုးရအဖွဲ့ မှ သက်ဆိုင်ရာဌာနများကို ညွှန်ကြားထားကြောင်း ဇန်နဝါရီ ၂၅ ရက်နေ့ ရက်စွဲပါ ရခိုင်ပြည်နယ် အစိုးရအဖွဲ့၏ ညွှန်ကြားစာအရ သိရသည်။\n”ကျွန်တော်တို့ အဲဒါနဲ့ပတ်သက်ပြီးတော့ လုံခြုံရေးအရ စစ် ဆေးတာတွေတော့ ရှိပါတယ်။ စစ် ဆေးနေတာတော့ မှန်ပါတယ်။ ရဲ တပ်ဖွဲ့ကတော့ ဒီစာမထွက်လည်း ရဲတပ်ဖွဲ့လုပ်စရာရှိတာတွေ ဆောင် ရွက်နေပါတယ်”ဟု ရခိုင်ပြည်နယ် ရဲတပ်ဖွဲ့မှူး ရဲမှူးကြီးကြည်လင်းက ဒီမိုကရေစီတူဒေးသို့ ပြောသည်။\nအဆိုပါစစ်ဆေးမှုကို မြန်မာ နိုင်ငံရဲတပ်ဖွဲ့၊ အလုပ်သမား၊ လူဝင်မှုကြီးကြပ်ရေးနှင့် ပြည်သူ့အင် အားဝန်ကြီးဌာန၊ အထွေထွေအုပ် ချုပ်ရေးဦးစီးဌာန၊ မီးသတ်ဦးစီး ဌာနနှင့်တပ်မတော်တို့ စုပေါင်းထား သည့်အဖွဲ့များက မသင်္ကာသည့် နေအိမ်များသို့ ဝင်ရောက်ကာ စစ် ဆေးရန်ဖြစ်ပြီး အိမ်ထောင်စုစာ ရင်းနှင့် လူဦးရေ မှန်၊ မမှန် တိုက် ဆိုင်စစ်ဆေးခြင်း၊ မှတ်တမ်းဓာတ်ပုံ များရယူ၍ ဆောင်ရွက်ရန်တို့ဖြစ် ကြောင်း ပြည်နယ်အစိုးရ၏ ညွှန် ကြားချက်တွင် ပါရှိသည်။\nယင်းသို့စစ်ဆေးချက်အရ ဗဗ အဖွဲ့ဝင်မည်မျှ ဖမ်းဆီးမိသလဲ ဟု ဒီမိုကရေစီတူဒေး၏မေးမြန်းမှု ကိုမူ ၄င်းက ဖြေကြားခြင်းမရှိပေ။\nယင်းသို့ စစ်ဆေးရန် ရခိုင် ပြည်နယ်အစိုးရအဖွဲ့မှ ၂ဝ၁၉ ခုနှစ် ဇန်နဝါရီ ၂၃ ရက်နေ့တွင် ကျင်းပသည့် အစည်းအဝေးဆုံး ဖြတ်ချက် အပိုဒ်(၆)၊ အပိုဒ်ခွဲ (က)၊ အပိုဒ်ခွဲငယ် (၁၇)အရ လုပ် ထုံးလုပ်နည်းနှင့်အညီ ဆောင် ရွက်ရန် ဆုံးဖြတ်ချက်အရ၊ သက် ဆိုင်ရာအဖွဲ့အစည်းများကို စစ် ဆေးဆောင်ရွက်နိုင်ရန် ညွှန်ကြား ထားကြောင်း ပြည်နယ်ဝန်ကြီးချုပ် ကိုယ်စား ဘဏ္ဍာအခွန်စီမံကိန်း နှင့် စီးပွားရေးဝန်ကြီး ဦးကျော် အေးသိန်းက လက်မှတ်ရေးထိုး ထုတ်ပြန်ခဲ့ခြင်းဖြစ်ကြောင်း သိရ သည်။\nယင်းအပြင် သက်ဆိုင်ရာစစ် ဆေးသည့်အဖွဲ့များက အကောင် အထည်ဖော်ပြီးစီးမှုကို ပြန်လည် တင်ပြရန်လည်း ညွှန်ကြားစာတွင် ပါရှိသည်။


Nyein Family: Weekend getaway to Kuala Lumpur - Intro\nWeekend getaway to Kuala Lumpur - Intro\nစက်တင်ဘာ ၂ ရက် ၂၀၁၆\nမလေးရှားမြို့တော် ကွာလာလမ်ပူ (Kuala Lumpur) ကို ၂၀၀၉ တုန်းက တစ်ခေါက်ရောက်ဖူးပေမယ့် twin towers နဲ့ sunway lagoon ကလွဲပြီး ဘယ်နေရာမှ မရောက်ခဲ့တော့ ဒီတစ်ခေါက် စနေ၊ တနင်္ဂနွေ ထပ်သွားဖို့ စီစဉ်ကြပါတယ်။ သောကြာည စင်ကာပူကထွက်၊ တနင်္ဂနွေနေ့လည် ကားနဲ့ ပြန်လာမယ်ပေါ့။\n၁။ ကိုယ်ပိုင်ကား (car)\n၂။ လေယာဉ် (airplane)\n၃။ ခရီးသည်တင်ကား (coach)\n၄။ ရထား (train)\nကိုယ်ပိုင်ကားမရှိတော့ နံပါတ် တစ်က ထည့်စဉ်းစားစရာမလို။ အသွားချင်ဆုံးက ရထားနဲ့။ ဒါပေမယ့် ရထားက စင်ကာပူကနေ တိုက်ရိုက်မရှိတော့။ နယ်စပ်မြို့ Johor Bahru (JB) ကို ကူးပြီးမှ စီးရမယ်။ ဒါတောင် အခု ၂၀၁၆ ကစပြီး JB ကနေ KL ကို တိုက်ရိုက်ရထားမရှိတော့ပြန်။ ဆိုတော့ အဆင်မပြေ။ လေယာဉ်နဲ့ coach လို့ခေါ်တဲ့ အဝေးပြေးကားကြီးတွေ ပဲကျန်တော့တယ်။ ဈေးကတော့ လေယာဉ်က အနည်းငယ်ပိုဈေးကြီး။ အချိန်ကကျတော့ လေယာဉ်က ၁ နာရီလောက်စီးရမယ်။ ဘတ်စ်ကားက ၅ နာရီ။ လေယာဉ်နဲ့သွားရင် လေဆိပ် ကြိုတင်ရောက်ရမယ့် အချိန်၊ check-in လုပ်ရမယ့်အချိန်၊ KL လေဆိပ်ကနေ မြို့ထဲကို ကားပြန်စီးရမယ့်အချိန်တွေ တွက်လိုက်တော့ အချိန်အနေနဲ့ အတူတူလောက်သွားကျတယ်။ ဆိုတော့ ဈေးသက်သာတဲ့ ဘတ်စ်ကားနဲ့ပဲ သွားဖို့ ရွေးလိုက်တယ်။\nကားလက်မှတ်ကို easybook ကနေပဲ အွန်လိုင်းဝယ်ပါတယ်။ လက်မှတ်ကို ပရင့်ထုတ်ထားလိုက်တယ်။\nသောကြာည ၁၂ နာရီ ထွက်မယ့်ကားကို ၀ယ်လိုက်တော့ KL ကို မနက် ၅ နာရီခွဲလောက်ရောက်မယ် မှန်းထားပါတယ်။ အသွားကိုတော့ Bugis mrt exit D က ထွက်ပြီး မလေးရှား KL Sentral ရောက်မယ့်ကားကို ရွေးလိုက်ပါတယ်။ အပြန်ကိုတော့ Berjaya Times Square က ထွက်ပြီး Golden Mile Tower ကိုရောက်မယ့်ကားရွေးထားပါတယ်။\nအခု ဒီပို့စ်ရေးချိန် စက်တင်ဘာလ ၂၀၁၆ ထိ၊ မြန်မာနိုင်ငံသားများ ဗီဇာလိုပါတယ်။ ကိုယ်တို့ မနှစ်က ဗီဇာကျန်သေးတော့ ဒီတစ်ခေါက်တော့ လျှောက်စရာ မလိုတော့ပါဘူး။\nဟိုတယ်ကတော့ ထုံးစံအတိုင်း ဈေးအစားစား ရှိတာပေါ့။ စင်ကာပူဒေါ်လာ6ကျပ်တန်လောက် ကနေ ၃၀၀ လောက်အထိ၊ နေရာပေါ် ဟိုတယ် စတားပေါ် မူတည်ပြီး ဈေးကွာပါတယ်။ Hotel zone အနေနဲ့တော့ အဓိကအားဖြင့်\n၁. KLCC (Kuala Lumpur City Center) မြို့အထင်ကရနေရာ၊\n၂. Bukit Bingtang (shopping area) နဲ့\n၃. China Town (တရုတ်တန်း) ရယ်လို့ ၃ နေရာ ရှိပါတယ်။\nအလည်အပတ်သွားမယ့်သူတွေအတွက် ပြောတာပါ။ KLCC ကတော့ ဈေးအကြီးဆုံး ဖြစ်ပြီး China Town ကတော့ ဈေးအသက်သာဆုံးပါ။ ကိုယ်တို့အနေနဲ့ကတော့ တစ်နေကုန် လျှောက်လည်မှာ ဖြစ်ပြီး ခဏတဖြုတ်အိပ်ရုံပဲဆိုတာ့ တခြား facility ထက် လုံလုံခြုံခြုံ စိတ်ချမ်းချမ်းသာသာ အိပ်နိုင်မယ့် နေရာကိုပဲ အဓိက ထားရွေးပါတယ်။ Expedia ဆိုဒ်ကပဲ တရုတ်တန်းမှာ ရှိတဲ့ Pacific Express Hotel ကို book လုပ်လိုက်ပါတယ်။ book ဆိုပေမယ့် ပိုက်ဆံက အကြေချေရတာပါ။\nသွားမယ့် ခရီးစဉ်ကို ပထမ အကြမ်းအရင်ဆွဲပါတယ်။ တစ်နေရာကနေ တစ်နေရာဘယ်လိုသွားရတယ်ဆိုတာလည်း ရှာဖွေ၊ ပရင့်ထုတ်ပေါ့။ ဒါကတော့ သွားခဲ့တဲ့ ခရီးစဉ်ပါ။\nDay 1 (Saturday) Arrives KL Sentral\nLRT to KLCC (Petronas Twin Towers)\nSuria KLCC Mall (not open yet)\nBreakfast at street shop\nWalk to KL Tower\nGoKL to Pavilion\nGoKL to Pasar Seni\nWalk to Central Market\nWalk to Petaling Street\nDinner near Petaling Street\nDay2(Sunday) Walk to Merdeka Square, Sultan Abdul Samad Building\nWalk to Sin Sze Si Ya Temple\nLunch at Berjaya Times Square\nShopping atBerjaya Times Square\n*** ကားခ၊ ဟိုတယ်ခ၊ စားစရိတ်နဲ့လည်ပတ်ခမျှသာ (ဈေးဝယ်တာ မပါ)\nကားခ (အသွား) $ 39.00 KKKL express\nကားခ (အပြန်) $ 30.00 Starmart express\neasy book admin fee $ 4.62\ncoach insurance (အသွားအပြန်) $ 2.00\nဟိုတယ် တစ်ည $ 17.50 Pacific Express Hotel\n( SGD 35 /2)\nKL tower skydeck ticket $ 30.00 MYR 178/2\nအစားအသောက် (ခန့်မှန်း) $ 27.00 MYR 160/2\nမြို့တွင်း ခရီးစရိတ် $ 1.27 MYR 3.6\nစုစုပေါင်း $ 151.39\nWeekend getaway to Kuala Lumpur - Day 1\nWeekend getaway to Kuala Lumpur - Day 2\nBy ငြိမ်းမိန်းကလေး at September 05, 2016\nLabels: Kuala Lumpur Trip, Malaysia, Travel, ကွာလာလမ်ပူ, မလေးရှား\nစံပယ်ချို October 25, 2016 at 10:48 AM\nနေခဲ့ဖူးတဲ့နေရာလေးတွေ အလွမ်းပြေလာကြည့်ခဲ့တယ် KLCC ကိုလဲ လွမ်းမိသေးတယ် အရင်က မကြာခဏရောက်ခဲ့လို့


Apple sues their recycling partner for illegally reselling more than 100,000 iPhones, iPads and Watches meant to dismantle. \nApple sues their recycling partner for illegally reselling more than 100,000 iPhones, iPads and Watches meant to dismantle.\nApple ရဲ့ recycling partner ကို ဖျက်ဆီးရန် ပေးထားခဲ့သော iPhone, iPad နဲ့ Apple Watch ၁သိန်းခန့်အား ခိုးယူရောင်းချခဲ့ခြင်းကြောင့် Apple မှ တရားစွဲဆို\nယခုအပတ်အတွင်း Apple က သူတို့ရဲ့ အရင် recycling partner အဟောင်းဖြစ်တဲ့ GEEP Canada ကို “ဖျက်စီးပစ်ရန် ပေးထားသည့် iPhone, iPad နဲ့ Apple Watch ၁သိန်းခန့်အား ခိုးယူရောင်းချခဲ့သည့်အတွက်” တရားစွဲဆိုခဲ့ပါတယ်။ The Logic ရဲ့ သတင်းများအရ၊ Apple ရဲ့ တင်ပြမှုတစ်ခုတွင် “GEEP ကုမ္ပဏီရဲ့ နယ်နိမိတ် အတွင်းမှ Apple device ပေါင်း ၁၁,၇၆၆ ပေါင်ခန့်ဟာ ဖျက်ဆီးခြင်းခံရခြင်းမရှိပဲ ထွက်ခွာသွားခဲ့တယ်” ဟူ၍ ဆိုပါတယ်။\n၂၀၁၅ခုနှစ်၊ ဇန်နဝါရီလမှ ၂၀၁၇၊ ဒီဇင်ဘာလအတွင်း Apple ဘက်မှ iPhone, iPad နဲ့ Apple Watch အလုံးပေါင်း ၅သိန်းခဲ့ကို ဖျက်ဆီးပစ်ရန်အတွက် ပေးပို့ခဲ့ပြီး Apple က စာရင်းစစ်ဆေးမှုပြုလုပ်ခဲ့ရာတွင် ဒီ device များရဲ့ ၁၈% ခန့်ဟာ cellular network များမှတဆင့် အင်တာနက်သို့ဝင်ရောက်လျှက်ရှိနေတာကို တွေ့ရှိ ခဲ့ရပါတယ်။ ဒါဟာ cellular network မပါဝင်တဲ့ အခြား device တွေ ပါဝင်ခြင်းရှိမနေသေးတဲ့အတွက် ဖြစ်နိုင်တာကတော့ ဒီပမာဏထက်များတဲ့ gadget များကို တရားမဝင်ရောင်းချထားတာပါပဲ။\nApple က သူတို့ရဲ့ အဆိုပါလုပ်ငန်းပါတနာအဟောင်းထံမှ ကနေဒါဒေါ်သာ ၃၁သန်း (အမေရိကန်ဒေါ်လာ ၂၂.၇သန်းခန့်) ကို လျော်ကြေးရယူလိုနေပြီး GEEP ကတော့ သူတို့ဖက်က ထိုသို့ပြုလုပ်ခဲ့တာမဟုတ်ပဲ ဝန်ထမ်း ၃ဦးက သူတို့ဆန္ဒအလျှောက်ခိုးယူသွားခဲ့ခြင်းဖြစ်တယ်ဟုဆိုကာ သီးသန့်အမှုတစ်ခုကိုဖွင့်ခဲ့ပါသေးတယ်။ သို့သော်လဲ Apple ကတော့ ဒီအရာကိုယုံကြည်မှုမရှိပဲ ဒီဝန်ထမ်းများဟာ အဆိုပါကုမ္ပဏီက အကြီးတန်း management များပဲဖြစ်ကြတယ်လို့ဆိုပါတယ်။


induction Bond ပလပ်စတစ်, ပလပ်စတစ်နှင့်အတူဘွန်းသတ္တု\nပင်မစာမျက်နှာ / applications ကို / induction Bond / induction Bond\nအမျိုးအစား: induction Bond Tags: Bond, အပူသော induction bonding, ပလတ်စတစ်, ပလတ်စတစ် bonding, သော induction Bond, ပလတ်စတစ် induction bonding, induction အပူ bonding, ပလပ်စတစ် bonding သော induction\ninduction Bond Bond ကော်ကုသပေးဖို့သော induction အပူအသုံးပြုသည်။ induction ထိုကဲ့သို့သောတံခါးများ, တစုံတရာပေး, အကာအရံ, rearview ကြေးမုံနှင့်သံလိုက်အဖြစ်ကားတစ်စီးအစိတ်အပိုင်းများအဘို့ကော်နှင့် sealants ကုသမှုအတွက်အဓိကနည်းလမ်းဖြစ်ပါတယ်။ induction လည်း composite- မှသတ္တုနှင့်ကာဗွန်ဖိုင်ဘာ-to-ကာဗွန်ဖိုင်ဘာအဆစ်အတွက်ကော်ကုသပေး။ မော်တော်ယာဉ်စဘွန်းနှစ်ခုအဓိကမျိုးရှိပါတယ်: spotbonding, ဝင်ရောက်ခဲ့ပြီးခံရရန်ပစ္စည်းအသေးအစိတ်အပိုင်းများတွင်စတင်အရာ; ပြီးပြည့်စုံသောအဆစ်တွင်စတင်ထားတဲ့ Full-လက်စွပ် Bond ။\nသတ္တုနှင့်အတူ induction Bond ပလပ်စတစ်\nထားဝယ် induction Bond စနစ်များ တစ်ဦးချင်းစီ panel ကိုများအတွက်တိကျသောစွမ်းအင်သွင်းအားစုအာမခံပါသည်။ အသေးစားအပူထိခိုက်ဇုန်စုစုပေါင်း panel ကို elongated minimize ။ သံမဏိပြား bonding တဲ့အခါမှာညှပ်ဖိစီးနှင့်ပုံပျက်မှုကိုလျော့နည်းစေသော, မလိုအပ်နေပါတယ်။ တစ်ခုချင်းစီကို panel ကိုအီလက်ထရောနစ်စွမ်းအင် input ကိုသွေဖီသည်းခံစိတ်အတွင်းဖြစ်ကြောင်းသေချာစေရန်စောင့်ကြည့်နေပါတယ်။ Full-လက်စွပ်ဘွန်းနှင့်အတူတစ် sizefits- အားလုံးကွိုင်အားလပ်ချိန်မှာကွိုင်ဘို့လိုအပ်ကြောင်းလျော့နည်းစေသည်။\ninduction အပူ မော်တော်ယာဉ်လုပ်ငန်းကဏ္ဍအတွက်ဦးစားပေး Bond နည်းလမ်းဖြစ်ပါတယ်။ ကျယ်ပြန့်သံမဏိနှင့်လူမီနီယံစာရွက်သတ္တုဘွန်းဖို့အသုံးပြု, induction ပို. ပို. သစ်ကိုပေါ့ပါးပေါင်းစပ်နှင့်ကာဗွန်ဖိုက်ဘာပစ္စည်းများဘွန်းမှအလုပ်ခန့်သည်။ induction အဆိုပါ electrotechnical စက်မှုလုပ်ငန်းအတွက်ကွေး strands, ဘရိတ်ရှူးဖိနပ်များနှင့်သံလိုက် Bond ကိုအသုံးပြုသည်။ ဒါဟာအဖြူကုန်ပစ္စည်းများကဏ္ဍတွင်လမ်းညွှန်များ, သံလမ်း, စင်ပေါ်နှင့်ပြားအတွက်လည်းအသုံးပြုပါသည်။\nအဆိုပါ DW-လှိုင်းနှုန်းသည် UHF နှင့် DW-HF စီးရီးမူလတန်းများမှာ သော induction အပူပါဝါထောက်ပံ့ရေးပစ္စည်းများ သော induction Bond application များအတွက်။


အတ္တကျော်ရဲ့ စာပေါင်းစုံ – Page3– For those who love reading\nသင်္ခါရသဘောနဲ့သာ ဆင်ခြင်ပါတော့။ သံသင်္ခါရနဲ့ သစ်သား သင်္ခါရတော့ ကွာသပေါ့။ ကျနော်တို့အဖြစ်ကတော့ ရွှံ့သင်္ခါရပေါ့လေ…\nစောစောက မိတ်ဆွေတယောက်ကို ပြန်ကြားရေးသားလိုက်ဖြစ်သွားတဲ့ ကျနော့်စကားပါ။\nမိတ်ဆွေက “ခင်မောင်ရင်”ရဲ့ “နှမလက်လျှော့နေလေတော့…”ဇာတ်ကားကို ကြည့်ချင်တယ်၊ အခုလောက်ဆို ပျက်စီးလောက်ပြီပေါ့။ နိုင်ငံခြားကားဟောင်းတွေကျတော့ မပျက်စီးဘူးပေါ့။\nအဲဒီ့မိတ်ဆွေကို ပြန်ကြားရေးသားဖြစ်ခဲ့တဲ့ စကားက အဖွင့်က စကား။\nတကယ်တော့ “ထိန်းသိမ်းနိုင်စွမ်း”နဲ့ စီးပွားရေးက တိုက်ရိုက်အချိုးကျပါတယ်။\nအလွယ်ဆုံး ဥပမာ ပေးရရင် ဘိုးဘွားအမွေအနှစ်တခုခု ဆိုပါစို့။ အစဉ်အဆက် ချမ်းသာတဲ့ မိသားစုက ထိန်းသိမ်းနိုင်တယ်။ တအားကို ဆင်းရဲတဲ့မိသားစုဆိုရင်တော့ ဘယ်လောက် တန်ဖိုးရှိတဲ့ အမွေအနှစ် ဖြစ်နေပါစေ၊ ဈေးကောင်းရရင် ချရောင်းလိုက်မှာပါပဲ။ မန်းရွှေမြို့လယ်က နေရာကောင်းတွေ မန်းသူ မန်းသားတွေ မပိုင်တော့တာ။ ရန်ကုန် အင်းယားမြိုင်၊ ရွှေတောင်ကြား၊ သံလွင်လမ်း၊ အင်းလျားလမ်း၊ တက္ကသိုလ်ရိပ်သာလမ်းမှာ တချိန်တုန်းက ခြံကျယ်ကြီးတွေ၊ အိမ်ကြီး အိမ်ကောင်းတွေကရော အခု ဘယ်သူတွေ ပိုင်နေကြပြီလဲ။ သီလစောင့်ဖို့ အသာထား၊ ဘိုးဘွားအမွေအနှစ် ထိန်းသိမ်းဖို့ဆိုတာတောင် အူမက တောင့်ပေဦးမှ။\nဈေးကောင်းရလို့ ရောင်းတာက အထည်ကြီးပျက်တွေပေါ့။ လူဆင်းရဲတွေကျတော့ ရှိတာ ထုတ်ရောင်း။ သတင်းစာဟောင်း၊ ပုလင်းခွံ၊ ဘူးခွံ၊ ပလတ်စတစ်အိပ်၊ သံတိုမယ်နတောင် အမှိုက် ဖြစ်မသွားဘဲ ငွေဖြစ်တဲ့ ခေတ်တခေတ်ကို ကျနော်တို့ ဖြတ်သန်းခဲ့ရဖူးပါတယ်။ ဘီစကွတ် အကျိုးအပဲ့တွေကို တန်းစီဝယ်ရ၊ တဆင့်ခံ ပြန်ရောင်းသူတွေ လက်က ပြန်ဝယ်ရတဲ့ ခေတ်လည်း ရှိခဲ့တယ်။\nဖုန်းကတ်တကတ်ကို ပင်ရင်းကနေ ဈေးကြီးပေးဝယ်ရပြီး ဘိုင်ကျတော့ ပြန်ရောင်းတဲ့အခါ ၃၄ သိန်းတောင် ကိုယ်တိုင် မြတ်ဖူးတယ်။ ရောင်းလိုက်ရတုန်းက မျက်ရည်စက်လက်။ ပထမဆုံးအသုတ် ဂျီအက်(စ်)အယ်(မ်)ဖုန်း။ နံပါတ်လေးက လှမှလှ။ ကျနော့်နာမည်နဲ့ ဖုန်း။ ဘယ်လက်လွှတ်ချင်ပါ့မလဲ။ ကိုင်ထားချင်တာပေါ့။ ကျနော့်ဇနီးနာမည်နဲ့ ဝယ်ခွင့်ရတဲ့ ဖုန်းလေးဆို မြင်တောင် မမြင်ဖူးလိုက်ဘူး။ ဝယ်ခွင့်လက်မှတ်ကို ၁၅ သိန်းအမြတ်နဲ့ ရောင်းလိုက်ရတာ။ ဘဝတွေက အဲသလို။ ဒါတောင် ကျနော်ဆို လူလတ်တန်းစားထဲ နည်းနည်း ပါမယ် ထင်ပါတယ်။\nလူမတန် ကံချ သင်္ခါရ\nကိုယ့်မရှိလို့ ရှိတာ ထုတ်ရောင်းလိုက်ရတဲ့အခါ သင်္ခါရ သဘောကို နှလုံးသွင်းရတယ်။\nကျနော့်ဆီမှာ ဘိုးဘွားအမွေအနှစ်ဆိုလို့ ဒက္ခိဏသာခါ ဘုရားဆင်းတုလေး နှစ်ဆူကလွဲလို့ ဘာမှ မရှိတော့ဘူး။ (ယုတ်စွအဆုံး… ဘာမဆိုင် ညာမဆိုင် စကားစပ်ခိုက် ပြောပြရရင် ကျနော် ကလေးတုန်းက ဓာတ်ပုံတောင် မရှိတော့ဘူး။ ကလေးတုန်းက ဓာတ်ပုံတင် ဘယ်ကမလဲ ကျနော့်အသက် ၂၈ နှစ် မတိုင်ခင်က ဓာတ်ပုံတောင် မရှိတော့တာ။ အဖေ၊ အမေနဲ့ မိသားစု ဓာတ်ပုံလည်း မရှိဘူး။ အမေက စိတ်ပေါက်တိုင်း ဓာတ်ပုံတွေကို လှီးပစ်တယ်။ အဖေ့ကို စိတ်ပေါက်ရင် အဖေနဲ့ တွဲရိုက်ထားတဲ့ ဓာတ်ပုံထဲက အဖေ့ ပုံတွေ လှီးထုတ် ဖျက်ဆီးတယ်။ ကျနော့်ကို စိတ်ပေါက်ရင် ကျနော့်ဓာတ်ပုံတွေ ဖျက်ဆီးတယ်။ သူ့ခမျာ နိုင်လို့ရတာ ဆိုလို့ ဓာတ်ပုံပဲ ရှိတော့တာကိုးဗျာ။ အဲတော့ကာ မေမေ ကွယ်တော့ ကျနော့်လက်ထဲ ဘာဓာတ်ပုံမှ မကျန်။)\nအဲတော့လည်း တချို့ပုံတွေ သတိရမိတဲ့အခါ “သင်္ခါရ”သဘောကို နှလုံးသွင်း ဆင်ခြင်ရတယ်။\nသြော်… သင်္ခါရ၊ သင်္ခါရ\nလူ့အသက်ကို ထိန်းသိမ်းနိုင်စွမ်းကရော… လူဖြစ်တာချင်းအတူတူ ချမ်းသာတဲ့ နိုင်ငံမှာ လူဖြစ်သူက အသက်ရှည်ရှည် နေရတယ်။ ဆင်းရဲတဲ့ နိုင်ငံတွေမှာ အသက်တိုကြတယ်။ ဒါ အရှင်းကြီးပဲ။\nအဲတော့ ထိန်းသိမ်းနိုင်စွမ်း မရှိတော့တဲ့အခါ သင်္ခါရကို ဆင်ခြင်ရတယ်။\nဟိုနေ့က မောင်သစ်မင်း၊ စာရေးဆရာ ဒါရိုက်တာ မောင်ဝဏ္ဏ၊ စာရေးဆရာ မင်းလူ၊ အဆိုတော် မင်းမင်းလတ်၊ စာရေးဆရာ မင်းသား အဆိုကျော် ဒါရိုက်တာ ဝင်းဦး၊ ဂီတစာဆို စန္ဒယား ချစ်ဆွေ၊ စန္ဒယားချစ်မောင်၊ စန္ဒယားလှထွတ်၊ ရွှေပြည်အေး၊ ချိုတေးဆက် ကိုအောင်ကိုး၊ ပုသိမ်မောင်စိမ်းသူ၊ မောင်စစ်ငြိမ်း၊ အဉ္ဇလီမောင်မောင်စတဲ့ သူတွေကို လွမ်းတဲ့အကြောင်း ရေးလိုက်မိတဲ့ အောက်မှာ တယောက်က လာရေးပါတယ်။ သည်လူတွေကို သူ့အိမ်က သားတွေကို မေးကြည့်တော့ မသိကြတော့ဘူးတဲ့။\nဆင်းရဲတော့ သေသူတွေကို နာမည်သက် ဆက်ရှင်အောင် ထိန်းသိမ်းနိုင်စွမ်းလည်း ကျနော်တို့မှာက မရှိတော့ဘူး။ မာတင် လူသာကင်း၊ အဆိုတော် ရေးချား(လ်)(ဇ်)၊ ဖရက်ဒီ မာခယူရီ၊ အမေရိကန်ပြည်ထောင်စု စုံစမ်းထောက်လှမ်းရေး ဗျူရို (FBI) ကို တည်ထောင်ခဲ့သူ အက်ဒဂါ ဟူးဗှား စတဲ့ နာမည်ကြီးတွေကို နာမည်မသေအောင် ဟောလီးဝု(ဒ်) ဓာတ်ရှင်သမားတွေက လုပ်ပေးနိုင်တယ်။ နာမည်မရှိလှတဲ့ အိမ်ဖြူတော်ရဲ့ အိမ်တော်ဝန်ကိုတောင်မှ လူသိအောင် လုပ်ပေးနိုင်ကြတယ်။ ချမ်းသာလို့ပေါ့ဗျာ။\nကျနော်တို့မှာတော့… … …\nအဲတော့လည်း မြသန်းတင့်ဆိုတာ မိန်းမလားတို့၊ ခင်လင်ကျာတို့ ဖြစ်ကုန်ပေတော့တာ မဆန်းပါဘူး။\nအိမ်း… ဒါလည်း သင်္ခါရ။\nသို့သော် သင်္ခါရချင်းအတူတူ သံသင်္ခါရနဲ့ သစ်သား သင်္ခါရတော့ ကွာသပေါ့။ ကျနော်တို့အဖြစ်ကတော့ ရွှံ့သင်္ခါရပေါ့လေ…\n(ပုံက https://zenstudiespodcast.com/impermanence/ မှ စီးပွားဖြစ် သုံးတာ မဟုတ်တဲ့အတွက် စိတ်ရှင်းရှင်းနဲ့ မိတ္တူယူထားတဲ့ ပုံဖြစ်ပါတယ်။)\nAuthor lettwebawPosted on 27 August 2019 27 August 2019 Categories ThoughtsLeaveacomment on ရွှံ့သင်္ခါရ\nရလိုမှု တခုတည်း မကြည့်ကြပါနဲ့…\nတဖက်က တော်တော့်ကို လပ်နေရှာကြတာကလား\n(တိုင်းရင်းသားအကုန်လုံး ပါဝင်တယ်လို့ သတ်မှတ်ထားသော) မြန်မာမဟုတ်တဲ့ ဗမာအားလုံး မဟုတ်တောင် အတော်များများဟာ တဖက်လပ်တွေ ဖြစ်ကုန်ကြပြီလို့ ပြောရင်မလွန်ဘူး ထင်ပါတယ်။\nကျနော့် ဖွဘုတ် ကလျာဏမိတ္တတွေထဲမှာ အခွန်ဦးစီးက ကြီးကြီးမာစတာတွေ ရှိတယ်။ သူတို့ထဲက တချို့ဟာ အခွန်ဆောင်ရမှာ နိုင်ငံသားတိုင်း တာဝန်ဆိုတဲ့ ဘုတ်အုပ်ကြီးထဲက စာတွေကို ဇာချဲ့ပြီး ဖွဘုတ်မှာ တင်တယ်။ အခွန်ပေးရေးအတွက် ဖွဘုတ်ကတဆင့် စည်းရုံး လှုံ့ဆော်တယ်ပေါ့။ သူတို့ တရားပါတယ်။ အခွန် လျာထားချက်အတိုင်း အပြည့်အဝ ကောက်ခံနိုင်မှ သူတို့ ဖင်ထိုင်ခုံလေး မြဲနေမှာကိုး။ ပြောပေါ့။ ရေးပေါ့။\nသို့သော်… သည်မောင်တွေ တဖက်လပ်ပုံက အခွန်ထမ်း လူထုဘက်ကတော့ တစက်ကမှ တွေးဖော်မရတာပဲ။\nတရက်ကတော့ မနေနိုင်လို့ ပြောမိသွားတယ်။ စခယ်(န်)ဒီ နေးဗှီးယန်းနိုင်ငံတွေမှာ အခွန်ကို ဝင်ငွေရဲ့ ၄၀ % ဝန်းကျင်၊ တချို့ဆို အဲ့ထက်တောင် များသေး၊ ပေးရတယ်။ ဒါပေမယ့် အဲဒီ့ အခွန်ထမ်း လူထုအတွက် အိမ်ရာ မပူရ၊ အိုနာစာ ရံပုံငွေ မပူရ၊ ကျန်းမာရေး၊ ပညာရေး၊ သွားလာရေး မပူရအောင် အစိုးရက လုပ်ဆောင်ပေးထားတယ်။ အဲဒါမျိုးသာ ဖြစ်လို့ကတော့ ကျနော်တို့လည်း သိပ်ပေးချင်တာပေါ့ဗျာ။\nရွှေနံနံကြီးမှာကျတော့ ကျနော်တို့ ပေးလိုက်တဲ့ အခွန်အများစုက နှစ်စဉ် ရသုံးခန့်မှန်းခြေ ငွေစာရင်း ထွက်လာတဲ့အခါ ဘယ်ဌာနကို အများဆုံး ရောက်သွားသလဲ။ လူထုနဲ့ သက်ဆိုင်တဲ့ ကျန်းမာရေး၊ ပညာရေး၊ လူမှုဖူလုံရေးအတွက် ဘယ်နှရာခိုင်နှုန်းစီ ရောက်သလဲ။ ဒါတွေကို အများသိမို့ မီးမောင်းထိုးမပြချင်ပါဘူး။ သို့ပေတည့် အဲဒီ့တချက်နဲ့တင် အခွန်က ပေးချင်စရာ သိပ်မကောင်းတာကို ထိုင်ခုံမြဲချင်သူတွေ မမြင်ရှာကြတာ သိပ်သနားစရာ ကောင်းတာပဲ။\nသည့်ထက်ပိုတဲ့ အချက်ကတော့ ဘယ်ဌာနဆိုင်ရာသွားသွား၊ ဘာကိစ္စအတွက်သွားသွား၊ ဘယ်လောက်ပဲ သေးငယ်တဲ့ ကိစ္စဖြစ်နေပါစေ၊ ကျနော်တို့ ပေးထားတဲ့ အခွန်က ဖြစ်လာတဲ့ ငွေတွေကို လစာအဖြစ် စားသုံးနေသူ ဂိတ်စောင့်မှသည် ညွှန်ကြားရေးမှူးချုပ်အထိက လူထုကို ကူညီပေးမယ်၊ စိတ်ချမ်းသာအောင် အတတ်နိုင်ဆုံး ဆောင်ရွက်ပေးမယ်ဆိုတဲ့ စိတ်ဓာတ်မျိုးတွေနဲ့ မဟုတ်ဘဲ သဟောက်သဟ လုပ်ချင်တဲ့ ဉာဉ်အပြည့်နဲ့ ဖြစ်နေတာကြီးဟာ အင်မတန် ခါးသီးလှပါတယ်။\nလူထုဝန်ထမ်းလို့ ပြောင်းခေါ်သင့်တာ ကြာ\nအမှန်က သူတို့တွေဟာ လူထုဝန်ထမ်း (Public Servants) တွေပါ။ လူထုကို အလုပ်အကျွေးပြုရမှာပါ။\nဒါပေသည့် ဗမာလိုကျတော့ လူထုဝန်ထမ်းလို့ မခေါ်ဘဲ အစိုးရဝန်ထမ်း (Government Servants) လို့ ခေါ်လိုက်ကြတယ်။ အဲဒီ့မှာတင် သူတို့ဟာ လူထုကို အလုပ်အကျွေးမပြုတော့ဘဲ အစိုးရကိုသာ အလုပ်အကျွေးပြုနေကြတဲ့၊ တနည်းပြောရရင် အစိုးရ အလိုကျ မှန်မှန် မှားမှား၊ မျက်စိမှိတ် ကပြအသုံးတော်ခံနေကြတဲ့ မျက်ကန်းဝန်ထမ်းတွေ ဖြစ်ကုန်ကြတယ်။ စုံလုံး မကန်းဘူးဆိုတောင် အထက်က ပြောခဲ့တဲ့ အခွန်ပေးရေး လှုံ့ဆော်ဆောင်ရွက်နေကြသူတွေလို တဖက်လပ်တွေ ဖြစ်ကုန်ကြပါတော့တယ်။\nအဲသလို ဝန်ထမ်းတွေနဲ့ မလွှဲသာတိုင်း ရင်ဆိုင်နေကြရတဲ့ လူထုက အခွန်ကို ကြည်ကြည်သာသာ ပေးချင်ကြပါ့မလား။ ငါတို့ ပိုက်ဆံလည်း စားနေသေး၊ ငါတို့အပေါ်လဲ မောက်မာသေးလို့ပဲ တွေးကြမှာပါ။ အဲဒါကို အခွန်က တာဝန်ရှိသူတွေ မြင်သင့်တယ်။ အခွန်ပေးစေချင်ရင် ပေးပျော်မယ့် အခင်းအကျင်းကို အရင်ဆုံး ဖန်တီးဖို့ လိုပါလိမ့်မယ်။ အဲလိုမဟုတ်ဘဲ ပုဒ်ထီး ပုဒ်မတွေနဲ့ ကိုင်ကိုင်ပေါက်နေရင်တော့ လက်နက်ပြ ငွေတောင်းတဲ့ လုပ်ရပ်နဲ့ မနီးရိုးစွဲသာ ဖြစ်နေပါလိမ့်မယ်။\nအခုလည်း လာပြန်ပါပြီ။ လျှပ်စစ်ခွန်… အလွယ်ပြောရင် မီတာခပေါ့ဗျာ။\nဈေးတက်တာ ပြဿနာ မဟုတ်၊ တက်ပုံ လွဲခဲ့တာ\nမီတာခတွေ ဈေးတက်တုန်းက ကျနော် တလုံးတပါဒမျှ မပြောခဲ့ဘူး။ ဈေးတက်တာကို ဘယ်သူ သဘောတူတူ မတူတူ၊ ကျနော် သဘောတူတယ်။\nအမှန်က အခုလို ဗြုန်းခနဲ တက်ရမှာ မဟုတ်ဘဲ ဟိုး ဆိုရှယ်လစ်ခေတ်ကတည်းက ငါးပြားတိုး၊ ဆယ်ပြားတိုးနဲ့ ဖြည်းဖြည်းချင်း တိုးတိုးသွားရမှာ။ ပြားခေတ် ကုန်သွားတဲ့အခါ တကျပ်တိုး၊ နှစ်ကျပ်တိုးပေါ့။ ကျပ်ခေတ် ကုန်တော့လည်း တဆယ်တိုး၊ နှစ်ဆယ်တိုးနဲ့ နှစ်ပေါင်း ၄၀ လောက်အတွင်းမှာ ဖြည်းဖြည်းချင်း မသိမသာသာ တိုးခဲ့ရင် ခုလောက် ရုပ်ပျက်ဆင်းပျက် ဖြစ်စရာမလိုဘဲ လူထုလည်း အခုနှုန်းထားကို ကြည်ကြည်ဖြူဖြူ ပေးနေကြမယ်လို့ မြင်မိပါတယ်။\nထားပါတော့… အခုကျတော့လည်း အများ သဘောတူတူ မတူတူ၊ နှုန်းထားသစ်နဲ့ မီတာခ စာရွက်က ရောက်လာပါပြီ။ ဈေးတက်တာကို အစောကြီးကတည်းက သဘောမျှသူ ကျနော်တို့ မိသားစုအတွက်က ပြဿနာ မရှိပါဘူး။ မီတာစာရွက်လေးတွေ ဓာတ်ပုံရိုက်ပြပြီး နတ်သံနှောစရာလည်း အကြောင်း မရှိပါဘူး။\nပြောစရာ ဖြစ်လာတာက အထက်က ပြောခဲ့တဲ့ အကြောင်းအရာပါပဲ။ လျှပ်စစ်ဌာနက လူထုဆီက ပိုက်ဆံလည်း လိုချင်သေးတယ်၊ လူထုက ကြည်ကြည်ဖြူဖြူ ပေးချင်စရာကောင်းနေအောင် ဖန်တီးမထားဘဲ လူထုကို ဒုက္ခပေးတဲ့ စနစ်ကြီးနဲ့ စခန်းသွားပုံပါ။\nသည်လ မီတာခက အများနည်းတူ ကျနော်တို့အတွက် နှစ်ဆ တက်သွားပါတယ်။ ဟုတ်ကဲ့… ၂ သိန်း ၆ သောင်းကျော် ကျသင့်ပါတယ်။\nအဟဲ… သွားဆောင်တော့ ဘာဖြစ်တယ် မှတ်တုံး။\nနှစ်သိန်းကျော်နေလို့ ဘဏ်မှာ သွားဆောင်ပါတဲ့။ ဟုတ်ကဲ့… သည်အထိက လက်ခံနိုင်ပါတယ်။\nသို့သော် ဘဏ်မှာဆောင်ပြီးရင် ဘဏ်ချလံကို သက်ဆိုင်ရာမြို့နယ်ရုံးဆီ ပြန်လာပြပါတဲ့။\nဟား… တယ်ဟုတ်ပါလား။ အတော် အဆင်ပြေအောင် စီမံထားတာပဲ။\nအကုန်လုံး အထက်စီးကချည်းပဲ။ သည်လိုလုပ်ရင် လုပ်၊ မလုပ်ရင် မီးဖြတ်မယ်ပေါ့။ ဟုတ်တယ်လေ… သူတို့ ပြောတဲ့အတိုင်း ဘဏ်မှာ မဆောင်ရင် မီတာခ မပေးဘူး၊ မီးဖြတ်လို့ ရတယ်။ ဒါမှမဟုတ် မြို့နယ်ရုံးဆီ ဘဏ်ချလံ ပြန်လာမပြဘူးဆိုရင်လည်း သူတို့စာရင်းမှာ မီတာခ မဆောင်ထားဘူး၊ ဒါဆိုလည်း မီးဖြတ်လို့ ရတယ်။ အဲလို မဟုတ်ဘူးလား။\nလူထုကို ကောင်းကောင်း ဒုက္ခပေးထားတဲ့ ကျင့်စဉ်ကောင်း ကျင့်စဉ်မြတ်ကို အခုလမှာ စတင် ရင်ဆိုင်ရပါတော့တယ်။\nမီးခွန်၊ ရေခွန်၊ ဘာခွန်၊ ညာခွန် ကောက်ချင်သူတွေအနေနဲ့ အခြေခံ နီတိလေးတချက်တော့ သိထားသင့်မယ် ထင်ပါတယ်။\n“သူတပါး အိတ်ကပ်ထဲက ပိုက်ဆံကို လိုချင်ရင် အဲဒီ့လူက ကြည်ကြည်ဖြူဖြူ ပေးချင်လာအောင် ကိုယ့်ဘက်က အရင် ပြင်ဆင် လုပ်ကိုင်ရတယ်”ဆိုတဲ့ နီတိပါပဲ။\nမဟုတ်လို့ကတော့ ခင်ဗျားတို့ဟာ မသထာရေစာ အပင်းအဆိပ်တွေကို မျိုနေကြသူတွေ ဖြစ်နေကြမှာပဲ။ သည်ဘဝမှာရော၊ ဘဝဆက်တိုင်းမှာပါ ခင်ဗျားတို့အတွက် ဝဋ်နဲ့ ငရဲက အမြဲ ကပ်လိုက်နေမှာလေးလည်း သတိရကြစေချင်ပါတယ်။ သည်ဘဝကို ထည့်ပြောရတာက ခင်ဗျားတို့သည်လည်း မင်းခစားတွေမို့ ကမ်းနားသစ်ပင်တွေဆိုတာ မမေ့စေချင်လို့ ထည့်ပြောလိုက်တာနော်။\nလူထုအိတ်ကပ်ထဲက ပိုက်ဆံကို လိုချင်ရင် တခြားဟာ အသာထားဦး၊ ပေးချေရတဲ့အခါ လူထုမှာ ဝန်မပို ဝန်မပိဘဲ လွယ်ကူ အဆင်ပြေသက်သာမယ့် နည်းလောက်တော့ အရင်ဦးဆုံး ဖန်တီးသင့်တဲ့အကြောင်း…\nသိစိတ်နဲ့ ဖြစ်စေ၊ မသိစိတ်နဲ့ဖြစ်စေ လူထုကို ဒုက္ခပေးသူ မောင်မင်းကြီးသားအပေါင်း သက်ရှည်ကျန်းမာ ဘေးဘယာ ဝေးကွာကြပါစေသား…\nAuthor lettwebawPosted on 17 August 2019 Categories Discussion, ThoughtsLeaveacomment on ရလိုမှု တခုတည်း မကြည့်ကြပါနဲ့…\nလုပ်သူ တရား၊ ခံသူ မှားဆိုတဲ့ ရွှေတလွဲ အတွေးအခေါ်\nမိန်းမတွေ မပေါ့်တပေါ်ဝတ်လို့၊ ဟိုဖော်သည်ဖော်ဝတ်လို့ မုဒိန်းမှု ဖြစ်ရတာဆိုတဲ့ အူကြောင်ကျား အတွေးအမြင်ဟာ မြန်မာပြည်မှာသာမက တကမ္ဘာလုံးမှာ အပမှီ စွဲကပ်နေတဲ့ “ခံရသူသာ အပြစ်ရှိကြောင်း” တနည်းပြောရင် “ကျူးလွန်သူတွေ မလွန်ကြောင်း” ဆင်ခြေသက်သက်မျှသာ ဖြစ်ပါတယ်။ အဲဒီ့အမြင်က မိန်းမတွေမှာလည်း ရှိတယ်။ ယောက်ျားတွေမှာတော့ အဲသလို အဝတ်အစား လော်လီတဲ့ မိန်းမတွေကိုသာ အပြစ်ဖို့ချင်စိတ်က ပိုတောင်များလေသပေါ့။\nအဝတ်အစားလော်လီတဲ့ မိန်းမတွေကြောင့် ဖြစ်ရတာလို့ ပြောချင်သူတိုင်း အောက်ပါ မေးခွန်းတွေကို ဖြေကြည့်စေချင်ပါတယ်။\n(၁) မုဒိန်းမှု ကျူးလွန်သူ ဘယ်နှဦးနဲ့ တွေ့ဆုံ မေးမြန်း ပြောဆိုဖူးပါသလဲ။\n(၂) မုဒိန်းမှု စုစုပေါင်း ဘယ်နှမှုမှာ အဝတ်အစားလော်လီတဲ့ မိန်းမကြောင့် ဖြစ်ရတဲ့ အမှုက ဘယ်နှမှု ရှိပါတယ်လို့ ခိုင်လုံတဲ့ အချက်အလက် အထောက်အထား ထင်ထင်ရှားရှား ရှိပါသလား။\n(၃) တကိုယ်လုံး လုံနေအောင် အမည်းရောင်နဲ့ အထပ်ထပ် ဝတ်ထားတဲ့အပြင် မျက်စိနှစ်လုံးသာ ဖော်ပြီး ခေါင်းမြီးခြုံထားတဲ့ အစ္စလာမ်ဘာသာဝင် အမျိုးသမီးတွေ မုဒိန်းလုံးဝ အကျင့်မခံရတာမျိုး ဘယ်နားမှာ ဖတ်ဖူးပါသလဲ။ ဘာအထောက်အထား ရှိပါသလဲ။\n(၄) မွေးကင်းစ ကလေးတွေ၊ ငါးနှစ်မပြည့်သေးတဲ့ ကလေးတွေ၊ အရွယ်မရောက်သေးသူတွေ၊ အမယ်ကြီးတွေရော မုဒိန်း အကျင့်မခံကြရဘူးလား။ အဲဒီ့ ကလေးတွေ၊ အမယ်ကြီးတွေ ဝတ်ပုံစားပုံက ဘယ်နေရာမှာများ လော်လီနေလို့ပါလဲ။ ဘာတွေ ပေါ်ပြီး ဘယ်အစိတ်အပိုင်းတွေက ရာဂကို နိုးကြွစေလို့ပါလဲ။\n(၅) စိတ်ကယောက်ကယက်ဖြစ်နေသူ၊ စိတ်မနှံ့သူ မိန်းမတွေလည်း အကျူးလွန်ခံရတာ ကြားဖူးကြမှာပါ။ အဲသလို အမျိုးသမီးတွေကရော ဘယ်လို ဝတ်စားနေထိုင်တာ တွေ့ဖူးပါသလဲ။\nအင်မတိ အင်မတန် ထူးခြားတဲ့ အချက်တချက်ကို ထောက်ပြပါမယ်။\nအမေရိကန်ပြည်ထောင်စု၊ ကာကွယ်ရေးဝန်ကြီးဌာန၊ ပင်တဂွန်စစ်ဌာနချုပ်ရဲ့ စစ်တမ်းအရ အမေရိကန် စစ်တပ်မှာ (စက်တင်ဘာလမှာ ကုန်ဆုံးတဲ့) ၂၀၁၂ ဘဏ္ဍာရေး နှစ်တနှစ်တာအတွင်းမှာ တပ်ဖွဲ့ဝင် ၂ သောင်း ၆ ထောင်တိတိဟာ လိင်ပိုင်းဆိုင်ရာ မဖွယ်မရာပြုခံရတဲ့ သားကောင်ဖြစ်ခဲ့ရပါတယ်။\nဟုတ်ကဲ့… အမေရိကန် စစ်တပ်မှာ စစ်သားတွေသာမက စစ်သမီးတွေလည်း ရှိပါတယ်။ အများစု အလွယ် ကောက်ချက်ချမှာကတော့ သည်အရေအတွက်မှာ ခံရသူ စစ်သမီးက ပိုများမယ်လို့ပါပဲ။\nတကယ်တမ်းမှာ ခံရသူ တသောင်း လေးထောင်လောက်ဟာ စစ်သား ယောက်ျားကြီးတွေ ဖြစ်နေကြပြီး ကျန်တဲ့ တသောင်း နှစ်ထောင်လောက်ကသာ စစ်သမီး အမျိုးသမီးတွေ ဖြစ်နေပါတယ်။\nကဲ… အဖော်အချွတ်ရယ်၊ စစ်ဝတ်စုံရယ်၊ မုဒိန်းမှု၊ ဒါမှမဟုတ် လိင်ပိုင်းဆိုင်ရာ မဖွယ်မရာပြုမှုရယ်က သည်ကိစ္စမှာ ဘယ်လို ဆက်စပ်နေမလဲဆိုတာ ဉာဏ်လေး အနည်းအပါး ရှိရင်ကို တန်းခနဲ မြင်နိုင်လိမ့်မယ် ထင်ပါတယ်။\nသည်အစီရင်ခံစာမှာ စိတ်ဝင်စားစရာကောင်းတဲ့ နောက်တချက်က ယောက်ျားချင်း ကျူးလွန်သူ မဆိုစလောက် အနည်းငယ်မျှသာ လိင်တူချင်းတပ်မက်သူ ဖြစ်နေပြီး အများစုကတော့ “ထောင်ထဲမှာ ယောက်ျားချင်း မုဒိန်းကျင့်တာနဲ့ ခပ်ဆင်ဆင်တွေချည်းသာ”ဆိုတဲ့ အချက်ပါပဲ။ (ရည်ညွှန်း https://bit.ly/2KGN6nV)\nဒါက အမေရိကန်ပြည်ထောင်စုမို့လို့ သူတို့ စစ်တပ်ထဲက ကိစ္စကို တရားဝင်ဖော်ချ ဖွင့်ထုတ်ထားတာပါ။\nဗြိတိန်စစ်တပ်မှာလည်း အလားတူ ဖွင့်ထုတ်ထားတာ ရှိပါတယ်။ ၂၀၁၈ ခုနှစ်မှာ လိင်ပိုင်း မဖွယ်မရာ ပြုမှုပေါင်း ၁၅၃ မှု စစ်ဆေးခဲ့ပါတယ်။ ၂၀၁၆ ခုနှစ်နဲ့စာရင် အမှု ၃၅ % တိုးလာတယ်လို့ ထုတ်ပြန်ထားပါတယ်။\nအဲဒီ့ စစ်ဆေးမှု ၁၅၃ မှုမှာ မသင်္ကာသူ (စွပ်စွဲခံရသူ) ၁၆၀ ပါပါတယ်။ စွပ်စွဲခံရသူ ၁၅၀ က ယောက်ျား၊ မိန်းမက ၂ ယောက်၊ မည်သူမည်ဝါဆိုတာ မဖော်ထုတ်ထားသူက ၈ ဦး ပါဝင်ပါတယ်။ ခံရသူက ၁၄၀၊ အဲဒီ့ထဲမှာ မိန်းမက ၁၀၈ ယောက်၊ ယောက်ျားက ၂၅ ယောက်၊ ကျန် ၇ ယောက်က မသိသူ၊ ဒါမှမဟုတ် ကျား-မ ခွဲခြားသတ်မှတ်ဖော်ပြထားခြင်း မရှိသူပါတဲ့။\nအဲဒီ့အမှုတွေထဲက ၇၁ မှုဟာ သွင်းဝင်မှု မပါဝင်တဲ့ လိင်ပိုင်းဆိုင်ရာ မဖွယ်ရာမှုဖြစ်ပြီး မုဒိန်းမှုကတော့ အမှု ၃၀ ရှိပါသတဲ့။\nသည်နှစ် ၂၀၁၉ မတ်လ ၂၈ ရက်နေ့မှာ ဗြိတိန် ကာကွယ်ရေးဝန်ကြီးဌာနက တရားဝင်ထုတ်ပြန်ထားတဲ့ တပ်တွင်း လိင်ပိုင်းဆိုင်ရာ ကျူးလွန်မှုများ အစီရင်ခံစာကို https://bit.ly/2GZLRiC ကနေ ရယူကြည့်ရှုနိုင်ပါတယ်။\nကိုင်း… ဒါလည်း စစ်တပ်မှာ ဖြစ်တာပဲ။ ဘယ်နေရာမှာ သွားပြီး မပေါ့်တပေါ်တွေ မလုံ့တလုံတွေ ဝတ်နိုင်ကြမှာတဲ့လဲ။\nယောက်ျားခံရရင် မုဒိန်းမှု မမြောက်တာကလည်း တပြဿနာ\nထောင်တွေထဲမှာ၊ ယောက်ျားများ ကြီးစိုးရာ တပ်၊ ဘုန်းကြီးကျောင်း၊ ယောက်ျားလေးဆောင်တွေမှာ လိင်ပိုင်းမဖွယ်မရာမှုတွေ၊ မုဒိန်းမှုတွေ ဘယ်လောက် ဖြစ်နေသလဲဆိုတာ ကျနော်တို့ မသိပါဘူး။ သတင်းပို့တာ၊ တိုင်တန်းတာ မရှိလို့ အဲဒါမျိုးတွေ ကျုပ်တုိ့ဆီမယ် လုံးလုံး မရှိဘူးလို့ ဘယ်သူမှ မပြောနိုင်တာလဲ အသေအချာပါပဲ။\nမိန်းမတွေကိုက လွန်လို့ပါလို့ ပြောရတာ တယ်လွယ်သကိုး\nမုဒိန်းမှု ကျူးလွန်နေသူတွေထဲမှာ ဘာသာရေးခေါင်းဆောင်တွေ၊ ကျောင်းဆရာတွေ၊ အုပ်ထိန်းသူတွေ၊ ဖခင်တွေ၊ အကိုတွေ၊ ဆွေမျိုးဉာတိတွေ၊ အိမ်နီးချင်းတွေ၊ မိတ်ဆွေအပေါင်းအသင်းတွေ၊ အသိအကျွမ်းတွေ ပါပါတယ်။ အနည်းစုကသာ သူစိမ်းပြင်ပြင်တွေ ဖြစ်နေတတ်ပါတယ်။\nယောက်ျားတွေပဲ အစဉ်အဆက် ထိပ်ကနေခဲ့တဲ့ လောက၊ ကျား-မခွဲခြားမှု တွင်ကျယ်လွန်းတဲ့လောကမှာတော့ ကျူးလွန်သူကိုထက် ခံရသူကို ပိုအပုပ်ချကြတဲ့ ရာဇဝတ်မှုဟာ မုဒိန်းမှုလို့ ဆိုရပါလိမ့်မယ်။ မုဒိန်းအကျင့်ခံလိုက်ရဦးတောင် အကျင့်ခံရသူ မိန်းမက ရေငုံနေမယ်ဆို သူ့ဂုဏ်သိက္ခာ သူထိန်းထားနိုင်မယ်ဆိုတဲ့ အစွဲကြီးကလည်း မြဲနေပေတာကိုး။\nယောက်ျားတွေရဲ့ သရဲမရဲစီးနေတဲ့ တဏှာရမ္မက်စိတ်၊ ဘီလူးသဘက်စိတ်ကို ဖော်ထုတ်လိုက်တဲ့ မိန်းမကို အပြစ်တင်တာက သိပ်လွယ်တယ်လေ။\nဒါနဲ့ပဲ သူ့ရာဂကို နှိုးဆွနေတဲ့ မိန်းမကိုသာ အပြစ်ပေးသင့်တယ်ဆိုတဲ့ ဆင်ခြေကြီးက ခေတ်စားနေပြီး မိန်းမတွေ မပေါ့်တပေါ် ဝတ်လို့သာ ဖြစ်ရတာဆိုတဲ့ ရွှေတလွဲ အမြင်ကြီးကို ကိုင်စွဲသူတွေ ကိုင်စွဲလို့ ကောင်းနေကြတော့တာပါပဲ။\nAuthor lettwebawPosted on 13 August 2019 Categories Discussion, Information, Psychology, Sexual AbuseLeaveacomment on လုပ်သူ တရား၊ ခံသူ မှားဆိုတဲ့ ရွှေတလွဲ အတွေးအခေါ်\nမနေ့က စကားစုသစ်တစု မျက်လုံးထဲကို တိုးဝင်လာတယ်။ Patriotic Journalism တဲ့။ မျိုးချစ် စာနယ်ဇင်း (ပညာ) လို့ ဘာသာပြန်ရမလား မသိ။\nဒါနဲ့ အိမ်စာ နည်းနည်း လုပ်ကြည့်မိရပါတယ်။\nတောင်အာဖရိကနိုင်ငံရဲ့ စတုတ္ထမြောက် သမ္မတ ဂျေးခါ့(ဘ်) ဇူးမား စတဲ့ ဇာတ်လမ်းလို့ တနေရာမှာ တွေ့တာနဲ့ ဖတ်ကြည့်ပြီး သဘောကျလို့ အဲဒီ့ဆောင်းပါးလေးထဲက နည်းနည်း ဘာသာပြန်ပေးပါရစေ။ ခေါင်းစဉ်ခွဲတွေက မူရင်းမှာ မပါပါဘူး။ စာဖတ်ရတာ သွက်အောင် ကျနော်ထည့်ထားတဲ့ ခေါင်းစဉ်လေးတွေပါ။\nတချို့အကြောင်းအရာ၊ ဥပမာ၊ ဒေါက်တာ ဂျော်(န်)ဆင်(န်) ဖွင့်ဆိုချက် ပြောခဲ့တဲ့ ရက်စွဲ၊ လန်ဒန်ဖျော်ဖြေပွဲမှာ အဆိုတော် ပြောခဲ့တဲ့စကားစတာတို့ဟာ မူရင်းမှာ မပါပါဘူး။ ကျနော့်ဘာသာ အိမ်စာလုပ်ရင်း တွေ့တာလေးတွေကို ဖြည့်ထည့်ထားတာလည်းပဲ ဖြစ်ပါတယ်။\nတောင်အာဖရိကနိုင်ငံရဲ့ စတုတ္ထမြောက် သမ္မတ အယူတိမ်းသွားပုံ\nသူက မက္ကဆီကို စာနယ်ဇင်းဟာ မျိုးချစ်စိတ်ရှိတယ်။ မက္ကဆီကိုမှာ ရာဇဝတ်မှု ထူပြောပေမယ့် သူရောက်ခဲ့တုန်းကဆို မက္ကဆီကို စာနယ်ဇင်းက ဒါတွေကို မဖော်ပြဘူး။ ကိုယ့်တိုင်းပြည်အကြောင်း မကောင်းတဲ့ သတင်းတွေ ပေးမိရင် ရင်းနှီးမြှုပ်နှံသူတွေ၊ ခရီးသွားဧည့်သည်တွေကို မလာအောင် တားသလို ဖြစ်မှာစိုးလို့ မထည့်ကြတာပဲလို့ သူက သုံးသပ်ခဲ့ပါတယ်။\nဒါ့ကြောင့် တောင်အာဖရိက စာနယ်ဇင်းဆရာများသည်လည်း မျိုးချစ်စိတ် ရှိသင့်တယ်။ ရာဇဝတ်မှုခင်းသတင်းကိုသာ အသားပေး မဖော်ပြထိုက်ဘူး ဘာညာ၊ သူက လုပ်ခဲ့ပါတယ်။\nဇူးမားက စာတအုပ်တည်းသမား၊ ဒါမှမဟုတ် သူဖတ်ချင်တဲ့ သတင်းစာ တစောင်တည်းသာ ကွက်ဖတ်ပြီး ကောက်ချက်ချတာပါ။\nသူမသိတာက မက္ကဆီကို ပရင်းဆား ရိုခဟား (prensa roja) လို့ ခေါ်တဲ့ အနီရောင်စာနယ်ဇင်း (ဝါ) အန္တရာယ် များတဲ့ စာနယ်ဇင်းအတွက် ရာဇဝတ်မှု သတင်းတွေကသာ အသက်သွေးကြောပမာ ဖြစ်နေတာ၊ ထောင်ထဲ ရောက်နေတဲ့ မူးယစ်ရာဇာတွေပင်လျှင် သြဇာအရှိန်အဝါကြီးနေတဲ့ မူးယစ်ဆေး စစ်ပွဲတွေအကြောင်းကို လူပြိန်းကြိုက် သတင်းစာတချို့ကတောင် အားပါးတရ ဖော်ပြနေတာကိုပါပဲ။\nမျိုးချစ်စိတ်ရဲ့ အကောင်းဆုံး အနက်အဓိပ္ပာယ် ဖွင့်ဆိုချက်\nသည်နေရာမှာ မျိုးချစ်စိတ်ဆိုတာကို ဘယ်လို အနက်ဖွင့်မလဲ။\nသဘောကျမိတဲ့ ဖွင့်ဆိုချက်ကတော့ ၁၈ ရာစု အင်္ဂလိပ် စာရေးဆရာ ဒေါက်တာ ဆယ်မြူယယ်(လ်) ဂျော်(န်)ဆင်(န်)ရဲ့ ဖွင့်ဆိုချက်ပါပဲ။\nPatriotism is the last refuge ofascoundrel. တဲ့။\nမျိုးချစ်စိတ် (မျိုးချစ်ဝါဒ)ဟူသည်ကား ကလိမ်ကကျစ်တို့၏ ကြံရာမရသည့်အဆုံး ခိုလှုံရာထွက်ပေါက်သာ ဖြစ်တော့သတည်းလို့ ဘာသာပြန်ရမယ် ထင်ပါတယ်။\nသည်စကားကို ဂျော်(န်)ဆင်(န်) (၁၇၀၉-၁၇၈၄) က ၁၇၇၅ ခုနှစ် ဧပြီလ ၇ ရက်နေ့ ညနေခင်းမှာ ပြောခဲ့တာပါတဲ့။\nဟုတ်ကဲ့… သူ သည်စကားပြောခဲ့တာ ၂၄၄ နှစ်တောင် ကျော်ခဲ့ပါပြီ။ ဆင်ခြင်ဉာဏ်သာ အမှန်ရှိမယ်ဆိုရင် အဲဒီ့စကားဟာ သည်လောက်ကြာတဲ့တိုင် မှန်နေဆဲဆိုတာတော့ မြင်နိုင်ကြမယ် ထင်ပါတယ်။\nကျင့်ဝတ်ပိုင်းဆိုင်ရာ အကန့်အသတ်တွေနဲ့သာဆိုရင်တော့ မျိုးချစ်စိတ်ဆိုဟာ လူထုအတွက် တကိုယ်ရေ သရုပ်လက္ခဏာ၊ နေရာတနေရာကို ရလာစေနိုင်ပြီး ဘုံကောင်းကျိုးကို ဖြစ်ထွန်းလာစေနိုင်ပါတယ်။\nဒါပေသည့် ကျင့်ဝတ်မထိန်းဘူးဆိုရင်တော့ နိုင်ငံထဲက လူတချို့ကို ဖိနှိပ်ဖို့၊ ပထုတ်ဖို့အတွက်ရော၊ ဝေဖန်တာတွေကို ပါးစပ်ပိတ်သွားစေဖို့အတွက်ပါ အုပ်ချုပ်သူ အခွင့်ထူးခံတွေက အဲဒီ့မျိုးချစ်စိတ်ဆိုတာကြီးကို အလွဲသုံးစား လုပ်နိုင်ပါတယ်။\nမျိုးချစ်စိတ် ပြင်းထန်သူများရဲ့နိုင်ငံအဖြစ် အလွန်ထင်ရှားတဲ့ အမေရိကန်နိုင်ငံမှာ ဖြစ်ခဲ့တဲ့ မိန်းကလေး တီးဝိုင်းအဖွဲ့ Dixie Chicks ရဲ့ ဖြစ်ရပ်က မျိုးချစ်စိတ်ရဲ့ အဆိပ်ပြင်းပုံအတွက် နမူနာကောင်းတခုပါပဲ။\nအဲဒီ့ ကျေးလက်ဂီတ တီးဝိုင်းအဖွဲ့ထဲက မိန်းကလေးတွေဟာ အမေရိကန်ပြည်ထောင်စု ထက္ခဆက်(စ်) ပြည်နယ်သူတွေပါ။\n၂၀၀၃ ခုနှစ် မတ်လ ၁၀ ရက်နေ့ ညခင်းမယ် အဖွဲ့က လန်ဒန်က ဇာတ်ရုံ တရုံမှာ သီဆို ဖျော်ဖြေပါတယ်။ အဲဒီ့အချိန်မှာ အမေရိကန်နိုင်ငံဟာ အီရတ်နိုင်ငံကို ကျူးကျော် ဝင်ရောက်ဖို့ ပြင်နေတဲ့အချိန်ဖြစ်ပါတယ်။ ၁၉ ရက်နေ့မှာ တကယ် ကျူးကျော်ဝင်ရောက်ခဲ့ပါတယ်။ သမ္မတ ဂျော့(ခ်ျ)ဘွတ်(ရှ်)ရဲ့ ဆုံးဖြတ်ချက်ပါ။\nသူတို့ရဲ့ သီချင်းသစ်ဖြစ်တဲ့ ‘ခရီးသွားနေတဲ့ စစ်သား’ဆိုတဲ့ သီချင်းကို မသီဆိုခင်မှာ အဆိုတော်ထဲက Natalie Maines က သီချင်းကို မိတ်ဆက်ရင်း ပြောလိုက်တဲ့ စကားကတော့ “အားလုံး သိတော်မူတဲ့အတိုင်းပါပဲ။ ကျမတို့သည် သည်က ပရိသတ်ကြီးအားလုံးနဲ့အတူ ကောင်းတဲ့ဘက်မှာပဲ ရပ်နေပါတယ်။ သည်စစ်ပွဲ၊ သည် အကြမ်းဖက်မှုကို ကျမတို့ မလိုလားပါဘူး။ အမေရိကန်ပြည်ထောင်စုရဲ့ သမ္မတဟာ တက္ခဆက်(စ်) ပြည်နယ်က ဖြစ်နေတဲ့ အတွက် ကျမတို့ ရှက်မိပါတယ်”တဲ့။\nသူတို့စိတ်ထဲရှိတဲ့အတိုင်း အဲသလို ပြောချလိုက်တာက ပြဿနာ မဟုတ်ပါဘူး။ ပြဿနာက တခြားနိုင်ငံကို ရောက်နေချိန်မှာ ပြောချလိုက်တာမို့ပါပဲ။\nနိုင်ငံရေးသမားက နိုင်ငံရေးသမား၊ နိုင်ငံတော်က နိုင်ငံတော်\nသူတို့ ဝေဖန်လိုက်တာက နိုင်ငံ(တော်)ကို မဟုတ်ဘူး။ နိုင်ငံ(တော်)ရဲ့ အကျိုးစီးပွားကို ဆန့်ကျင်ပြီး မလိုအပ်တဲ့ စစ်ပွဲကို ဖန်တီးလိုက်ခြင်းအားဖြင့် နိုင်ငံတော်ကို သစ္စာဖောက်ရာရောက်တယ်လို့ သူတို့ ခံစားရတဲ့ နိုင်ငံရေးသမား တယောက်ကို ဝေဖန်တာသာ ဖြစ်ပါတယ်။ သို့ပေမယ့် ပြည်ပမှာ သည်စကား ပြောတာမို့ သည်အဆိုတော်တွေဟာ ဖြင့်ရင် မျိုးချစ်စိတ်ကင်းမဲ့တယ်လို့ ယူဆကြပါတော့တယ်။\nဘူ(လ်)ဒိုဇာနဲ့တောင် ထိုးတာနော်… ဒါပေမယ့်…\nသည်မှာတင် သူတို့ကို အရေးယူကြပါတော့တယ်။ အစိုးရကတော့ မဟုတ်ပါဘူး။ သူတို့နဲ့ တပြည်နယ်တည်းသားတွေက အရေးယူတာပါ။ “သစ္စာဖောက်”တွေကို သပိတ်မှောက်ကြတော့တာပေါ့။\nသူတို့ ပရိသတ်တွေက သူတို့ သီချင်းတွေကို မဝယ်တော့ဘူး။ အသံလွှင့်ရုံတွေကလည်း သူတို့သီချင်းတွေကို မလွှင့်တော့ဘူး။ ဒါတင် ဘယ်ကဦးမလဲ။ လူထု ပန်းခြံထဲမယ် အဲဒီ့ တီးဝိုင်းရဲ့ သီချင်း ဓာတ်ပြား (စီဒီ) တွေကို ဘူ(လ်)ဒိုဇာနဲ့ ထိုးပြီး ဖျက်ဆီးတာတွေအထိ လုပ်ခဲ့ကြပါတော့တယ်။\nမျိုးချစ်စိတ်နဲ့ ဆွလိုက်ရင် ဘယ်လောက်အထိ ပါသွားနိုင်လဲဆိုတာကို သည်ဖြစ်ရပ်က သက်သေထူနေပါတယ်။\nကနေ့အခါမှာတော့ အီရတ်စစ်ပွဲဟာ မလိုအပ်သလို အမှားကြီး မှားသွားခဲ့ပြီဆိုတာ အမေရိကန်အများစုက လက်ခံနိုင်နေကြပါပြီ။ ဒါပေမယ့် ဟို တီးဝိုင်းအဖွဲ့ကတော့ အီနေအောင် ခံခဲ့ရဖူးတာလည်း အမှန်ပါပဲ။\nကိုယ့်ကိုယ်ကိုယ်ဖော်၊ တခြားသူတွေကို ဆော်တဲ့ ဂျင်ဂိုအစ်ဇင်(မ်)\nနိုင်ငံတော် သစ္စာ စောင့်သိရိုသေခြင်းကနေ တခြားနိုင်ငံက လူတွေအပေါ် ရန်လိုတာ၊ အပြင်းအထန် ဆန့်ကျင်တာတွေလည်း ဖြစ်လာနိုင်ပါတယ်။ မျိုးချစ်တယောက်အနေနဲ့ ကိုယ့်နိုင်ငံကို မြှင့်တင်ရင်း တခြားနိုင်ငံတွေကို နှိမ်ဖြစ်နေပါတော့မယ်။ ကိုယ့်နိုင်ငံရဲ့ သုခချမ်းသာကို လူသားတွေရဲ့ သုခချမ်းသာထက် ပိုပြီး ဦးစားပေးဖြစ်ပါတော့မယ်။\nဒါဟာ ကျင့်ဝတ်ပိုင်း အကန့်အသတ်ကင်းမဲ့တဲ့ မျိုးချစ်စိတ်ရဲ့ သဘာဝပါပဲ။ အဲဒီ့မှာတင် မျိုးချစ်စိတ် patriotism နံရံပါးပါးလေးတချပ်သာ ခြားတဲ့ jingoism ဖြစ်လာတော့တာပဲ။ မြန်မာစာအဖွဲ့ထုတ် မြန်မာအဘိဓာန်မှာတော့ jingoism ကို တက်ကြွရိုင်းစိုင်းသော မျိုးချစ်စိတ်၊ စစ်သွေးကြွ ဇာတိမာန်လို့ ဖွင့်ဆိုပေးထားပါတယ်။\nအဲဒီ့ စစ်သွေးကြွဇာတိမာန်ဟာ ဖျက်လိုဖျက်ဆီးနိုင်လှတဲ့ မျိုးချစ်စိတ်ပါပဲ။ ကျဉ်းမြောင်းတဲ့ အမျိုးသားရေးဝါဒ၊ လူမျိုးကြီးဝါဒတို့ရဲ့ မူလဘူတလို့လည်း ဆိုနိုင်ပါတယ်။\nသူစိမ်းကြောက်ရောဂါ၊ တခြားနိုင်ငံသားတွေကို ကြောက်တဲ့ ရောဂါကို အရှိန်ပိုတက်စေတတ်သလို စစ်မီးလျှံတွေကို ယပ်ခတ်ပေးတာလည်း အဲဒီ့ ဂျင်ဂိုအစ်ဇင်(မ်)ဆိုတဲ့ စစ်သွေးကြွဇာတိမာန်ပါပဲ။\nအမေရိကန်မျိုးချစ်စိတ်၊ အမေရိကန် စစ်သွေးကြွ\nမျိုးချစ်စိတ်က စစ်နဲ့ အနီးကပ် ဆက်စပ်နေပါတယ်။ ဂျင်ဂိုအစ်ဇင်(မ်)ကတော့ ပိုတောင်ဆိုးပါတယ်။ စစ်သွေးကြွ ဇာတိမာန် တက်ကြွနေသူရဲ့ အမြင်မှာ ကိုယ့်အလိုလည်းမပါဘဲ မတော်တဆ မွေးလာတဲ့ နယ်မြေချင်းမတူ ဖြစ်နေတဲ့ တခြားသူတွေကို ရန်သူ၊ ကိုယ်နဲ့ ဘဝတူ လူသားမဟုတ်ဘူးအထိ မြင်နေကြစမြဲပါ။ ဂျင်ဂိုအစ်ဇင်(မ်)ဟာ တဖက်သားကို နှိမ်လိုတဲ့၊ တဖက်သားရဲ့ လူ့သိက္ခာကို ချိုးဖဲ့လိုတဲ့ စိတ်ဓာတ်ပါပဲ။ မှားမှား မှန်မှန်၊ ဒါ ငါ့နိုင်ငံဆိုတဲ့ အမြင်နဲ့ အဲဒီ့ ဝါဒကို ထောက်မထားပါတယ်။\nအဆိုးဆုံးကတော့ ဘုရားသခင်က ရွေးချယ်ထားတဲ့ လူထုဆိုတဲ့ ယုံတမ်းကို ဂျင်ဂိုအစ်ဇင်(မ်)က အားဖြည့်ပေးပါတယ်။ ဘုရားသခင်က ရွေးထားတဲ့လူထုဆိုတာက ကိုယ်မွေးလာတဲ့ အခြမ်းဘက်မှာသာ ဘုရား ရှိတယ်ဆိုတဲ့ အမြင်ပါပဲ။ ဒါ့ကြောင့် ကိုယ့်နိုင်ငံက တခြားနိုင်ငံက မိန်းမတွေ၊ ကလေးတွေ၊ မိသားစုတွေ၊ မင်္ဂလာဆောင်တွေ စိစိညက်ညက်ကြေအောင် လူမပါတဲ့ ဒရုန်းတွေနဲ့ သွားဗုံးကျဲဦးတောင်မှ ကိုယ့်နိုင်ငံကသာ တရားနည်းလမ်းကျတယ်လို့ မြင်နေတာပါ။ (အမေရိကန်တွေမှာ အဲဒီ့ စိတ်အလွန်ပြင်းတာ သမိုင်းက သက်သေခံခဲ့ပြီးပါပြီ။ ဒါ ဘာသာပြန်သူ့ စကားချပ်ပါ။)\nနိုင်ငံရေးသမားတွေရဲ့ ပါးစပ်ထဲက မျိုးချစ်စိတ်\nနိုင်ငံရေးသမားတွေ ပြောတဲ့ မျိုးချစ်စိတ်ဆိုတာ အဆိပ်ပြင်း၊ အန္တရာယ်များတဲ့ မူကို ဆိုလိုပါတယ်။ တနည်းပြောရင် သူတို့အနေနဲ့ နိုင်ငံသားတွေကို ယဉ်ပါးအောင် ကျုံးသွင်းဖို့အတွက် လိုသလို ချယ်လှယ်နိုင်တဲ့ စိတ်ဓာတ်သာ ဖြစ်ပါတယ်။ လူထုအကျိုးစီးပွားထက် အုပ်ချုပ်သူအခွင့်ထူးခံတွေရဲ့ အကျိုးစီးပွားကို ပိုဇောင်းပေးတဲ့ ဥပဒေတွေ၊ ဓလေ့ထုံးတမ်းတွေ၊ အမူအကျင့်တွေကို လိုက်နာအောင် မျိုးချစ်စိတ်ကို နိုင်ငံရေးသမားတွေက ခုတုံးလုပ်တတ်ကြပါတယ်။\nကိုယ့်နိုင်ငံက မှားနေနေ၊ မှန်နေနေ၊ နိုင်ငံတော်က ကမကထပြုတဲ့ မျိုးချစ်စိတ်ရဲ့ သီးခြား ဓလေ့စရိုက်၊ သွင်ပြင် လက္ခဏာကတော့ အာဏာရနေတဲ့ နိုင်ငံခေါင်းဆောင်တွေ စိတ်တိုင်းကျ ဖွင့်ဆိုထားတဲ့ နိုင်ငံတော်၊ အစိုးရ၊ ယဉ်ကျေးမှု၊ တန်ဖိုးထားမှုတွေကို ချစ်မြတ်နိုးရမယ်ဆိုတာပါပဲ။\nအဲဒီ့ မျိုးချစ်စိတ်ကနေ စည်းလုံးညီညွတ်ရေးတို့၊ နိုင်ငံတော် တည်ဆောက်ရေးတို့နဲ့ ပတ်သက်တဲ့ ကြွေးကြော်သံတွေ ပေါက်ဖွားလာခဲ့တာပါ။ အဲဒီ့ကြွေးကြော်သံမျိုးတွေကို တောင်အာဖရိကနိုင်ငံမှာ ရှင်းရှင်းလင်းလင်း ကြားခဲ့ကြသလို လွတ်လပ်စွာ ထုတ်ဖော်လှစ်ဟခွင့်ကိုလည်း ပျက်စီးသွားစေခဲ့ပါတယ်။\nစည်းလုံးညီညွတ်ရေး၊ နိုင်ငံတည်ဆောက်ရေးဟာ ဘယ်ကဲ့သို့ ဘယ်ချမ်းသာဆိုပြီး စီရင်ဆုံးဖြတ်ပေးသူတွေဟာ နိုင်ငံရေးသမားတွေ၊ နိုင်ငံတော် ဝန်ထမ်းတွေ ဖြစ်လာပြီဆိုရင်ဖြင့် ပင်ကိုအားဖြင့် အကောင်းဘက်ဆောင်တဲ့ သည်ရိုးရိုးသားသား သဘောတရားတွေဟာ အန္တရာယ်ကြီးလာပါတော့မယ်။ သည်လိုနဲ့ အမျိုးသမီးချင်း ပွေ့ဖက်ထားတဲ့ ပုံ၊ တမူထူးခြားတဲ့ မျက်နှာ၊ ကိုယ်ခန္ဓာတွေကို မြင်သာအောင် ပြတဲ့ တခြားပုံတွေကို ရိုက်ကူး ခင်းကျင်းပြသတဲ့ နိုင်ငံတကာ အသိအမှတ်ပြု ဓာတ်ပုံဆရာရဲ့ ပုံတွေကို နိုင်ငံရေးသမားတို့၊ အနုပညာနဲ့ ယဉ်ကျေးမှု ဝန်ကြီးတို့က ရှုံ့ချပြတာတွေ မြင်လာရတော့တာပါပဲ။\nအနုပညာမှာလည်း ဝင်ရှုပ်တာ နိုင်ငံရေးသမားပါ\nလိင်တူချင်းတပ်မက်သူ အခွင့်အရေး တက်ကြွလှုပ်ရှားသူလည်း ဖြစ်လေတဲ့ ဓာတ်ပုံဆရာ ဇန္နဲ(လ်) မူဟိုလီရဲ့ ဓာတ်ပုံတွေကို ကမ္ဘာ့ မြို့ကြီး အများအပြားမှာ ပြသခဲ့ပြီး ချီးကျူးကြတဲ့သူတွေကလည်း အုတ်အော်သောင်းသဲပါ။ အနုပညာ နက်ရှိုင်းမှုနဲ့ အလှကြောင့် ပညာရှင်တွေတောင် ရင်သပ်ရှုမောခဲ့ရတဲ့ လက်ရာတွေပါပဲ။\nဒါပေမယ့် လွတ်လပ်သွားပြီလို့ဆိုတဲ့ တောင်အာဖရိကနိုင်မှာတော့ မျက်နှာပြောင်တိုက်သူ (နိုင်ငံရေးသမား အမျိုးသမီး) နိုင်ငံရေးသမ လူလူး ဇင်ဂွာဟာကတော့ အဲဒီ့အချိန်က အနုပညာနဲ့ ယဉ်ကျေးမှု ဝန်ကြီးဖြစ်နေခဲ့ပြီး ဇန္နဲ(လ်)ရဲ့ ဓာတ်ပုံတွေဟာ စည်းလုံးညီညွတ်ရေး၊ နိုင်ငံတည်ဆောက်ရေး တန်ဖိုးထားမှုတွေနဲ့ ဆန့်ကျင်နေပါတယ်လို့ အမိန့်တော်မြတ် ချမှတ်ခဲ့ပါတယ်။\nသည်ဝန်ကြီးက စီရင်ဆုံးဖြတ်ပိုင်ခွင့်ရှိသူရဲ့ အခန်းကဏ္ဍကို ယူခဲ့သလို သူ့တကိုယ်ရေ တန်ဖိုးထားမှုတွေကို ထင်ဟပ်နေတဲ့ ထုတ်ပြန်ကြေညာချက်တွေကို ချမှတ်ခဲ့ပါတယ်။ လိင်တူချင်း ချစ်တာကို ခွင့်ပြုထားတဲ့ ဖွဲ့စည်းအုပ်ချုပ်ပုံအခြေခံဥပဒေ (ဖွဲ့အုပ်ဥ)ထဲမှာ အမြတ်တနိုး ထည့်သွင်းထားတဲ့ လွတ်လပ်စွာ ထုတ်ဖော်ပြောဆိုခွင့် တန်ဖိုးထားမှုတွေနဲ့ ဆန့်ကျင်နေလင့်ကစား သည်ဝန်ကြီးမ ပါးစပ်ကထွက်တဲ့ သူ့တကိုယ်ရေ တန်ဖိုးထားမှုတွေက အလိုလိုနေရင်း နိုင်ငံလုံးဆိုင်ရာ တန်ဖိုးထားမှုတွေ ဖြစ်ကုန်တယ်။\nမျိုးချစ်စိတ်ဆိုတဲ့ အကြောင်းပြချက်အောက်မှာ သက်ဆိုင်ရာ အနုပညာအသီးသီးသည်လည်း နိုင်ငံလုံးဆိုင်ရာ စည်းလုံးညီညွတ်ရေး၊ နိုင်ငံတည်ဆောက်ရေးကို ပံ့ပိုးပေးရမယ်လို့ နိုင်ငံတော်ကလည်း အမိန့်တော် မှတ်ချ လိုက်ပါတော့တယ်။ သည်စိတ်ဓာတ်အတိုင်း မရှိတဲ့ အနုပညာသည်တွေ၊ ဒါမှမဟုတ်လည်း စည်းလုံးညီညွတ်ရေး၊ နိုင်ငံတည်ဆောက်ရေးရဲ့ အနက်အဓိပ္ပာယ်၊ လက်တွေ့အသုံးချပုံတို့ကို တခြားနည်းနဲ့ နားလည်ထားတဲ့ အနုပညာသည်တွေကိုဆိုရင်တော့ မျိုးချစ်စိတ်မရှိဘူးလို့ ယူဆကြပါတော့တယ်။\nဒါဟာဖြင့် အဂတိလိုက်စားသူ (အဂတိလေးပါးစလုံးထဲက တပါးပါးကို ဆိုလိုပါတယ်။ လာဘ်စားတာ တခုတည်း မဟုတ်ပါ။) နိုင်ငံရေးသမားများအတွက် အားကိုးရာ ဖြစ်လာတဲ့ မျိုးချစ်စိတ်အမျိုးအစားပါပဲ။\nအဲဒါတွေထက် သာလွန် မြင့်မြတ်တဲ့ မျိုးချစ်စိတ်\nဒါပေမယ့်လည်း တဖက်မှာ ကိုယ့်နိုင်ငံကို နှိုင်းနှိုင်းချင့်ချင့် ချစ်တဲ့စိတ်ကို မွေးမြူသလို ဘာကြီးပဲဖြစ်ဖြစ် သစ္စာရှိမ ယ် ဆိုတဲ့ သဘောထားကိုလည်း ဆန့်ကျင်တဲ့ မျိုးချစ်စိတ်သဘောတရား နောက်တခုလည်း ရှိပြန်ပါသေးတယ်။ အဲဒါကိုတော့ အမေရိကန် အထက်လွှတ်တော်အမတ် ဂျိမ်း(မ်)(ဇ်) ဝစ်လျံ(မ်) ဖှူး(လ်)ဘရိုက်(ထ်) (၁၉၀၅-၁၉၉၅) က ရေးပြခဲ့ပါတယ်။\n“မိမိနိုင်ငံအား ဝေဖန်ခြင်းသည် နိုင်ငံကို အလုပ်အကျွေးပြုခြင်းဖြစ်သလို နိုင်ငံကို ချီးကျူးဂုဏ်ပြုခြင်းလည်း မည်ပါသည်။ နိုင်ငံအား လက်ရှိလုပ်ဆောင်နေသည်ထက် ပိုကောင်းအောင် လုပ်ဆောင်ရန် နှိုးဆော်ရာ ရောက်သဖြင့် အလုပ်အကျွေးပြုခြင်းဟု ဆိုရခြင်းဖြစ်ပေသည်။ … တိုတို ပြောရလျှင် ဝေဖန်ခြင်းသည် အခွင့်အရေး တရပ်သာမကဘဲ မျိုးချစ်စိတ်၏ အပြုအမူသာ ဖြစ်ပေသည်။ ဤနေရာတွင် မျိုးချစ်စိတ်ဟူသည်မှာ ရင်းနှီးပြီးသား ဓလေ့ထုံးစံများ၊ ကိုယ့်နိုင်ငံကိုယ် လွန်လွန်ကဲကဲ မြှောက်စားခြင်းများထက် သာလွန်မြင့်မြတ်သော မျိုးချစ်စိတ်ပုံစံဟု ကျနော် ယူဆပါသည်”ဟူလို။\nမူရင်း ဆောင်းပါးက အရှည်ကြီးပါ။ မဆုံးသေးပါဘူး။ ဒါက ပထမပိုင်းထဲက ကျနော် တတ်နိုင်သလောက် ကောက်နုတ် ပြန်ဆိုထားတာသာ ဖြစ်ပါတယ်။ ဒုတိယပိုင်း ကျန်ပါသေးတယ်။\nမူရင်းကို သည်မှာ ဖတ်နိုင်ပါတယ်။ https://city-press.news24.com/…/Do-we-need-patriotic-journa…\nအာဖရိကနိုင်ငံတနိုင်ငံဖြစ်တဲ့ ဇင်ဘာဘွေမှာလည်းပဲ မျိုးချစ် စာနယ်ဇင်းဆိုတာ ပေါ်ပေါက်လာခဲ့ပါတယ်။ အဲဒါနဲ့ ပတ်သက်လို့လည်း အော့(ခ်)(စ်)ဖှာ့(ဒ်) တက္ကသိုလ် ပါမောက္ခတယောက်ရဲ့ ပညာရပ်ဆိုင်ရာ စာတမ်းတစောင် တွေ့မိပါတယ်။ “ဇင်ဘာဘွေနိုင်ငံတွင် မျိုးချစ်စာနယ်ဇင်းပေါ်ပေါက်လာခြင်းနှင့်တကွ ယင်း၏ အကျိုးဆက် အလားအလာများ”တဲ့။ ဝါသနာပါပြီး အင်္ဂလိပ်လို ဖတ်နိုင်ရင် https://bit.ly/2YFsscE ကနေ ရယူဖတ်ရှုနိုင်ကြပါလိမ့်မယ်။\nအာဖရိကတိုက်မှာက နိုင်ငံအတော်များများက အာဏာရှင်နိုင်ငံတွေ ဖြစ်ကြတာ အားလုံး အသိလို့ ထင်ပါတယ်။ နောက်တခုက သူတို့ရဲ့ လူမျိုးစရိုက်။ လက်နက်အားကိုးနဲ့ ဗိုလ်ကျချယ်လှယ်တတ်ကြတဲ့ (လူရိုင်း) စရိုက်က သူတို့ သွေးသားထဲမှာ စွဲနေပါတယ်။ အဲတော့ နိုင်ငံရေးသမားတွေ ဖြစ်လာတဲ့အခါမှာလည်း ထုံးစံအတိုင်း အာဏာကို မက်လာတယ်။\nအာဏာကို ဖက်တွယ်ထားနိုင်ရေးမှာ စကားလုံးလှလှတွေ ရှာလိုက်တဲ့အခါ နောက်ဆုံး အားကိုးရာအဖြစ် မျိုးချစ်စိတ်ဆိုတာကြီးကို သွားတွေ့ကြတယ်။ သည်မှာတင် “မျိုးချစ်စာနယ်ဇင်း”ဆိုတာကိုပါ သူတို့အကျိုးစီးပွားအတွက် ချသုံးလာကြတယ်။ အဲလိုပဲ သုံးသပ်မိပါတယ်။\nအဆုံးပိုင်းက အမေရိကန် အထက်လွှတ်တော်အမတ် ပြောသွားတဲ့ သာလွန်မြင့်မြတ်တဲ့ မျိုးချစ်စိတ်ကို ကျနော်ဖြင့် နှစ်သက် မဆုံးဘူး။\nအမေရိကန်တွေ မျိုးချစ်စိတ်လွန်ကဲနေတာ အထက်မှာ ဖြစ်ရပ်ဥပမာနဲ့ အထင်အရှား ပြခဲ့ပြီးပါပြီ။ သို့ပေတည့် လွှတ်တော်အမတ်ရဲ့ အတွေးအမြင်မျိုးကတော့ တွေ့ရခဲလှလို့ ထင်မိပါတယ်။\nကျနော်လည်း မျိုးချစ်ပါတယ်။ နိုင်ငံချစ်ပါတယ်။ ဒါပေမယ့် ကျနော်ချစ်တာက သူပြောသလိုပါ။ နိုင်ငံကို အလုပ်အကျွေးပြုလိုတဲ့ စေတနာနဲ့ ချစ်တာပါ။ တခြားသူတွေ၊ ကိုယ်နဲ့မတူသူတွေကို မုန်းတီး ရန်လိုတဲ့ စိတ်မျိုးနဲ့ ချစ်မိတာ မဟုတ်ပါဘူး။\nစာဖတ်သူ လူကြီးမင်းကရော… ဘယ်လို စိတ်မျိုးနဲ့ ချစ်ချင်တာပါလဲ။\nစာဖတ်သူ လူကြီးမင်းရဲ့ သားသမီး မြေးမြစ်တွေကိုရော ဘယ်လို စိတ်မျိုးနဲ့ မျိုးချစ်တတ်အောင် သွန်သင်ခဲ့ချင်ပါသလဲ။\nဘာကိုပဲ ဆုံးဖြတ်ဆုံးဖြတ် စာဖတ်သူ လူကြီးမင်းကို လေးစားပါတယ်။\nတခုပါပဲ။ ကျနော့်စာလေးကို ဖတ်ပြီး အလေးအနက် တချက်လောက် စဉ်းစားကြည့်ပေးရင်ပဲ ဒါတွေကို ကျနော် ရေးရကျိုးနပ်ပြီလို့ အောက်မေ့လိုက်ပါရစေတော့ခင်ဗျား။\nAuthor lettwebawPosted on5August 20195August 2019 Categories Discussion, Patriotism, Politics1 Comment on ချစ်နည်းလေးတွေ မှန်စေ့ချင်မိ…\nတချက်စီ ဖတ်ကြည့်၊ ဆင်ခြင်ကြည့်ပြီး စဉ်းစားကြရအောင်လားဗျာ။\n1. မှားတာ မှန်တာကို ဂရုမထားတော့တာ။\n2. တခြားသူတွေအပေါ်မှာ အမြတ်ထုတ်ဖို့ တချိန်လုံး လိမ်လည် လှည့်ဖျားနေတာ\n3. တဖက်သားအပေါ်မှာ စာနာစိတ်ကင်းမဲ့တာ၊ အပြစ်မြင်တာ၊ မလေးစားတာ\n4. ကိုယ်လိုချင်တာ ရဖို့၊ ကိုယ်စိတ်ချမ်းသာဖို့ တဖက်သားကို ချယ်လှယ်နိုင်အောင် ချစ်စရာကောင်းတဲ့ သူ့အရည်အသွေးကိုဖြစ်စေ၊ ဇဝနဉာဏ်ကိုဖြစ်စေ သုံးတတ်တာ\n5. လူတတ်လုပ်တာ၊ တခြားသူတွေထက် သာတယ်လို့ ယူဆနေတာ၊ ကိုယ့်အယူအဆမှ အမှန်ဆိုပြီး အသေကိုင်စွဲထားတတ်တာ\n6. ခြိမ်းခြောက် အကြပ်ကိုင်တဲ့နည်း၊ ကလိန်ကျတဲ့နည်းနဲ့ တခြားသူတွေရဲ့ အခွင့်အရေးတွေကို ချိုးဖောက်တာ\n7. စိတ်လိုက်မာန်ပါ လုပ်တတ်တာ၊ ဒါမှမဟုတ် ရှေ့အတွက် ကြိုမစဉ်းစားတာ\n8. ရန်လိုတာ၊ သိသိသာသာ အကဲဆတ်လွယ်တာ၊ စိတ်အနှောင့်အယှက်ဖြစ်လွယ်တာ၊ ခိုက်ရန်ဒေါသစိတ်ကြီးတာ၊ အကြမ်းဖက်တာ\n9. တဖက်သားနေရာက နေမပေးတတ်တဲ့အပြင် တခြားသူတွေကို ဒုက္ခပေးမိလို့လည်း နောင်တမရတတ်တာ\n10. ကိုယ့်အတွက်ပဲဖြစ်ဖြစ်၊ တခြားသူတွေအတွက်ပဲဖြစ်ဖြစ် ဘေးကင်းကင်း မကင်းကင်း မလိုအပ်ဘဲ စွန့်စားလို၊ ရမ်းကားလိုတဲ့ အမူအကျင့်\n11. အိမ်ထောင်ရေး၊ အချစ်ရေးမှာလည်း အဆင်မပြေတာ၊ ဒါမှမဟုတ် နိုင်လိုမင်းထက်လုပ်တတ်တာ\n12. ကိုယ့်အမူအကျင့်ရဲ့ အကျိုးဆိုးတွေကို ထည့်စဉ်းစားဖို့ဖြစ်ဖြစ်၊ အဲဒီ့အကျိုးဆိုးတွေကို သင်ခန်းစာယူဖို့ဖြစ်ဖြစ် စိတ်ကို မဝင်စားတာ\n13. တချိန်လုံး တာဝန်မဲ့တာ (ဖြစ်လာသမျှ ငါလုပ်လို့ဆိုပြီး တာဝန်ယူချင်စိတ်မရှိတာ)အပြင် အလုပ်တာဝန်၊ (ပေးဆပ်ရမယ့် တာဝန်လိုမျိုး) ငွေကြေးတာဝန်တွေကို တချိန်လုံး ပျက်ကွက်နေတာ\nကျနော်တို့ ပတ်ဝန်းကျင်မှာ အဲသလို လူတွေ တွေ့ဖူးပါသလားလို့ မေးရင် လူကြီးမင်း ဘယ်လို ဖြေမလဲလို့ သိချင်လိုက်တာ။\nပထမ ခုနစ်ချက် (၁ ကနေ ၇) အထိတော့ ကျနော့်ပတ်ဝန်းကျင်မှာ နေ့စဉ်တွေ့မြင်နေရသလိုပါပဲ။ မယုံဘူးလားခင်ဗျာ။ လမ်းပေါ်ကို ထွက်ပြီး ကားစီးကြည့်လိုက်ပါ။ ၁ ဖြစ်တဲ့ အမှား အမှန်ကို ဂရုမစိုက်တာလည်း တွေ့ပါလိမ့်မယ်၊ ၂ ကိုတော့ ယာဉ်မောင်းတွေဆီမှာ မတွေ့ရဘူးပဲ ထားပါ၊ ၃ ဆိုတဲ့ တဖက်သားကို မစာနာတဲ့ စိတ်တွေလည်း ထင်းထင်းကြီးတွေ့ရ ပါလိမ့်မယ်၊ ၅ ဖြစ်တဲ့ သူက ပိုမောင်းတတ်သလို အမူအကျင့်ကိုလည်း တွေ့ရဦးမှာပါ၊ ၆ – ခြိမ်းခြောက် အကြပ်ကိုင်တဲ့နည်း၊ ကလိန်ကျတဲ့နည်းနဲ့ တခြားသူတွေရဲ့ အခွင့်အရေးတွေကို ချိုးဖောက်နေတာရယ်၊ ၇ – စိတ်လိုက်မာန်ပါ လုပ်တာရယ်လည်း ခရီးသည်တင် ယာဉ်မောင်းတဲ့သူများမှသည် ကားအကောင်းစားကြီး မောင်းနေတဲ့သူတွေဆီမှာပါ တွေ့ရတဲ့ အမူအကျင့်ပါ။ ဟုတ်ကဲ့လား မသိဘူး။\nကားနဲ့ ဝေးပါတယ်ဆိုရင် တန်းစီရတဲ့ နေရာတွေမှာလည်း အဲလို လူမျိုးတွေ တွေ့ရနိုင်ပါတယ်။\nမြန်မာ့စောက်ရှက်လက်(စ်) လမ်းစဉ်ဖာထီက ပေးခဲ့တဲ့ အမွေဆိုးကတော့ “ငတေစိတ်”ပါပဲ။ ဘယ်သူသေသေ ငတေမာရင်ပြီးရောဆိုတဲ့ စိတ်ဓာတ်မို့ “ငတေစိတ်”လို့ အနွတ္ထသညာ ပြုလိုက်ရတာပါပဲ။ ကိုယ်အနေချောင်ဖို့၊ ကိုယ် ကောင်းစားဖို့သာ အဓိက၊ ကျန်တဲ့သူ ဘာဖြစ်ဖြစ်ဆိုတဲ့ စိတ်ဓာတ်အမွေဆိုးကို ဗိုလ်နေဝင်းရဲ့မဟာလမ်းစဉ်က ပေးအပ်ခဲ့ပါတယ်။\nဗိုလ်နေဝင်းကို မုန်းတယ်လို့ ပြောကြသူတွေ ကိုယ်နှိုက်က ဗိုလ်နေဝင်းထားခဲ့တဲ့ စိတ်ဓာတ်အမွေကို ပျော်ပျော်ကြီး ဆက်ခံ ကျင့်သုံးနေကြတာ ရယ်စရာ အလွန်ကောင်းလှပါတယ်နော်။ သူ့ကို ဘုရားလို ကိုးကွယ်ခဲ့သူတွေမှာဆို သည့်ထက် ပိုဆိုးမှာဆိုတာလည်း တွေးမိရပါတယ်။\nအမယ်… ဘာတဲ့။ “မကောင်းနိုင်ရင် ကင်းအောင်နေ၊ မကင်းနိုင်ရင် ကောင်းအောင်နေ”ဆိုတဲ့ သြဝါဒ ရွှေတလွဲကိုတောင် ချတဲ့သူက ချနေကြသေး။ “မကင်းနိုင်ရင် ကောင်းအောင်နေ”ဆိုတာက တကယ်တော့ သည်မောင်တွေနဲ့ မကင်းနိုင်ဘူးလား၊ မကင်းနိုင်လို့ရှိရင် သည်မောင်တွေ အလိုကျသာ မှားမှား မှန်မှန်၊ ဆိုးဆိုး ကောင်းကောင်း အလိုက်အထိုက်နေဖို့ သင်ပေးတဲ့ သြဝါဒ ရွှေတလွဲပါ။ သူခိုးဓားပြနဲ့ မကင်းနိုင်ရင် သူတို့လိုပဲ လိုက်ခိုး၊ လိုက်လု၊ လိုက်ဓားပြတိုက်ဖို့ သွန်သင်တဲ့ အဆိုအမိန့်။ အဲဒါကို “ကောင်းအောင်နေ”ဆိုတဲ့ သကာနဲ့ ဖုံးလိုက်တာ။\nအဲဒါလည်း ဗိုလ်နေဝင်းလက်အောက်မှာ အနေချောင်သူတွေရဲ့ ပါးစပ်က ထွက်လာတဲ့ အဆိုအမိန့်ပါပဲ။ တနည်းအားဖြင့် “ငတေစိတ်”ကို အားပေးအားမြှောက် ပြုနေတဲ့ ပတ်ဝန်းကျင်ဆိုတာ ထင်ရှားစေတဲ့ အဆိုအမိန့်ပေါ့။\n“လူမှုရေးခေါင်းပါးတဲ့ ကိုယ်ရည်ကိုယ်သွေး စံလွဲမှု”\nဗိုလ်နေဝင်းနဲ့ သူ့မြန်မာ့စောက်ရှက်လက်(စ်) လမ်းစဉ်ဖာထီ တရားဝင် ကျဆုံးသွားခဲ့တာ ၁၉၈၈ ခုနှစ်က ဆိုတော့ အခုဆို ၃၁ နှစ်၊ မျိုးဆက်တဆက်စာတောင် ရှိခဲ့ပြီ။ ဒါပေမယ့် အဲဒီ့မျိုးဆက်က လက်ဆင့်ကမ်းခဲ့တဲ့ “ငတေစိတ်” အမွေအနှစ်ကတော့ ကျနော်တို့ လူ့ဘောင်မှာ တွင်ကျယ်နေဆဲပါပဲ။ ဟုတ်ကဲ့လား မသိဘူး။\nအထက်က ဖော်ပြခဲ့တဲ့ အချက် ၁၃ ချက်ဟာ တကယ်တော့ “လူမှုရေးခေါင်းပါးတဲ့ ကိုယ်ရည်ကိုယ်သွေး စံလွဲမှု” (Antisocial Personality Disorder) စိတ်ဝေဒနာရဲ့ ရောဂါလက္ခဏာတွေပါ။\nခက်တာက အဲဒီ့ရောဂါလက္ခဏာတွေဟာ ကြီးကြီးမာစတာများမှသည် အောက်ခြေဝန်ထမ်းများအထိ၊ အစိုးရ လုပ်ငန်းများမှသည် ပုဂ္ဂလိက လုပ်ငန်းများအထိ၊ ပညာတတ်ကြီးများမှသည် ပညာမဲ့များအထိ ရှိရှိလေသမျှ လူထု လူတန်းစား အလွှာအသီးသီးမှာ လှိုက်စားနေတယ်လို့ မြင်မိရပါတယ်။\nအဲဒီ့ “ငတေစိတ်”တွေ၊ အဲဒီ့ စံလွဲ စိတ်ဝေဒနာတွေ အရင့်အမာ အမြစ်တွယ် ချိုးကပ်နေတဲ့ လူ့ဘောင်ကို ကုနိုင်ပါဦးမလား။ ကျနော်ကတော့ တယ်မထင်မိတော့ဘူး။\nကိုယ့်ရင်သွေးလေးတွေ ရှေ့မှာ ကိုယ်နိုင်လို့ ရတဲ့သူကို မစာမနာ မထောက်မထားဘဲ တအားအနိုင်ကျင့်ပြလိုက်တာ၊ ခံလာလို့ကတော့ ဆော်ပြီသာမှတ်၊ ချစရာရှိရင် ကိုယ်က ဦးအောင် တီးလာခဲ့လို့ ကလေးတွေကို သွန်သင်နေကြတာ၊ သူတပါးကို လိမ်လည်လှည့်ဖျားပြီး ကိုယ်ကျိုးရှာပြနေကြတာများဟာ မျိုးဆက်တဆက်က နောက်တဆက်ဆီ အကျအန လက်ဆင့်ကမ်းပေးနေတဲ့ “ငတေစိတ်”အမွေတွေလေ။\nအဲတော့လည်း အဲသလို လူ့ဘောင်ကို အဖတ်ဆယ်ဖို့ ကြိုးစားသူဟာ ရူးနေသူပဲပေါ့။ စံလွဲစိတ်ဝေဒနာရှင် ၁၀၀ ကြားမှာ လူမှန်တယောက်အတွက် နေရာမှ မရှိတာပဲလေ။\nသည်လိုနဲ့ ကျနော်သည်လည်း ရွာပြင်မှာပဲ ထွက်ထိုင်နေမိရပါတော့တယ်။\nAuthor lettwebawPosted on 30 July 20195August 2019 Categories Discussion, Etiquette, Psychology1 Comment on အားလုံး ချမ်းသာကြပါစေ


သက်ဝေ: July 2012\nကျွန်မမှာ ကိုယ်ဝန်ရှိနေပြီဟု သိလျှင် သိချင်း စိတ်ကူးအတွေးထဲမှာ မြင်ယောင်လိုက်မိသည်က အသားဖြူဖြူ အရပ်ရှည်ရှည် မျက်လုံး နက်နက် ဆံပင် နက်နက်နှင့် အချောစားကြီး မဟုတ်သော်လည်း ဥာဏ်ရည် ထက်မြက်ကာ သွက်သွက်လက်လက် ချက်ချက်ချာချာနှင့် ချစ်စဖွယ်ကောင်းသော သမီးကလေး တယောက်သာ ဖြစ်သည်။ ကျွန်မနှင့် အတူတူ ဈေးတကာ ဈေး လှည့်ပတ်ပြီး shopping ထွက်ရန်၊ ကျွန်မနှင့် အဝတ် ဆင်တူတွေ ဝယ်ယူ ဝတ်ဆင်ရန်၊ မိန်းကလေးတို့ ကြိုက်တတ်သော လမ်းဘေးစာ ချဉ်ချဉ်စပ်စပ်များကို အိမ်က လူကြီးများ မသိအောင် တိတ်တိတ်ကလေး သွားစားရန်၊ ကျွန်မနှင့် တိုးတိုးဖေါ် တိုင်ပင်ဖေါ် သမီးကလေး တယောက်အဖြစ် နေ့စဉ်နေ့တိုင်း စိတ်ကူး မြင်ယောင်ကာ ကြည်နူး ပျော်ရွှင်နေခဲ့မိသည်။ ကျွန်မ၏ အတွေးကို အမျိုးသားအား ပြောပြမိတော့ “ခင်ဗျားလို သမီးဆိုးဆိုးလေးဆို ကျွန်တော် သမီးနှစ်ယောက် ထိန်းရတော့မှာပေါ့…” ဟု မချိသွားဖြဲ ပြောရှာသည်။\nသည်လိုနှင့် သားလေးလား သမီးလေးလား သိရန် အာထရာဆောင်း ရိုက်ရမည့်နေ့ကို ရောက်လာခဲ့သည်။ ထိုနေ့မနက် အိပ်ရာမှ နိုးနိုးချင်း စိတ်ထဲမှာ တမျိုးဖြစ်နေခဲ့သည်။ ဘာဖြစ်နေမှန်း ကိုယ့်ကိုကိုယ် သေသေချာချာ ဆန်းစစ်ကြည့်လိုက်သောအခါ အရင်ကလို သမီးလေးလိုချင်တာ မဟုတ်တော့ပဲ သားလေးသာ လိုချင် တောင့်တသောစိတ် ဖြစ်နေသည်ကို တွေ့ရသည်။ တချိန်လုံး သမီးလေးသာ လိုချင်နေခဲ့သော ကျွန်မ၏ စိတ်များ ထိုနေ့ မနက်မှာပင် ရုတ်ချည်း ပြောင်းလဲသွားခဲ့တာ အံ့သြစရာ… ထိုနေ့ မနက်က ဆေးခန်းမသွားခင် မရှိမဲ့ ရှိမဲ့ အချိန်လေးမှာ ဘုရားရှိခိုးရင်း သားလေးဖြစ်ပါစေ ဟု တတွတ်တွတ် ဆုတောင်းနေခဲ့မိတော့သည်။\nကျွန်မ ဆုတောင်း ပြည့်ခဲ့ပါသည်။ အာထရာဆောင်း ရိုက်ပေးသော ဆရာဝန်မက ယောင်္ကျားလေး… ဟု ပြောလိုက်သောအခါ ကျွန်မ တသက်မှာ တခါမှ မပျော်ဖူးသော အပျော်မျိုး၊ တခါမှ မခံစားဖူးသော ကြည်နူး ပီတိမျိုးဖြင့် ပြောမပြတတ်အောင် ဝမ်းသာ ပျော်ရွှင်ခဲ့ရပါသည်။ ကျွန်မဗိုက်ထဲမှာ ရှိနေသော ကလေး သေးသေးလေးဟာ သားကလေး တဲ့ ဟူသော ကြည်နူး ပီတိကို တစိမ့်စိမ့် ခံစားရင်း ကျွန်မ မျက်နှာမှာ တချိန်လုံး ပြုံးရွှင်နေခဲ့ပါသည်။ အမျိုးသားကတော့ ဘာလေးဖြစ်ဖြစ် ချစ်မည်ဟု ပြောထားပြီးသားမို့ ထူးထူးခြားခြား ပျော်ရွှင်မှုမျိုးကို မပြပါ။ အရာရာကို ထိန်းသိမ်း မျိုသိပ်တတ်ပြီး ခံစားချက်ကို လူမြင်အောင် မပြတတ်သော သူ့အကျင့်ကြောင့် ဖြစ်ပါလိမ့်မည်။ အပျော်လွန်ကာ ခုန်ဆွ ခုန်ဆွ ဖြစ်နေသော ကျွန်မကို ကြည့်ကာ “ထ တော့ မခုန်လိုက်ပါနဲ့ ငြိမ်ငြိမ်နေပါ ကြီးတော်လေး…” ဟု ပြောသော သူ့စကားသံမှ အပျော်များကိုတော့ ကျွန်မ ကူးစက်ခံစား၍ ရခဲ့ပါသည်။\nသားကလေး မွေးလာသောအခါ အားလုံးက တညီတညွတ်တည်း အဖေနှင့် တူသည်ဟု ပြောကြသည်။ ဒီလောက် မွေးပေါက်စ နီတာရဲလေး… ဘာမှ ရေရေရာရာ ခွဲခြား မရခင်မှာ အဖေနဲ့တူသည်ဟူသော အပြောကို ကျွန်မ နည်းနည်းမှ ခံစား၍ မရပါ…။ ကျွန်မ၏ ဝမ်းဗိုက်အတွင်းမှာ ကိုးလ ဆယ်လ ရှင်သန် နေထိုင်ခဲ့သော၊ နေ့တဒူဝ ကျွန်မ စားသောက် နေထိုင် လှုပ်ရှား ဆောင်ရွက်သမျှ အကောင်း အဆိုး အားလုံးကို ကျွန်မနှင့်အတူတူ မျှဝေ ခံစားကာ သွေးတူ သားတူ ကြီးပြင်းလာခဲ့သော၊ ကျွန်မ၏ ဗိုက်ကို ခွဲစိတ်၍ မွေးဖွားခဲ့ရသော ဤသားကလေးသည် တူချင်းတူ ကျွန်မနှင့်သာ တူသင့်သည် မဟုတ်ပါလော။ သားကလေး ရက်သားမှာပင် ကလေးက အဖေနဲ့ တူတာတော့… ဟူသည့် အပြောတွေကို ကျွန်မ တိတ်တဆိတ် မုန်းတီး နာကျင်နေခဲ့မိပါသည်။\nသို့သော်လည်း သူများတွေ ဘယ်လိုပြောပြော အပြစ်ကင်းစင်လှသော သားကလေးက ကျွန်မအတွက် ကမ္ဘာပေါ်တွင် ချစ်စရာအကောင်းဆုံး လူသားလေးတယောက်သာ ဖြစ်တော့သည်။ သားလေးသာ ကျွန်မ၏ ဘဝ ကျွန်မ၏ ကမ္ဘာ ဖြစ်လာခဲ့သည့်အပြင် ကမ္ဘာကြီးလောက်ကို ချစ်ရသောကြောင့် သားလေးကို ကမ္ဘာလုံး ဟုပင် ခေါ်မိသည်…။ အေးဆေးပြီး အငိုအရယ် နည်းလှသော သားလေးကို မျက်တောင်မခတ် ကြည့်နေရင်း အသက်ရှုရန်ပင် မေ့နေခဲ့ကြောင်း ကျွန်မကိုယ် ကျွန်မ ကြိမ်ဖန်များစွာ သတိထားမိလာသောအခါ ဆရာမ ဂျူး ရေးသားသော တဦးတည်းသော သား ဝတ္ထုကို အခေါက်ခေါက် အခါခါ ပြန်ဖတ်ရင်း သက်ပြင်းရှည်ကြီးများကို မကြာခဏ ချဖြစ်ခဲ့ပါသည်။\nကျွန်မ၏ ကမ္ဘာလုံးလေး တဖြည်းဖြည်း ကြီးလာပြီ… အများသူငါတွေ ပြောကြသလို ကလေးက အဖေနဲ့ တူတာတော့.. ဟူသော အသံတချို့ ပျောက်သွားပြီး ကလေးက အဖေနဲ့ အမေ ရောပြီး တူတာပဲ… ဟု ပြောတတ်လာကြပါသည်။ ထိုစကားကို စ ပြောသူ ကျွန်မ အချစ်ဆုံးသူငယ်ချင်း၏ လက်ကို ဆုတ်ကိုင်၍ သားလေးက ငါနဲ့လဲ တူလာတာ သေချာပါတယ်နော်… ဟု တဖွဖွ မေးနေခဲ့မိပါသည်။ သားကို သူ့အဖေနဲ့ တူတာ မနာလို တိုရှည်ဖြစ်ပြီး အမေနဲ့ မတူမှာ စိုးရိမ်နေသော ကျွန်မကို အမျိုးသားက မကြာခဏ ရယ်မော နောက်ပြောင်နေတတ်ပါသည်။\nသားလေးသည် အရွယ်နှင့်မလိုက်အောင် ထက်မြက် ထူးချွန်ပြီး အစစ အရာရာမှာ တည်ငြိမ် ရင့်ကျက် နားလည်နေခဲ့သည်။ သားကို မျက်စိအောက်က အပျောက်မခံနိုင်အောင် အကဲပိုခဲ့သော ကျွန်မ… သားလေး ပထမဆုံး ကျောင်းစတက်သည့်နေ့က မျက်ရည် တွေတွေကျကာ ရူးချင်သလိုလို ဖြစ်သွားခဲ့ပါသည်။ ကျောင်းမသွားခင် တပတ်လောက်ကတည်းက သားကို ကျောင်းအကြောင်း ပြောပြပြီး တူညီဝတ်စုံလေးများ ဝတ်ဆင်ကာ ကျောင်းတက်ကြသော ကလေးများကို လိုက်ပြခဲ့ပါသည်။ ကျောင်း မကြောက်အောင် ပုံပြင်စာအုပ်များ အရုပ်ကလေးများပါသော စာအုပ်များမှတဆင့် သားကို ကျောင်းနှင့် မိတ်ဆက်ပေးထားပြီးသား ဖြစ်သော်လည်း စိတ်ထဲမတော့ တထင့်ထင့်နှင့်…။ ထိုနေ့က ကျွန်မကိုယ်တိုင် သားကို ကျောင်းလိုက်ပို့ပါသည်။ ကျောင်းရှေ့မှာ ကားရပ်ပေးလိုက်သောအခါ လာကြိုသော ဆရာမကလေး၏ လက်ကိုဆွဲကာ အမေလုပ်သူကို တချက်ကလေးမျှ လှည့်မကြည့်ပဲ ကျောင်းထဲသို့ ဝင်သွားသော သားကို ကျွန်မ အံ့သြတကြီး ကြည့်နေမိပါသည်။ ဘုရားရေ… သံယောဇဉ်ကတော့ ခပ်ပြတ်ပြတ်ထဲကပါလား…။ တဆက်တည်းမှာပင် ကျွန်မ၏ ချစ်လှစွာသော ခင်ပွန်း၊ သား၏ ဖခင်ဖြစ်သူကလည်း ၃ နှစ်သားထဲက သူ့ မိဘများနှင့် ခွဲကာ ကြီးတော်များ ဘကြီးများနှင့် တနယ်တကျေးမှာ နှစ်အတန်ကြာ လိုက်ပါ နေထိုင်ခဲ့ဖူးသည်ကို ပြန်အမှတ်ရမိတော့ ကျွန်မ တယောက်တည်း ပြုံးရယ်မိပါတော့သည်။\nတစ တစ ကြီးပြင်းကာ လူလားမြောက်လာသော သားကလေးသည် ရုပ်ရည်အားဖြင့် အဖေနှင့်သာ တူသည် ဟု ပြော၍ မရတော့ချေ။ အဖေရော အမေပါ နှစ်ယောက်စလုံးနှင့် တူသည်ဟု ပြောကြတော့ အကျေနပ်ကြီး ကျေနပ်နေရသူမှာ ကျွန်မဖြစ်သည်။ သို့သော် သားကလေး၏ အမူအယာ အကျင့်စရိုက် အပြုအမူ အပြောအဆို အနေအထိုင်များ ကြိုက်နှစ်သက်သောအရာများ အားလုံးမှာ သူ့အဖေနှင့် ချွတ်စွပ်တူနေသည်ကို အခြားသူများက အလွယ်တကူ မသိနိုင်သော်လည်း သားနှင့်အတူ အချိန်ပြည့် ရှိနေသော ကျွန်မကတော့ ကောင်းကောင်းကြီး သိနေခဲ့ပါသည်။\nသားကလေး လေးဖက်သွားတတ်သောအချိန်က ဖြစ်ပါသည်။ တညနေ ကျွန်မ ခေါင်းလျှော်ပြီး ဆံပင်များကို ခြောက်လွယ်အောင် မစည်းပဲ သူ့အတိုင်း ချထားချိန်မှာ သားကလေးက လေးဖက်တွားကာ ကျွန်မအနားကို ရောက်လာပါသည်။ သားလေး လက်ထဲတွင်မူ ဆံပင်စည်းသော သိုးမွေးကွင်း အနီရောင်လေးကို သူ့လက်ချောင်း ဖေါင်းဖေါင်းကလေးနှင့် ကိုင်လျက်… ကျွန်မမှာ သားကလေးကိုတလှည့် ခေါင်းစည်းသော ကွင်းကလေးကို တလှည့် ကြည့်ရင်း အံ့သြစိတ်ကို ထိန်းမရအောင် ဖြစ်ခဲ့ရပါသည်။ သားကလေး၏ ဖေဖေက ကျွန်မ၏ ခါးကျော်သော ဆံပင်ရှည်များကို နှစ်သက် မြတ်နိုးသော်လည်း ဆံပင်များကို မစည်းပဲ သည်အတိုင်း ချထားလျှင် မကြိုက်ချေ။ ဆံပင်ရှည်များကို မဖြတ်နိုင်သော ကျွန်မကလည်း သူ့စကားကို နားထောင်၊ သူ့အကြိုက်ကို လိုက်ကာ အမြဲ စည်းနှောင်ထားသည်သာ။ ယခုလည်း ငါးလကျော် ခြောက်လနီးနီး ရှိပြီး စကားပင် မပြောတတ်သေးသော သားကလေးက ကျွန်မ ဆံပင် ချထားသည်ကို နှစ်သက်ပုံမရ…။ ဆံပင်များကို စည်းနှောင်ရန် ခေါင်းစည်းကွင်းကလေးကို လေးဖက်တွားကာ လာပေးသည်လေ…။ သူတို့ သားအဖ နှစ်ယောက် တူညီပုံများကို ရေးပြနေရလျှင်ဖြင့် ကျွန်မစာမှာ ဆုံးနိုင်မည် မထင်။\nသားကလေး အသက် ၈ နှစ် အထိ ကျွန်မ အလုပ်မလုပ်ပဲ သားကို အရိပ်တကြည့်ကြည့်နှင့် အချိန်များအားလုံး သားကို ပေးခဲ့သည်။ သားကလေးနှင့် ကျွန်မသည် သားလေး ကျောင်းသွားနေသော အချိန်မှလွဲ၍ တခြားအချိန်များမှာ လုံးဝ မခွဲခွာဖူးပါ။ ကျွန်မ ချစ်ရသော သားကလေးသည် အေးဆေးသည်။ စကားနည်းသည်။ ပြောစရာရှိလျှင်တော့ ချက်ကျ လက်ကျ ပြောတတ်သည်။ ဘာမှ မပူဆာတတ်၊ ကွန်ပလိန်း မတက်တတ်၊ မလိမ်ညာတတ်၊ ဟန်မဆောင်တတ်၊ အချိန်တော်တော်များများမှာ စာဖတ်နေတတ်တာ များသည်။ မှတ်ဥာဏ်ကောင်းသည်။ အတန်းထဲမှာ စာတော်သောကလေး၊ ကိုယ့်ကိုကိုယ် ယုံကြည်မှု အပြည့်ရှိသော၊ စည်းကမ်းရှိပြီး မပျင်းတတ်သော စံပြ ကျောင်းသားလေး တယောက် ဖြစ်သည်။ ကျွန်မက စကားများသည် အပေါင်းအသင်းများသည် ပူညံပူညံ ပွစိပွစိ လုပ်တတ်သည် ဥာဏ်ကောင်းသော်လည်း ဝီရိယမရှိ၊ ကိုယ့်ကိုကိုယ်လည်း ယုံကြည်မှု မရှိ၊ တခုခုဆို ပျင်းရိကာ အတတ်နိုင်ဆုံး အချိန်ဆွဲတတ်သည်။ ထိုသို့သော ယေဘုယျ အကြောင်းအရာလေးတွေမှာ သားကလေးသည် ကျွန်မနှင့် တူမနေသည့်အတွက်မူ ကျွန်မ များစွာ ဝမ်းသာ ခဲ့ရသည်။\nကျွန်မက ခရက်ဒစ်ကဒ် အေတီအမ်ကဒ်တွေ ဘယ်လောက်ပင် ပါပါ၊ အိပ်ထဲ ပိုက်ဆံအရွက်မပါလျှင် မနေတတ်သူတယောက်ဖြစ်သောကြောင့် အမြဲလိုလို စိုးရိမ်တကြီးဖြင့် သားကို မုန့်ဖိုး ပိုပိုလျံလျံ ပေးတတ်သည်။ သားကတော့ ထိုမုန့်ဖိုးတို့ကို လိုအပ်သလောက်သာ သုံးပြီး ပိုသမျှကို စုဆောင်းတတ်သည်။ အကြွေစေ့တွေ များလာလျှင် ပိုက်ဆံ အရွက်များနှင့် လဲလှယ်ကာ စုသည်။ ထို့ထက် ပို များလာလျှင် ဒေါ်လာ ဝယ်စုသည်။ ဘုရားရေ… ကျွန်မဘဝမှာ ပိုက်ဆံစုသည့်အလုပ်ကို တခါမှ မလုပ်စဖူး…။\nသားလေးတို့ ကျောင်းတွေသည် မနက် ၇ နာရီ ကျော်မှာ အရောက်သွားရသည်။ ထိုအခါ သားလေး အိပ်ရာမှ ထသည့် အချိန်မှာ ၆ နာရီ ၁၅ မိနစ် ဖြစ်သည်။ ယခုအချိန်အထိ သားလေးကို ကျောင်းသွားဖို့ တခါမှ ခက်ခက်ခဲခဲ မနှိုးခဲ့ရချေ။ သည်နေရာမှာတော့ စောစောအိပ်ပြီး စောစောထတတ်သော အဖေတူ သားကလေးသည် မနက် ထရန် Alarm ပေးထားပြီး အိပ်ရာထ ရေချိုး အဝတ်လဲ မနက်စာ စား စသည်ဖြင့် အစီအစဉ်အတိုင်း စနစ်တကျ လှုပ်ရှားသူ ဖြစ်သည်။ သူတို့ သားအဖနှစ်ယောက် ၆ နာရီ ၄၅ လောက် အိမ်က ထွက်ကြချိန်မှာ ကျွန်မက နိုးတဝက် အိပ်တဝက်ဖြင့်သာ အိပ်ယာထဲမှာ ကျန်ခဲ့စမြဲ…။\nသားကလေး အသက် ၁၂ နှစ်မှာ နှစ်ဖက်သော မိဘ ဖိုးဖွား ညီအကို မောင်နှမတွေ စုံလင်စွာဖြင့် ရှင်ပြုပေးလိုက်သည်။ ခေါင်းပြောင်ပြောင် လုံးလုံးလေးနှင့် ကိုရင် ဝဝကလေးကို ကြည့်ရင်း ကြည်နူးစွာဖြင့် ချစ်ခင်စိတ်များ တိုးပွားရသည်။ တခါမှ အိမ်နဲ့ အဝေးမှာ ခွဲမအိပ်ဖူးသော သားကလေးအတွက် တကြောင့်ကြကြ ဖြစ်နေရသည်။ သားဖေဖေကလည်း အလုပ်မအားသောကြောင့် သားနှင့်အတူ ရဟန်း မဝတ်နိုင်။ သို့သော်လည်း သားကလေးသည် သာသနာ့ဘောင်တွင် ကိုးရက် တိုင်တိုင် ပျော်မွေ့ခဲ့သည်။ သူ့ကို စိတ်မချသောကြောင့် မနက်တခေါက် ညတခေါက် သွားကြည့်ခြင်းကို သူက မနှစ်သက်။ တတိယမြောက်နေ့တွင်မူ နောက်နေ့တွေမှာ လာကြည့်ရန်မလိုတော့ကြောင်း၊ သူ အစစ အဆင်ပြေကြောင်း စိတ်ပူရန် မလိုကြောင်းနှင့် သူ ကိုရင်ထွက်မည့်နေ့ မှသာ လာတော့ရန် အတိအလင်းပင် ဖွင့်ပြောခဲ့သည်။ အမေနှင့် အနီးကပ် လက်ပွန်းတတီးနေခဲ့သော သားမို့ အမေကို လိုအပ်သည်ထက် ပို၍ တွယ်တာနေလေမည်လား ဟူသော ကျွန်မ၏ ပူပူပန်ပန် အတွေးများသည် သား၏ ပြတ်သားသော စကားအောက်တွင် ကွယ်ပျောက်သွားခဲ့သည်။ သံယောဇဉ်နည်းတာ ကောင်းတာပေါ့လေ မခံစားရဘူးပေါ့… ဟု ဖြေသိမ့်ကာ တွေးနေမိသည်။ ပြောရလျှင် ကျွန်မက စိတ်နှလုံး ပျော့ပျောင်းပြီး အရာရာကို ချစ်ခင်တွယ်တာတတ် သံယောဇဉ်ကြီးတတ်သူတယောက်…။ ချစ်တတ်သော သူများသည် မချစ်တတ်သော သူများထက် ပို၍ ထိခိုက်နာကျင် ခံစားရတတ်စမြဲ မဟုတ်လား… သားပိစိလေး ကြီးလာရင် အချစ်ကြောင့် ထိထိခိုက်ခိုက် မခံစားရဖို့အရေး ကြိုတင် တွေးဆ ပူပန်နေတတ်သော အမေတယောက်၏ အတ္တများမှာ တဆိတ်တော့ အံ့သြစရာပင်…\nဖိနပ် အဝတ်အစား အသုံးအဆောင် ဘယ်အရာကိုမှ မပူဆာတတ်သော၊ ဗိုက်ဆာနေချိန်များမှာ ဗိုက်ဆာတယ် ဟု မပြောတတ်ပဲ ရေခဲသေတ္တာကို ဖွင့်ပြီး စားစရာ ရှာနေတတ်သော၊ အဝတ်ဆိုလျှင် အရောင်မှိန်မှိန်များကိုသာ နှစ်သက်တတ်သော၊ ကြိုက်နှစ်သက်သော တီရှပ်များ ဘောင်းဘီများကို ဘယ်အချိန်မှာ မဆို ဘယ်လိုလမ်းမျိုးကို မဆို ထပ်ခါတလဲလဲ ဝတ်တတ်သော၊ ဆီများများနှင့် ကြော်ထားသော အစားအစာများ၊ ပေါင်မုန့် ကြက်ဥ ချိစ် ဝက်ပေါင်ခြောက် ဝက်အူချောင်း စသော အနောက်တိုင်း အစားအစာများကို ကြိုက်နှစ်သက်သော၊ အရာရာမှာ စည်းစနစ်ကျသော၊ ပိုက်ဆံ စုတတ်သော၊ သံယောဇဉ် အတွယ်အတာ နည်းပါးပုံရသော၊ လက်ချိုးရေတွက်၍ ရနိုင်လောက်အောင် နည်းပါးသော သူငယ်ချင်းမိတ်ဆွေများကို ခပ်မှန်မှန်သာ ဆက်ဆံ ခင်မင်တတ်သော၊ မလိုအပ်ပဲ အလွန်အကျွံ အားမနာတတ်သော၊ စိတ်ခံစားမှုများကို လွယ်လင့်တကူ ထုတ်မပြတတ်သော… စသည့် သားလေး၏ အကျင့်စရိုက်များမှာ တနေ့ထက် တနေ့ အဖေနှင့်သာ တူလာသည်ကို ကျွန်မ ဘယ်လိုမျှ မငြင်းနိုင်ပါချေ။ ကျွန်မနှင့်ကတော့ ထိုအချက်တွေအားလုံးမှာ ဆန့်ကျင်ဖက်… မွေးထားရသော အမေနှင့် အနည်းငယ်ကလေးမျှပင် မတူရကောင်းလားဟု သားကို ငြူစူလျှင်လည်း သားအဖနှစ်ယောက်စလုံးက ကျွန်မကို ချစ်စနိုး လှောင်ပြောင်ကာ အသံထွက်အောင် ရယ်မောနေကြသည်သာ။\nသို့သော် သားကလေးသည် အိမ်အောက်တွေမှာ ပုံစံအမျိုးမျိုးဖြင့် တွေ့ရတတ်သော ကြောင်ကလေးများကို ချစ်ခင်နှစ်သက်စွာဖြင့် မီမီ မီမီ ဟု လိုက်ခေါ်တတ်သည်။ တခါတရံ ကြိုးကလေး တန်းလန်းဖြင့် သခင်တွေနောက် ကောက်ကောက် ကောက်ကောက် လိုက်နေတတ်သော ခွေးပုလေးများကို လိုချင်သည်ဟု ပြောတတ်သည်။ ပလတ်စတစ်ဗုံးလေးများထဲမှာ တလှုပ်လှုပ်ဖြင့် ဆော့ကစားနေတတ်သော Hamster လေးများကို ဝယ်ပေးမလားဟု မေးတတ်သည်။ အင်း… သည်လိုဆိုပြန်တော့ သားကလေးသည် ကျွန်မထင်သလောက် နှလုံးသားအေးစက်ကာ သံယောဇဉ်နည်းပါးသောသူတယောက်တော့ဖြင့် မဟုတ်တန်ရာ…\nတခါ သားတို့ ကျောင်းက Art Lesson အတွက် ပန်းချီဆွဲစရာ ဆေးတွေ စုတ်တံတွေ ဝယ်ပေးရပြန်သည်။ သူဆွဲသော ပန်းချီကားများမှာ အများအားဖြင့်တော့ ကျွန်မသိပ်မသိသော ကာတွန်းဇာတ်ကောင် ပုံများဖြစ်သည်။ သားကလေး ဆွဲသော ပုံများမှာ အသက်ပါကာ တူလွန်းသဖြင့် သူငယ်ချင်းများက ပိုက်ဆံပေးကာ ဝယ်ယူကြသည် ဟု သားကပြန်ပြောသောအခါ ကျွန်မ ရင်ဘတ်ကို ဖိရသည်။ သားရယ်… သူငယ်ချင်းတွေကို ပိုက်ဆံနဲ့ ရောင်းရတာ အားနာစရာကြီး… အလကားပေးလိုက်ရောပေါ့… ဟု ပြောမိသောအခါ သားက သူရင်းနှီးထားရသည်များ နှင့် ပေးလိုက်ရသော အချိန်တို့ကို တွက်ပြကာ သူ့ လက်ရာအတွက် ဤမျှသော ငွေကြေးကို ယူရန် သင့်တော်ကြောင်း စီးပွားရေးပညာရှင်ကြီး တယောက်နှယ် စနစ်တကျ ကျွန်မကို ရှင်းလင်း ပြောဆိုပြလေသည်။\nသားကလေး အသက် ၁၀ နှစ်ကျော်ကျော်တွင် သီချင်းနားထောင်ရန် iPod ဝယ်ပေးပါ ဟု ပြောလာသောအခါ အူလှိုက် အသည်းလှိုက် ပျော်ရွှင်စွာ လိုက်ဝယ်ပေးသူမှာ ကျွန်မဖြစ်သည်။ ကျွန်မ၏ သားကလေးသည် သီချင်း ဂီတနှင့် ပျော်မွေ့တတ်ပြီကော…။ သားဖေဖေသည် ဂီတနှင့် ပတ်သက်လျှင် တီးလုံးသံ သက်သက်ကိုပင် တခါတရံမှ နားထောင်တတ်သူလေ…။ သိပ်မကြာခင်မှာ သားကလေးက iPod နှင့် တွဲနားထောင်ရန် သူစုထားသော မုန့်ဖိုးဖြင့် Beats Headphone တခု ဝယ်လာပြန်သည်။ သူ့အတန်းဖေါ် သူငယ်ချင်းများနှင့် ဆင်တူ ဝယ်ကြသည် ဟု ဆိုသည်။ ထိုပစ္စည်းမှာ ဈေးမသေးလှချေ။ ပိုက်ဆံနှင့် ပတ်သက်လာလျှင် စည်းကမ်းတကျ သုံးစွဲတတ်သော်လည်း သူတို့ လိုချင်သောအရာဆိုလျှင် ဘယ်လောက်ပင်ဈေးကြီးကြီး နည်းနည်းမှ အနှမျော အတွန့်တိုမရှိပဲ ဝယ်တတ်သော အကျင့်မှာ သူ့ အဖေနှင့် ချွတ်စွတ်။ ထိုကျသင့်ငွေကို ကျွန်မ ပြန်ပေးချင်လိုက်သည်မှာ လက်ကို ယားနေသည်။ သို့သော် သားဖေဖေက ထားလိုက် သူ့ဟာသူ ကြိုက်တာ သုံးပစေ… နေရာတိုင်း လိုက်ပြန်မပေးနေနဲ့… ဟု တိုးတိုးပြောကာ တားမြစ်သောကြောင့် ကျွန်မမှာ မအီမလည်နှင့် ငြိမ်နေလိုက်ရသည်။ သောကြာည စနေည လို ညမျိုးမှာ နားမှာ Headphone တပ်ရင်း အိပ်ယာထဲမှာ သီချင်းနားထောင်ကာ ဇိမ်လုပ်နေတတ်သော သားကိုကြည့်ပြီး ကျွန်မ ဝမ်းသာရသည်။ အင်း.. ဒီလိုဆိုတော့လည်း ကျွန်မသားကလေးသည် သည်အဖေ သည်အမေ နှစ်ယောက်စလုံးနှင့် မျှမျှတတ တူညီနေတာပါပဲလား ဟု ကျွန်မ ကျေကျေနပ်နပ်ကြီး လက်ခံမိပါသည်။\nသားတယောက်တည်း ပျင်းစရာကြီး ညီမလေး တယောက်လောက် မလိုချင်ဘူးလား ဟူသော အမေးကို ခါးခါးသီးသီး ငြင်းဆန်သော သားကလေးသည် သူ၏ တဝမ်းကွဲ ညီလေး ညီမလေးများအကြားမှာ လူကြီးဆန်ဆန် မျှမျှတတ အလိုက်သင့် အလျားသင့် ပေါင်းသင်း ဆက်ဆံတတ်သည်ကို တွေ့မှ ကျွန်မ စိတ်အေးရတော့သည်။ သားကလေးကို ကိုယ့်အတွက်သာသိပြီး တကိုယ်ကောင်းဆန်ဆန် နေတတ်သော အတ္တကြီးသည့် လူကလေးတယောက် မဖြစ်စေချင်ပါ။\nသားကလေး ကြီးလာရင် အိမ်ထောင်မပြုပဲ မေမေတို့နဲ့ပဲ နေမလား ဟူသော အတ္တကြီးမားလှသော မေးခွန်းမျိုးကို ကျွန်မ နှစ်ကြိမ် သုံးကြိမ် မေးခဲ့ဖူးပါသည်။ မလိမ်ညာတတ်သော ဟန်မဆောင်တတ်သော သားကလေးက ကျွန်မ စိတ်ချမ်းသာစရာ အဖြေမျိုး မပေးခဲ့ပါ။ Generation ပျောက်သွားမှာပေါ့ ဟူသော လူကြီးဆန်ဆန် သူ့အပြောမှာ ကျွန်မ ငိုရအခက် ရယ်ရ အခက်။ နောက်ကို ဤသို့သော မေးခွန်းမျိုးကို ဘယ်တော့မှ ထပ်မမေးမိရန်သာ ကိုယ့်ကိုကိုယ် ဆုံးမရသည်။ အလားတူပင်… နောက်ကို မမေးရန် ဆုံးဖြတ်ထားသော မေးခွန်းတခုမှာ ဖေဖေနဲ့ မေမေ ဘယ်သူ့ကို ပိုချစ်သလဲ ဟူသော မေးခွန်းဖြစ်သည်။ စကားစပြောတတ်သော အချိန်မှစကာ ယခုအချိန်အထိ ထိုမေးခွန်း၏ အဖြေမှာ တသမတ်တည်း… နှစ်ယောက်စလုံးကို အတူတူ ချစ်တယ် ၅၀ - ၅၀ ပဲ ဟူ၍သာ ဖြစ်သည်။ ကျွန်မ လိုချင်သော မေမေ့ကို ပိုချစ်တယ် ဟူသော အဖြေမျိုး မရသော်လည်း သားကလေး၏ ရိုးသား ဖြောင့်မှန်သော အဖြေလေးကို ကျွန်မ မက်မောပါသည်။ တခါတရံတွင်မူ ကျွန်မက သားရယ် သားလေးကို မေမေက မေမေ့ဗိုက်ထဲမှာ အကြာကြီး ခေါ်ထားရတာလေ… မေမေ့ကို နည်းနည်းတော့ ပိုချစ်သင့်တာပေါ့… ဟု အထွန့်တက်ကာ ကျီစယ်မိပါသည်။ ထိုအခါ သားလေးက မေမေကလည်း မေမေတယောက်တည်း သားကို မွေးလို့မှ မရတာ… ပါပါ မရှိရင် သားသား မရှိ၊ မေမေ မရှိရင် သားသား မရှိလေ… ဒါကြောင့် အတူတူပဲ ချစ်တာပေါ့… ဟူသော စကားကို ဒိုးဒိုးဒေါက်ဒေါက် ပြန်ပြောပါသည်။ ထိုမျှသာမက သူတို့ ကျောင်းမှာ သင်ရသော Human Fertilization နှင့် သက်ဆိုင်သော အကြောင်းအရာများကိုပါ ရှင်းလင်းပြောပြရန် စကားစတတ်ပါသေးသည်။ ထိုအချိန်မျိုးတွင် ဘုရားရေ ဟု အကြိမ်ပေါင်းများစွာ ရေရွတ်ရင်း စားစရာ တခုခု ရှာပေးပြီး သူတို့ သားအဖကို ပါးစပ်မြန်မြန်ပိတ်ခိုင်းရသူမှာ ကျွန်မသာ…။\nသားကလေးသည် ကျွန်မလိုပင် ကြောင်ကလေး ခွေးကလေးတွေကို ချစ်တတ်သည်၊ သီချင်းတွေ နားထောင်တတ်သည် စာဖတ်တတ်သည်။ အင်္ဂလိပ်လိုသာမက တရုတ်လိုပါ အက်ဆေး လှလှတွေ ရေးတတ်သောကြောင့် မကြာခဏ ပြိုင်ပွဲတွေ ဝင်ရသည်။ ဆုတွေ ရသည်။ English Literature ကို အတန်းထဲမှာ အမှတ်အများဆုံး ရတတ်သည်။ တခါတရံမှာ ကျွန်မ မတတ်သော ပန်းချီဆွဲခြင်း အမှုကို ပြုတတ်သည်။ ကျန်တာတွေမှာ ကျွန်မနှင့် မတူသော်လည်း ထိုအချက်များမှာ ကျွန်မနှင့်တူနေသည်ကို ကျွန်မ အလွန် ကျေနပ်ရသည်။ တနေ့ တနေ့ ထိုကမ္ဘာလုံးလေး ဘယ်နေရာမှာများ ကျွန်မနှင့် တူလာလေမည်ကို ကြည့်ရသည်မှာ အမော…။\nတရက်ကတော့ သားလေး၏ ရေချိုးခန်းအဝင်ဝရှိ စင်ကလေးပေါ်တွင် စာအုပ် တအုပ်တွေ့ရသည်။ နောက် တရက် နှစ်ရက် သုံးလေးရက် ကျွန်မ ဆက်တိုက် သတိထားကြည့်မိသောအခါ သားလေးသည် ရေချိုးခန်းဝင်လျှင် စာအုပ်ဖတ်နေတတ်ကြောင်း သေချာသွားသည်။ ထိုအခါ သားဖေဖေကို သားဆီမှာ ကျွန်မနှင့်တူသော အချက် တချက် ထပ်တိုးလာပြီဟု အကျိုးအကြောင်း ပြောပြရင်း ဝမ်းပမ်းတသာ သတင်းပေးမိသောအခါ သားဖေဖေက ကျွန်မကို အရူးမ ဟု နာမည်ပေးလေတော့သည်။\nသို့သော် သားကလေးသည် သင်္ချာတွက်လျှင် အလွန် ရှမ်းတတ်သည်ကို တဖြေးဖြေးနှင့် ကျွန်မ သိလာခဲ့သည်။ မြတ်စွာဘုရား… တချိန်လုံး အဖေနဲ့ တူနေခဲ့သမျှ ဒီနေရာမှာတော့ အလွဲကြီး လွဲပါပေါ့လားဟု တွေးရင်း စိတ်မသက်မသာ ဖြစ်ရသည်။ ဟုတ်သည်… ကျွန်မ ငယ်ငယ်က သချာင်္မှာ ရှမ်းတတ်လွန်းသောကြောင့် ဆရာမများက ရှမ်းမ ဟု ခေါ်ကြသည်။ အခုတော့ သားကလေးက သည်လို မကောင်းတဲ့ အချက်မှာ ကျွန်မနှင့် ချွတ်စွတ် တူနေလေပြီကော…။ သားကလေးသည် သချာင်္ပုစ္ဆာများတွင် အပေါ်တကြောင်းမှာ7ဟု ရေးထားသော်လည်း နောက်တကြောင်းတွင်9ဖြစ်သွားတတ်သည်။ အပေါ်တဆင့်မှာ ရေးထားသော အနှုတ်လက္ခဏာက အောက်တဆင့် ရောက်သောအခါ အပေါင်း ဖြစ်သွားသည်။ မေးခွန်းထဲက ဂဏန်းများကို အဖြေလွှာထဲ ကူးရေးရာမှာ တလွဲကူးရေးတတ်သည်။ အဖြေမှန် ရပြီးသည့်တိုင် အောက်ဆုံးမှာ Answer = ဟု အဖြေထိုးသောအခါ တလွဲကူးရေးတတ်ပြန်သည်။ သချာင်္ဆို ဘယ်တော့မှ ၁၀၀ ပြည့်သည်မရှိ၊ အမှတ်များမှာ ဟိုက ဒီက ဆီလို အပေါက်ရှာပြီး ရော့နေလေတော့သည်။ ထိုအခါ တအိမ်လုံးက Like Mother, Like Son ဟု ဝမ်းမြောက်ဝမ်းသာ ထောပနာ ပြုကြလေသည်။ တူမယ့် တူတော့လည်း တလွဲ… သားရယ်…\nအခုဆိုလျှင် ချစ်ရသော ကျွန်မ၏ သား ကမ္ဘာလုံးလေး အသက် ၁၄ နှစ် ပြည့်ပြီးသွားပြီ။ ဖေဖေ မေမေတို့ထက်လည်း အရပ် ပိုရှည်သွားပြီ။ လူကြီးလေးတယောက်နှင့်လည်း အတော်ကို တူလာပြီ။ ငယ်ငယ်က ကျွန်မနှင့် မတူသောကြောင့် အလိုမကျခဲ့ရသမျှ အခုအချိန်မှာတော့ ဘာမှ ထူးထူးခြားခြား မခံစားနေတော့ပြီ။ သားလေး သူ့ဖေဖေဆီက ကောင်းတဲ့ အကျင့်လေးတွေ ရတာကိုလည်း ကြည်ဖြူပေးလိုက်မည်။ ကျွန်မနှင့် မကောင်းတဲ့ အကျင့်လေးတွေ လာတူနေတာကိုလည်း ဒီတိုင်း ရယ်ကာ မောကာ ကြည့်နေလိုက်မည်။ ဖေဖေ မေမေတို့ရဲ့သားဟာ ဖေဖေ မေမေ နှစ်ယောက်စလုံးနဲ့ မျှမျှတတ တူရပေမပေါ့…။\nရှေ့လျှောက် သားကလေးကို သူ ဝါသနာပါသော လမ်းကို ဖြောင့်ဖြောင့်ဖြူးဖြူး လျှောက်နိုင်ရန်၊ သူ ဖြစ်ချင်သော ဆန္ဒများ မတိမ်းမစောင်းပဲ ဖြစ်မြောက်စေရန် ကျွန်မ လိုအပ်သလို ကူညီ ပံ့ပိုးပေးမည်။ ကိုယ်က မိဘပဲ ဟုဆိုကာ ကလေးကို အနိုင်ယူပြီး ကိုယ်လိုချင်သလို ပုံစံခွက်ထဲ အတင်း ထိုးသွင်းထည့်တတ်သော မိဘမျိုး ကျွန်မ မဖြစ်ချင်ပါ။ စုန်ရေသာ ရှိပြီး ဆန်ရေ မရှိသော မိဘမေတ္တာအကြောင်း ပါးစပ်မှ ထုတ်ဖေါ် ပြောပြစရာမလိုပဲ သားကလေး သိနေအောင် ကျွန်မ အစဉ်အမြဲ ကြိုးစားနေမည်သာ…။\n(၂၂ မေ ၂၀၁၂)\nJuly 2012 - International Look Magazine\nPosted by သက်ဝေ at 12:35 PM 29 comments:\nဆရာဝန်နှင့် တွေ့ချိန်တွင် ဆရာဝန်က ဘာဖြစ်သလဲ ဟု မေးပါသည်။\nနားကြပ်ဖြင့် ရင်ဘတ်ကို ထောက်ကာ စမ်းသပ်တော့အံ့ဆဲဆဲ ဆရာဝန်ကို ဟိုး… ဟိုး… ဆရာ… ခဏနေပါအုံး… ကျွန်တော် ပြောပြပါရစေ… ဟု တောင်းပန်ကာ ဖြစ်ကြောင်း ကုန်စင်ကို ပြောပြရန် လည်ချောင်းကို အနည်းငယ် ရှင်း… အသက်ကို ဝအောင် ရှုသွင်းကာ ဒီလိုပါ ဆရာ… ဟု စကား စ လိုက်သည်။\n- ကျွန်တော် မြင်နေရတယ်\n- သူတို့ ကျွန်တော့ဆီကို လာနေကြတယ်…\n- ကျွန်တော် ကြားနေရတယ်\n- သူတို့ ကျွန်တော့ကို လာပြောနေကြတယ်…\n- ကျွန်တော် ထွက်ပြေးရတော့မယ်…\n- သူတို့ ကျွန်တော့နောက်ကနေ လိုက်လာနေကြပြီ…\n- ကျွန်တော့ကို ဆေးကုပေးပါ ဆရာ…\n- ကျွန်တော် ဆရာ့ကျေးဇူးကို ဘယ်တော့မှ မမေ့ပါဘူး…\nစကားအဆုံးတွင် ဆရာဝန်က ခေါင်းကို ဖြေးညှင်းစွာ ယမ်းလိုက်သည် (ဟု ထင်သည်)\nပါးစပ်မှ တစုံတခုကို ရေရွတ်လိုက်သည် (ဟု ထင်သည်)\nနားထဲမှာ အသံတခု ကြားလိုက်သည် (ဟု ထင်သည်)\nထိုအသံသည် အင်္ဂလိပ်စာလုံး တခုဖြစ်သည် (ဟု ထင်သည်)\nထိုစကားလုံးသည် H-A-L-L-U-C-I-N-A-T-I-O-N ဖြစ်လိမ့်မည် (ဟု ထင်သည်)\nPosted by သက်ဝေ at 5:20 PM 15 comments:\nစနေနေ့ မနက်ခင်းသည် အခါများစွာကလိုပင် နှစ်လိုဖွယ်ရာ ကြည်ကြည်လင်လင်…။\nသို့သော် စိတ်ထဲမှာတော့ အိမ် ဆိုတာ ရှင်းစရာ လင်းစရာ လုပ်စရာ ကိုင်စရာ ဝေယျာဝစ္စ အလွန်များသော နေရာတခုသာ ဖြစ်ပေတော့သကိုး ဟု မကျေမချမ်းဖြင့် ကောက်ချက်ချနေမိသည်။ ဒီတပတ် အိမ်ရှင်းမည် ဟု ကြိုတင်တွေးတောထားသည့်အတိုင်း အိပ်ရာနိုးနိုးချင်း မျက်နှာသစ် သွားတိုက်၊ ကော်ဖီတခွက် သောက်ပြီး တအိမ်လုံးကို လှည့်ပတ် ကြည့်ရင်း ဘယ်နားက စရှင်းရပါ့မလဲဟု စဉ်းစားနေမိသည်။ သည်လိုအချိန်မှာ လက်ပတော့၊ အိုင်ပက် အိုင်ဖုန်းနှင့် ဖတ်လက်စ ဝတ္ထုများ မဂ္ဂဇင်းများကို မျက်စောင်းပင် ထိုးမကြည့်ရဲ…။ ထိုအရာများကို တို့ ထိ လိုက်မိပါက အိမ်ရှင်းသောအလုပ် ပြီးမြောက်အောင်မြင်တော့မည် မဟုတ်ချေ။\nပထမဦးစွာ ဘုရားပန်း နှင့် သောက်တော်ရေ လဲရင်း ဘုရားစင်ကို အရင် သန့်ရှင်းလိုက်သည်။ ထို့နောက် အိပ်ခန်းဝမှာ ရပ်ကြည့်ရင်း ဒီတပတ် အိပ်ရာခင်းလဲရမှာ သတိရသွားပြီး အိပ်ရာခင်း အသစ်တစုံ သွားယူကာ အိပ်ရာခင်း လဲသည်။ ဘယ်လောက် ပူပူအိုက်အိုက် Quilt ဆိုသော အရာ (ဂွမ်းကပ်) မပါလျှင် မအိပ်တတ်သူမို့ အိပ်ရာခင်းလဲတိုင်း သူများထက် ပိုပင်ပန်းရသည်။ အိပ်ရာခင်း အသစ်မစွတ်မီ မွေ့ယာကို ဖုန်ခါ ခေါင်းအုံးတွေကို လုံးလုံးလေး ဖြစ်အောင်ဖွ… ပြီးမှ အိပ်ရာခင်း Quilt Cover ခေါင်းအုံးစွတ် အားလုံး သေသေသပ်သပ်ဖြစ်အောင် စွတ်လိုက်သည်…။ အရင်ကတော့ အားအားယားယား တပတ်တခါ အိပ်ရာခင်းလဲသည်။ Aussino ကို အကြီးအကျယ် အလုပ်အကျွေးပြုသူများထဲတွင် တယောက် အပါအဝင် ဖြစ်သည်။ အခုတော့ အဲလောက် အကဲမပါတော့ချေ။ ဆယ်ရက် တခါ (သို့) နှစ်ပတ် တခါလောက်မှ အိပ်ရာခင်း လဲဖြစ်တော့သည်။ တကယ်တော့ သိပ်လည်း အချိန်များများမှ မအိပ်တာလေ ဟု သက်သာသလို ဖြေတွေး တွေးတတ်သူမှာ ကျွန်မဖြစ်သည်။\nတလက်စထဲမှာ အိပ်ခန်းထဲရှိ မှန်တင်ခုံ၊ စားပွဲ စသည့်အရာများပေါ်တွင် ရှိနေသော မှန်တံခါးတွေ အလုံ ပိတ်ထားသည့်ကြားမှ ဘယ်ကနေ ဘယ်လိုရောက် ရောက်လာကြမှန်း မသိသော ဖုန်မှုန့်နုနုလေးများကို အဝတ်ဖြင့် လိုက်သုတ်သည်။ အိပ်ခန်းထဲ အားလုံးရှင်းပြီးသွားသောအခါ အသစ်ခင်းထားသော အိပ်ရာခင်း လှလှပေါ် လှဲ အိပ်ချလိုက်ချင်သော စိတ်ကို အသာဖယ်ရင်း ဖုန်စုတ်စက်ဖြင့် တအိမ်လုံး ဖုန်စုတ်ဖို့ ပြင်ဆင်သည်။ ဖုန်စုတ်ရာတွင် အများဆုံးပါဝင်သော ပစ္စည်းများမှ ဆံပင်ချည်များသာ ဖြစ်ပေလိမ့်မည်။ တခန်းဝင် တခန်းထွက်နှင့် တအိမ်လုံး ဖုန်စုတ်ပြီး သကာလမှာ လူက အတော်လေး ခြေကုန်လက်ပမ်း ကျချင်နေပြီ…။ သို့သော် တဝက်တပျက်မှာ နားလိုက်လျှင် ပျင်းသွားပြီး ဘာမှ ဆက်မလုပ်ချင်လျှင် ဘာအလုပ်မှ ပြီးမြောက်လိမ့်မည် မဟုတ်ချေ။ ထို့ကြောင့် မနားရဲ…။\nလျှော်စရာ အဝတ်ဟောင်းခြင်းကို ယူကာ အဝတ်များကို ရုံးဝတ် တပုံ၊ အိမ်နေရင်း အဝတ်များ တပုံ နှစ်ပုံခွဲလိုက်ပြီး အဝတ်လျှော်သည်။ စက်မှ ထွက်လာသော အဝတ်များကို အခြောက်ခံစက်ထဲထည့် ပြီးတော့ နောက်တပုံ ဆက်လျှော်… ပြီးသွားတော့ အခြောက်ခံ.. ထိုအဝတ်တွေကုန်တော့ ခုနက လဲထားသော အိပ်ရာခင်းအဟောင်းတွေကို လျှော်ရပြန်သည်။ အခြောက်ခံစက်မှ ထွက်လာသော အဝတ်များကို ချိတ်ဖြင့် ချိတ်တန်တာ ချိတ်… ခေါက်တန်တာ ခေါက်… ထိုစဉ်မှာပင် ဒီတပတ် အကူကောင်မလေး မအားသောကြောင့် မလာနိုင်ပါဟု ပြောထားတာ သတိရသွားသည်။ သို့ဆိုလျှင်ဖြင့် ကိုယ့်ဟာကိုယ် မီးပူတိုက်ရတော့မည်ပဲ… ဝှူးးးးးးးးးးးးးးးးးး\nတွေးနေရင်း တလက်စထဲမှာ ဒါဆို ဒီတပတ် ဆိုင်မှာ လက်သည်းနီ သွားဆိုးလို့ ရသည်ဟု တွေးမိကာ ဆိုင်ကို ဘွတ်ကင်လုပ်ဖို့ သတိရသွားသည်။ ဘာဆိုင်လို့လဲ… ဟုတ်လား… ပြောပြပါမည်…။ ကျွန်မသည် နေရာတကာ မိန်းမ မဆန်တတ်သော်လည်း တခါ တခါမှာ မိန်းမဆန်ဆန် တွက်ချက်တတ်ပါသည်။ ဖြုန်းတီးချင်သော နေရာများတွင် ဘာမှ လှည့်မကြည့်ပဲ ဖြုန်းတီးတတ်သော်လည်း တချို့နေရာတွေမှာ မလိုအပ်ပဲ အလကားနေရင်း စစ်စီနေတတ်သည်ကိုလည်း အံ့သြဖွယ် တွေ့ရသေးသည်။ အိမ်အကူ ကောင်မလေးကို တနာရီအလုပ်ချိန် ၁၀ နှုန်းဖြင့် ပေးရလေရာ တပတ်ကို မီးပူတိုက် ရေချိုးခန်း မီးဖိုခန်းဆေး ဆိုလျှင် အနည်းဆုံး ၃၀ - ၄၀ တော့ ပေးရစမြဲ…။ ထိုအခါ အိမ်အလုပ်လည်း သူများကို ပိုက်ပိုက်ပေးပြီး လုပ်ခိုင်းကာ ကိုယ်က ဆိုင်မှာ လက်သည်းနီ သွားဆိုးမည်ဆိုလျှင် ပိုက်ပိုက် နှစ်ခါ ကုန်တာကြောင့် နည်းနည်းတော့ အပြစ်မကင်းသလို ခံစားရသည်။ ဒီတပတ်တော့ အိမ်အလုပ်တွေ ကိုယ်တိုင်လုပ်ရမည်ဖြစ်သောကြောင့် သူ့အတွက် ပိုက်ပိုက်ပေးရန်မလို… ထိုပိုက်ပိုက်ကို လက်သည်းနီ သွားဆိုးလိုက်လျှင် အဆင်ပြေပေမည် ဟု ကြံစည် တွက်ချက် တွေးတောကာ မအားတဲ့ကြားက အချိန်လုပြီး ဆိုင်ကို ဖုန်းဆက်ကာ ဘွတ်ကင် လှမ်းလုပ်လိုက်သည်…။ မပိုင်လား…\nအဝတ်တွေ ခေါက်ပြီးတော့ ရေချိုးခန်းနှစ်ခန်းကို ဆေးဖြန်းသည်။ တိုက်ရ ချွတ်ရ သက်သာစေရန် ဆေးကို တတ်နိုင်သမျှ များများ ဖြန်းသည်။ ရေချိုးခန်းတွေကို ဆေးဖြန်းထားစဉ်မှာ စာအုပ်စင် ထမင်းစားပွဲ ဧည့်ခန်းမှ စားပွဲ ကုလားထိုင် အားလုံးကို အဝတ်ဖြင့် ဖုန်သုတ်သည်။ အရင်ကတော့ ဧည့်ခန်းထဲမှာ ချစ်စရာကောင်းလှသော မွေးပွအရုပ်ကလေးများကို လှလှပပ စီစီရီရီ ထားခဲ့ဖူးသည်။ အခုတော့ ဖုန်များစုဝေးရာ အရုပ်ကမ္ဘာ ဖြစ်နေတတ်သောကြောင့် သူတို့ကို သေသေချာချာ လျှော်ဖွတ်ပြီး ပလတ်စတစ်ဗုံး အကြီးစားများဖြင့် ထည့်သိုကာ စတိုခန်းမှာ သိမ်းဆည်းထားလိုက်ပြီ ဖြစ်သည်။ ဧည့်ခန်းကြမ်းပြင်ပေါ်မှာ ရှိနေသော သတင်းစာအဟောင်းများ ကြော်ငြာများ စသည်တို့ကို လွှင့်ပစ်သည်…။\nထို့နောက် သစ်ပင်လေးများကို ရေဖြန်းသည်။ ငါးများကို အစားကျွေးသည်။ အစာဆိုမှ ကိုယ့်ကိုယ်ကိုယ် အစာကျွေးဖို့ သတိရကာ မနေ့က တွေးထားသည့်အတိုင်း ကြာဇံချက် ချက်ဖို့ ကြက်သားတွေ ပြုတ်သည်။ ကြာဇံနှင့် အပေါင်းအပါတစုကို ရေစိမ်သည်။ ဆီသတ်ရန် နှင့် ထောင်းထုထည့်ရန် ကြက်သွန်နီ ကြက်သွန်ဖြူ ငြုတ်ကောင်း စသည်တို့ကို အသင့်ပြင်သည်။\nအဲဒါတွေ ပြင်ဆင်ပြီးသောအခါ ရေချိုးခန်းတွေကို လက်ကြောမတင်းစွာဖြင့် အမြန်ဆုံး ဆေးကြောလိုက်သည်။ အဖြူဆွတ်ဆွတ် ဘေစင်တွေကိုတော့ သေသေချာချာ တိုက်ချွတ်ပါသည်။ ပြီးတော့ ဘေစင်ပေါ်က မှန်တွေကို မှန်ဆေးသော အရည်ဖြင့် ဖြန်းကာ ကြည်ကြည်လင်လင်ဖြစ်အောင် အချိန်ယူ၍ ဆေးသည်။ ကြည့်မှန်တွေ မကြည်လင်လျှင် ရှိရင်းစွဲရုပ်ထက် ပိုပြီး အိုမင်း ရင့်ရော်ကာ ရုပ်ဆိုးသွားတတ်သည် မဟုတ်ပါလား…။\nအဲဒါတွေ ပြီးတော့ ကြာဇံချက်ကို မီးပြင်းပြင်းဖြင့် သွက်သွက်လက်လက် ချက်လိုက်သည်။ ကြာဇံချက်နှင့် တွဲစားရန် ငုံးဥ မရှိသောကြောင့် ကြက်ဥ ပြုတ်သည်။ ဆာလာသည်နှင့် ချက်ချင်း စားနိုင်ရန် နံနံပင် ငြုတ်သီးမှုန့် သံပုရာသီးတို့ကို အမြန် ကောက်စုကာ ထမင်းစားပွဲပေါ် တင်ထားလိုက်သည်။ Hungry man is angry man…!!!\nအားလုံး ချက်ပြုတ်အပြီးမှာ မီးဖိုခန်းကို ရှင်းလင်း သိမ်းဆည်းကာ ဆေးကြောဖို့ ပြင်သည်။ မီးဖိုနံရံမှ ဆီစက်အချို့နှင့် မီးဖို ဘေးပတ်ပတ်လည် နေရာများကို မသန့်ရှင်းခင် ဆေးအရင်ဖြန်းပြန်သည်။ လူအင်အား စိုက်ထုတ်မှု နည်းနိုင်သမျှ အနည်းဆုံး ဖြစ်စေရန် နေရာတကာကို ဆေးဖြန်းလိုက်ရမှ ကျေနပ်သူ ဖြစ်သည်…။ ပြီးတော့ ကြမ်းသုတ်သော အဝတ်စများ၊ မီးဖိုခန်း ကြမ်းမှာခင်းထားသော အခင်းများနှင့် ရေချိုးခန်းဝမှာ ခင်းသော အခင်းများကို တခါ လျှော်ရပြန်သည်…။ အခြောက်ခံရပြန်သည်။\nအခုတော့ အားလုံး ရှင်းပြီးပြီ…။ အိမ်လည်း အတော်လေး ပြောင်ရောင်သွားပြီ…။ ရေချိုးပြီး ကြာဇံချက် စားလိုက်သည်။ လုပ်စရာဆိုလို့ မီးပူတိုက်စရာ တခု တိတိသာ ကျန်တော့သည်။ Mission accomplished…!!!\nတမနက်လုံး မနားမနေ ဇယ်ဆက်သလို လုပ်ကိုင်ဆောင်ရွက်အပြီးမှာ အပြင်သွားနေသော သူ အိမ်ပြန်ရောက်လာလေသည်။ မျက်နှာသေလေးဖြင့် တံခါးဖွင့်ပေးပြီး တမနက်လုံး လုပ်ထားသော အိမ်အလုပ်များကို "မပြောလဲ သိ…" "ဒီလောက်ဆို သဘောပေါက်…" အစရှိသော အမူအရာဖြင့် ပြလိုက်သည်။ ထို့နောက် သည်စာကို ရေးနေရင်းတန်းလန်းမှာပင် “ညနေကျ ဘယ်သွားရမှာလဲ…” ဟု ဘာမှ မဖြစ်သလို ဘာမှ မသိသလို လေသံမျိုးဖြင့် မေးလိုက်ရာ သူက “ဒီနေ့ ဈေးဝယ်မယ်ဆို…” ဟု အလိုက်တသိ ပြောလာလေသည်။ ဝမ်းသာ ပျော်ရွှင်သွားပြီး တဟိဟိနှင့် ရယ်လိုက်ချင်သော်လည်း ဘာမှ ထူးထူးခြားခြား မဖြစ်လေဟန် ပုံမှန်ဖြစ်အောင် ကြိုးစားကာ “အင်းလေ သွားကြတာပေါ့…” ဟု ပြန်ပြောလိုက်သည်။\nစိတ်ထဲမှာတော့ တမနက်လုံး အိမ်ရှင်းထားရသည်ကို အကြောင်းပြုကာ ဈေးပတ်ပြီး ထင်ရာတွေ ဝယ်ပလိုက်အုံးမည် ဟု ဝမ်းသာအားရ တွေးတောရင်း ရေးလက်စ စာကို အမြန်ဆုံး အဆုံးသတ်နေမိပါတော့သည်…။\nHappy Weekend to you all…!!\nSee you at Orchard… :)))\nPosted by သက်ဝေ at 2:00 PM 19 comments:


TRUESTORY: နိုင်ငံတော် လျှို့ဝှက်အက်ဥပဒေနှင့် သတင်းမီဒီယာ\nပြီးခဲ့တဲ့ ရက်အတွင်းမှာပဲ Unity ဂျာနယ်မှ မီဒီယာလွတ်လပ်ခွင့်ကို အသုံးချပြီး နိုင်ငံတော်နှင့် အမျိူး သား အကျိူးစီးပွါးကို ထိခိုက်စေနိုင်သော၊ နိုင်ငံတော်လုံခြုံရေးအတွက် ထိခိုက်စေနိုင်သော သတင်း ဆောင်းပါး အား ရေးသားဖော်ပြခဲ့ပါတယ်။\nUnity ဂျာနယ်ပါ “ဗိုလ်ချုပ်မှူးကြီးဟောင်း၊ လက်ရှိ ကာ/ချုပ်နှင့် တရုတ် ပညာရှင်တို့၏ ပေါက်မြို့ နယ်ရှိ လျှို့ဝှက် ဓာတု လက်နက်စက်ရုံ” အမည်ရ သတင်းဆောင်းပါးတွင် ဓါတ်ပုံ၊ တည်နေရာနှင့် တကွ ရေးသားဖော်ပြခြင်းဟာ နိုင်ငံတော်ကာကွယ်ရေးနှင့် လုံခြုံရေးအတွက် ကန့်သတ် ထားသော တည်ဆဲဥပဒေတွေကို ချိုးဖောက်ခြင်းဖြစ်ပါတယ်။ အဆိုပါ သတင်းဆောင်းပါးနှင့် ပတ်သက်ပြီး အမှုဆောင် အရာရှိချုပ် ဦးတင်ဆန်းနှင့် အဆိုပါ သတင်းဆောင်းပါး ရေးသားရာတွင် ပါဝင်သတင်း ရယူ ခဲ့ကြသော ယူနတီဂျာနယ်မှ အကြီးတန်း သတင်းထောက် ကိုရာဇာဦး၊ ကိုသက်ပိုင်ကျော်နှင့်၊ အငယ်တန်း သတင်းထောက် ကိုစည်သူစိုးတို့ သုံးဦး ဖမ်းဆီးစစ်ဆေးမေးမြန်းခြင်းများပြုလုပ်ခံ ရကြောင်း သိရပါတယ်။\nထိုသို့ ဖမ်းဆီးမှုများနှင့်ပါတ်သက်ပြီး သတင်းဌာနအများစုနှင့် မီဒီယာများတွင် ယခုကဲ့သို့သော သတင်း သည် မရေးသင့်၊ မဖော်ပြသင့်သော အကြောင်းအရာ ဖြစ်ကြောင်း သတင်းထောက်များ က ပြောဆို ကြပါ တယ်။ ဒီလိုရေးသားဖော်ပြခြင်းဟာ ၁၉၂၃ ခုနှစ် မြန်မာနိုင်ငံ အစိုးရ လျှို့ဝှက် ချက်များ အက်ဥပဒေ များနှင့်ညှိစွန်းနေ ပါတယ်။ အက်ဥပဒေ၏ ပုဒ်မ(၃)မှာ_\n၁။ မည်သူမဆို နိုင် ငံတော်၏ လုံခြုံရေးကိုဖြစ်စေ၊ နိူင်ငံတော်၏ အကျိုးစီးပွားကိုဖြစ်စေ နစ်နာရန် အလို့ဌာ_\n(က) ပိတ်ပင်ထားသော နေရာကို ချဉ်းကပ်လျှင်သော်လည်းကောင်း၊ ဖြတ်ကျော်လျှင်သော် လည်းကောင်း၊ ထိုအရပ်အနီးအနားတွင်ရှိနေလျှင်သော်လည်းကောင်း၊ ထိုအရပ်ကို ၀င်ရောက်လျှင်သော်လည်းကောင်း၊\n(ခ) ရန်သူတစ်ဦးအားတိုက်ရိုက်ဖြစ်စေ၊ သွယ်ဝိုက်၍ဖြစ်စေ၊ အသုံးကျစေလိုသည့်၊ အသုံးကျစေမည့်၊ အသုံးကျစေရန် ကြံရွယ်၍၊ ရုပ်ပုံ၊ နယ်ပုံ၊ မှတ်စုတစ်ခုခုကိုပြုလျှင် သော်လည်းကောင်း၊\n(ဂ) ရန်သူတစ်ဦးအား တိုက်ရိုက်ဖြစ်စေ၊ သွယ်ဝိုက်၍ဖြစ်စေ၊ အသုံးကျစေလိုသည့်၊ အသုံးကျစေမည့်၊ အသုံး ကျစေ ရန် ကြံရွယ်၍၊လျှို့ဝှက်သော အမှုထမ်းသုံး၊ အရာထမ်းသုံးစကားကို ဖြစ်စေ၊ စကားဝှက် ကိုဖြစ်စေ၊ ရုပ်ပုံ၊ နယ်ပုံရေးသားချက်၊ မှတ်စု၊ အခြားစာတမ်း အမှတ်အသား သတင်းတစ်ခုခုကိုဖြစ်စေ ရယူလျှင်သော် လည်းကောင်း၊ စုဆောင်းလျှင် သော်လည်းကောင်း၊ ပုံနှိပ်ထုတ်ဝေလျှင်သော်လည်းကောင်း၊ အခြားသူ တစ်ဦးဦးအား သတင်းပေးလျှင်သော် လည်းကောင်း ပြစ်မှုမြောက်ပါတယ်။ ထိုကြောင့် Unity ဂျယ်နယ် သတင်းထောက်များ၏ လုပ်ရပ်သည် လျှို့ဝှက်ချက် အက်ဥပဒေပုဒ်မ(၃)ကိုချိုးဖောက်ခဲ့ခြင်း ဖြစ်နေ ပါတယ်\nတခြားသောနိုင်ငံများမှာ နိုင်ငံတော် လျှို့ဝှက်ချက်များ အက်ဥပဒေ ကို ချိုးဖောက် လျှင် သေဒဏ်အထိ ချမှတ်ပါတယ်။ ၁၉၂၃ ခုနှစ် မြန်မာနိုင်ငံ အစိုးရ လျှို့ဝှက်ချက်များ အက်ဥပဒေ ပုဒ်မ_၃ မှာ ထိုသို့သောပြစ်မှု ကို ထောင်ဒဏ်(၃)နှစ်မှ(၁၄)အထိ ပြစ်ဒဏ် ချမှတ်နိုင်ကြောင်း ဥပဒေမှာ ပြဌာန်းထား ပါတယ်။ နိုင်ငံတော်တစ်ခုလုံး ၏ လုံခြုံရေးနှင့် ဆိုင်သော လျှို့ဝှက်သော အကြောင်းအချင်းအရာများအား မည်သည့် အကြောင်းအရာနှင့်မျှ ဖော်ပြခွင့် မရှိပါ။\nမြန်မာနိုင်ငံရှိ သတင်းမီဒီယာသမားများ အနေဖြင့် နိုင်ငံတော်ရှိ တည်ဆဲဥပဒေများအား သိထားသင့် ပါတယ်။ သတင်းထောက် တစ်ယောက် မီဒီယာ သမားတစ်ယောက် အနေဖြင့် အသိပညာ ဗဟုသုတ များစွာ လိုအပ်ပါတယ်။ သတင်းထူးရရှိရေး၊ ကိုယ့်ဂျာနယ် ကိုယ့် သတင်းတိုက် နာမည် ရဖို့ ရောင်းအားကောင်းဖို့ အတွက် စည်းလွတ်ဝါးလွတ် ရေးသားဖော်ပြနေရင် ကိုယ့်လည်ပင်းကိုယ် ကြိုးကွင်းစွပ်သလိုဖြစ်နေပါ လိမ့်မယ်။ ယခုကဲ့သို့သော လျှို့ဝှက်ချက်များအား ဖော်ထုတ်ရေးသားခြင်းသည် တခြားနိုင်ငံများရဲ့အန္တရာယ်များကို ဖိတ်ခေါ်နေသလို တခြားနိုင်ငံများသို့ သတင်းပေးနေခြင်း ဖြစ်ပါတယ်။\nအခုခေတ်မီဒီယာကို အပြု သဘောနဲ့ အဓိပ္ပါယ် တိတိကျကျ ဖွင့်ဆိုမည်ဆိုလျှင် “မီဒီယာ ဆိုတာ အတိုက်ခံ နှင့်ပြည်သူအကြား၊ အစိုးရနဲ့အတိုက်ခံအကြား၊ အစိုးရနဲ့ ပြည်သူများအကြားမှာ အကြောင်းအမျိုးမျိုး နှင့် တို့မီး ရှို့မီးလုပ်ပြီး အောက်ဆီဂျင် ပေးနေသော ကြားခံအဖွဲ့အစည်းတစ်ခု“ ဟုပင် ပြောစရာ ဖြစ်လာပါ တယ်။ “နိုင်ငံတော်ကာကွယ်ရေးနဲ့ လုံခြုံရေးကန့်သတ်ထားတဲ့ တည်ဆဲဥပဒေတွေကို သတင်းမီဒီယာ အပြင် နိုင်ငံသားအားလုံးက လေးစားလိုက်နာဖို့လိုပါတယ်၊ ဒါဟာ သတင်းလွတ်လပ်ခွင့်ကို တားမြစ်ကန့်သတ်နေတာ မဟုတ်ပါဘူးဆိုတာ မီဒီယာများ နားလည်သဘောပေါက်ကြရမှာဖြစ်ပါတယ်။ မီဒီယာများ အနေဖြင့် မိမိက ဘယ်ကိစ္စကို ဖော်ပြချင်တာလဲ နိုင်ငံတော်၏ လျှို့ဝှက်ချက်ကိုလား? နိုင်ငံတော် အကြီးအကဲများ၏ ပုဂ္ဂလိက ကိုယ်ရေးကိုယ်တာလျှို့ဝှက်ချက်ကိုလား? ဆိုတာကွဲကွဲပြားပြား ခွဲခြားပြီးမှ ဖော်ပြသင့်ပါတယ်။ ဒါမှသာ မီဒီယာ လောက၏ပုံရိပ် မညှိုးနွမ်းပဲ ပြည်သူအတွက် မီဒီယာဖြစ်ပါ လိမ့်မယ်။\nUnity ဂျာနယ် သတင်းထောက်များ နှင့်ပါတ်သက်ပြီး မီဒီယာ လောက အတွက် သတိပြုဆင်ခြင်းစရာ သာဓက တစ်ခုအဖြစ်၊ ကိုယ်တွေ့မဟုတ်ပဲ ရလိုက်သောအတွေ့ အကြုံတစ်ခု အနေဖြင့် ဆင်ခြင်ကြဖို့ လိုအပ်ပါတယ်။ တခြားသောနိုင်ငံများတွင် နိုင်ငံကလျှို့ဝှက်စွာ ပြုလုပ်နေသော တီထွင်ဆန်းသစ်မှုများ ကို နိုင်ငံတော်မှ အောင်မြင်စွာ စမ်းသပ်နိုင်ပြီး တရားဝင် ကြေငြာခြင်း မရှိဘဲ မည်သည် သတင်းမီဒီယာ များမှ ဖော်ထုတ် သတင်းယူကြေငြာခြင်းမျိုးမရှိကြပါ။ ဒါဟာ ဥပဒေကို လေးစား လိုက်နာသည့်အပြင် နိုင်ငံတော် ရဲ့ လုံခြုံရေး အတွက် အသိစိတ်ရှိခြင်းဖြစ်ပါတယ်။\nနိုင်ငံတစ်နိုင်ငံမှာ မီဒီယာတွေရဲ့အခန်းကဏ္ဍ ဟာ နိုင်ငံသူ နိုင်ငံသားတို့ရဲ့မျက်စိ၊ နား သဖွယ် အားကိုး အားထားပြုနေကြပါတယ်။ ဒါကြောင့် မီဒီယာများအနေဖြင့် တိုင်းသူပြည်သားတို့ အထင်အမြင် မှား စေနို င်သော သတင်း မှားများ မသိရှိစေရေး၊ နိုင်ငံတော်ကာကွယ်ရေးနှင့် လုံခြုံရေးအတွက် တည်ဆဲဥပဒေ များအား သိရှိပြီး အထူးပင် လေးစားလိုက်နာ ဆင်ခြင်သင့်ပါကြောင်း တိုက်တွန်းရေးသားအပ်ပါတယ် ။\nPosted by Gentle Men at 8:33 AM